禅宗经典诗偈

简介

禅宗诗偈是过去祖师修道悟道的直接体验，它凝聚了悟道者一生的修行经验。有很多禅宗诗偈都是祖师悟道和开悟时所写的诗偈，是经论理论和修行见地的一种升华和提练。所以这些文字资料对于现代学法人是一笔宝贵的精神财富，也是我们指导修行的重要指南和证明。

此书内容包括历代禅师的诗偈、颂词和诗歌，禅宗重要经典的诗偈几乎全部收录其中。

主要内容有：禅宗历代祖师零散诗偈，包括平时我们看到的名诗名偈。此外还有：三祖大师信心铭，牛头法融禅师心铭，牛头法融禅师证道歌，六祖大师偈颂，永嘉大师证道歌，龙牙和尚诗偈，寒山诗，石屋诗。傅大士诗偈，达摩大师诗偈，宝志公禅师偈颂，布袋和尚偈颂，懒残和尚乐道歌。同安察禅师十玄谈，十牛图，七佛偈及西天祖师传法偈，六祖弟子诗偈，丹霞禅师孤寂吟，丹霞禅师玩珠吟，丹霞禅师骊龙珠吟，丹霞禅师弄珠吟，石头禅师参同契，杯度和尚一钵歌，腾腾和尚了元歌，石头和尚草庵歌，道吾和尚乐道歌，罗汉琛禅师明道颂。洞山禅师宝镜三昧，慈受怀深退步诗十二首，慈受怀深省缘六首，慈受怀深家中四威仪，云门禅师宗派颂，庞蕴诗偈，傅大士金刚经颂，道川禅师金刚经颂，中峰明本禅师诗偈，栯堂禅师山居诗等。

以上是此书所选的主要内容。此书在编排格式上，为了读诵和学习方便，以禅宗经典诗偈一、二等方式进行排列，每一章的诗偈数量和篇幅相近，所选内容跟简介中的次序有别。有些内容，比如寒山诗、石屋诗等，分散在不同的章节中。

前五章，也即禅宗经典诗偈一至六，我曾经带领大众在道场读诵并录制过音频。此书正是以当时读诵的版本和格式，又加入了更多的内容总结整理而成。有兴趣读诵的，可以按照下面目录里的分段进行一章一章的读诵。

目录

禅宗经典诗偈一

历代禅师成名诗偈

含懒残和尚乐道歌、寒山诗、石屋诗等

禅宗经典诗偈二

宝志公和尚大乘赞

傅大士心王铭

七佛偈及西天祖师偈

六祖

六祖弟子偈颂

庞蕴

香严智闲

寒山诗

禅宗经典诗偈三

丹霞禅师孤寂吟

玩珠吟

骊龙珠吟

弄珠吟

懒融禅师证道歌

布袋和尚偈颂

龙牙和尚诗偈

禅宗经典诗偈四

宝志公十四科颂

宝志公和尚十二时颂

石头禅师参同契

腾腾和尚了元歌

石头和尚草庵歌

道吾和尚乐道歌

罗汉桂琛禅师明道颂

慈受怀深退步诗十二首

慈受怀深省缘六首

慈受怀深家中四威仪

云门禅师宗派颂

禅宗经典诗偈五

同安察禅师十玄谈

廓庵禅师十牛图

牛头法融禅师心铭

达摩大师偈颂

归宗理事偈

兜率丛悦

空室道人

浮山法远

三平义忠

曹山

庞蕴诗偈

禅宗经典诗偈六

永嘉大师证道歌

六祖大师偈颂

三祖僧璨大师信心铭

禅宗经典诗偈七

曹山

雪峰

法演

佛眼

司空山本净

大珠慧海

玄沙师备

长沙景岑

洛浦元安神剑歌

子湖踪利

智通禅师

公畿和尚

大同济禅师

龙济绍修

云居晓舜

白云守端

兜率从悦

石头怀志

空室智通道人

西蜀銮法师

寒山诗

禅宗经典诗偈八

洞山禅师

洞山禅师宝镜三昧

曹山禅师

古德宗旨颂

临济义玄

芙蓉道楷

慈明禅师

三关颂

三界唯心颂

万法唯识颂

总颂

颂赞诸祖

禅宗杂毒海

禅宗经典诗偈九

石屋诗

寒山诗

禅宗经典诗偈十

石屋诗

禅宗经典诗偈十一

傅大士金刚经颂

石屋诗

禅宗经典诗偈十二

道川禅师金刚经颂

禅宗经典诗偈十三

中峰明本禅师拟寒山诗

禅宗经典诗偈十四

中峰明本禅师诗偈

禅宗经典诗偈十五

中峰诗偈

栯堂山居诗

禅宗经典诗偈一

傅大士

夜夜抱佛眠，朝朝还共起。起坐镇相随，语默同居止。

纤毫不相离，如身影相似。欲识佛去处，只这语声是。

有物先天地，无形本寂寥。能为万象主，不逐四时凋。

空手把锄头，步行骑水牛。人在桥上过，桥流水不流。

布袋和尚

手把青秧插满田，低头便见水中天。

心地清净方为道，退步原来是向前。

庞蕴居士

日用事无别，唯吾自偶谐。头头非取舍，处处没张乖。

朱紫谁为号，丘山绝点埃。神通并妙用，运水及般柴。

十方同聚会，个个学无为。此是选佛场，心空及第归。

但自无心于万物，何妨万物常围绕。

铁牛不怕狮子吼，恰似木人见花鸟。

木人本体自无情，花鸟逢人亦不惊。

心境如如只个是，何虑菩提道不成。

石头禅师

从来共住不知名，任运相将只么行。

自古上贤犹不识，造次凡流岂可明？

黄檗禅师

尘劳迥脱事非常，紧把绳头做一场。

不是一番寒彻骨，怎得梅花扑鼻香。

古灵神赞

空门不肯出，投窗也大痴。百年钻故纸，何日出头时。

香严禅师

一击忘所知，更不假修持。动容扬古路，不堕悄然机。

处处无踪迹，声色外威仪。诸方达道者，咸言上上机。

拟心开口隔山河，寂寞无言也被呵。

舒展无穷又无尽，卷来绝迹已成多。

神照本如

处处逢归路，头头达故乡。本来现成事，何必待思量。

灵默禅师

滔滔不持戒，兀兀不坐禅。酽茶三两碗，意在镢头边。

夹山禅师

明明无悟法，悟法却迷人。长伸两脚睡，无伪亦无真。

长庆慧棱

万象之中独露身，唯人自肯乃方亲。

昔日谬向途中觅，今日看来火里冰。

洞山禅师

切忌从他觅，迢迢与我疏。我今独自往，处处逢得渠。

渠今正是我，我今不是渠。应须恁么会，方得契如如。

学者恒沙无一悟，过在寻他舌头路。

欲得忘形泯踪迹，努力殷勤空里步。

也大奇，也大奇！无情说法不思议！

若将耳听终难会，眼处闻声方得知。

嗟见今时学道流，千千万万认门头。

恰似入京朝圣主，只到潼关即便休。

曹山禅师

莫行心处路，不挂本来衣。何须正恁么，切忌未生时！

焰里寒冰结，杨花九月飞。泥牛吼水面，木马逐风嘶。

龙牙禅师

学道如钻火，逢烟未肯休。待到金星现，归家始到头。

夫人学道莫贪求，万事无心道合头。

无心始体无心道，体得无心道亦休。

龙牙山里龙，形色非世间。世上画龙人，巧巧描不得。

唯有识龙人，一见便心息。

木食草衣心似月，一生无念复无涯。

时人若问居何处，绿水青山是我家。

张拙

光明寂照遍河沙，凡圣含灵共我家。

一念不生全体现，六根才动被云遮。

破除烦恼重增病，趣向真如亦是邪。

随顺世缘无挂碍，涅槃生死等空花。

茶陵郁禅师

我有神珠一颗，久被尘劳关锁。

今朝尘尽光生，照破山河万朵。

灵云禅师

三十年来寻剑客，几回落叶又抽枝。

自从一见桃花后，直至如今更不疑。

无尽藏

尽日寻春不见春，芒鞋踏遍陇头云。

归来笑拈梅花嗅，春在枝头已十分。

黄龙慧开禅师

春有百花秋有月，夏有凉风冬有雪。

若无闲事挂心头，便是人间好时节。

雪峰禅师

万里无寸草，迥迥绝烟霞。万劫长如是，何须更出家？

南台守安禅师

南台静坐一炉香，终日凝然万虑亡。

不是息心除妄想，只缘无事可思量。

云门文偃

金屑眼中翳，衣珠法上尘。己灵犹不顾，佛祖为何人。

鼓山神宴

直下犹难会，寻言转更赊。若论佛与祖，特与天地隔。

泰钦法灯

永日萧然坐，澄心万虑亡。欲言言不及，林下好商量。

慈受怀深

古人得后便休休，茅屋青灯百不求。

遮眼漫将黄卷展，不风流处却风流。

李遵勖居士

学道须是铁汉，着手心头便判。

直趋无上菩提，一切是非莫管。

此庵守净

流水下山非有意，片云归洞本无心。

人生若得如云水，铁树开花遍界春。

兴教洪寿

扑落非他物，纵横不是尘。山河及大地，全露法王身。

长沙景岑

百尺竿头不动人，虽然得入未为真。

百尺竿头须进步，十方世界是全身。

梦窗国师

青山几度变黄山，世事纷飞总不干。

眼内有尘三界窄，心头无事一床宽。

天台德韶

通玄峰顶，不是人间。心外无法，满目青山。

龙山禅师

三间茅屋从来住，一道神光万境闲。

莫把是非来辩我，浮生穿凿不相关。

大梅法常

摧残枯木倚寒林，几度逢春不变心。

樵客遇之犹不顾，郢人哪得苦追寻？

一池荷叶衣无尽，数树松花食有余。

刚被世人知住处，又移茅舍入山居。

李翱

炼得身形似鹤形，千株松下两函经。

我来问道无余说，云在青天水在瓶。

志芝

千峰顶上一间屋，老僧半间云半间，

昨夜云随风雨去，到头不似老僧闲。

鸟窠禅师

来时无迹去无踪，去与来时事一同。

何须更问浮生事？只此浮生是梦中。

大川禅师

藉婆衫子拜婆年，礼数周旋已十分。

竹影扫阶尘不动，月轮穿沼水无痕。

契此

一钵千家饭，孤身万里游。青目睹人少，问路白云头。

德诚船子

千尺丝纶直下垂，一波才动万波随。

夜静水寒鱼不食，满船空载月明归。

清欲禅师

闲居无事可评论，一炷清香自得闻。

睡起有茶饥有饭，行看流水坐看云。

灵一禅师

虎溪闲月引相过，带雪松枝挂薜萝。

无限青山行欲尽，白云深处老僧多。

大颠禅师

辞君莫怪归山早，为忆松萝对月宫。

台殿不将金锁闭，来时自有白云封。

拾得

无去无来本湛然，不居内外及中间；

一颗水精洁暇翳，光明透出满人间。

赵州禅师

四大由来造化功，有声全贵里头空。

莫嫌不与凡夫说，只为宫商调不同。

五祖法演

山前一片闲田地，叉手叮咛问祖翁。

几度卖来还自买，为怜松竹引清风。

法眼文益

拥毳对芳丛，由来趣不同。发从今日白，花是去年红。

艳冶随朝露，馨香逐晚风。何须待零落，然后始知空。

寒山

凡读我诗者，心中须护净。悭贪继日廉，谄曲登时正。

驱遣除恶业，归依受真性。今日得佛身，急急如律令。

重岩我卜居，鸟道绝人迹。庭际何所有，白云抱幽石。

住兹凡几年，屡见春冬易。寄语钟鼎家，虚名定无益。

可笑寒山道，而无车马踪。联谿难记曲，叠嶂不知重。

泣露千般草，吟风一样松。此时迷径处，形问影何从。

吾家好隐沦，居处绝嚣尘。践草成三径，瞻云作四邻。

助歌声有鸟，问法语无人。今日娑婆树，几年为一春。

人问寒山道，寒山路不通。夏天冰未释，日出雾朦胧。

似我何由届，与君心不同。君心若似我，还得到其中。

欲得安身处，寒山可长保。微风吹幽松，近听声逾好。

下有斑白人，喃喃读黄老。十年归不得，忘却来时道。

吾心似秋月，碧潭清皎洁。无物堪比伦，教我如何说。

余家有一窟，窟中无一物。净洁空堂堂，光华明日日。

蔬食养微躯，布裘遮幻质。任你千圣现，我有天真佛。

一住寒山万事休，更无杂念挂心头。

闲于石壁题诗句，任运还同不系舟。

说食终不饱，说衣不免寒。饱吃须是饭，著衣方免寒。

不解审思量，只道求佛难。回心即是佛，莫向外头看。

自古多少圣，叮咛教自信。人根性不等，高下有利钝。

真佛不肯认，置功枉受困。不知清净心，便是法王印。

狂风不动树，心真无罪福。寄语冗冗人，叮咛再三读。

碧涧泉水清，寒山月华白。默知神自明，观空境逾寂。

杳杳寒山道，落落冷涧滨。啾啾常有鸟，寂寂更无人。

碛碛风吹面，纷纷雪积身。朝朝不见日，岁岁不知春。

可贵天然物，独一无伴侣。觅他不可见，出入无门户。

促之在方寸，延之一切处。你若不信受，相逢不相遇。

男儿大丈夫，作事莫莽卤。劲挺铁石心，直取菩提路。

邪路不用行，行之枉辛苦。不要求佛果，识取心王主。

我向前溪照碧流，或向岩边坐盘石。

心似孤云无所依，悠悠世事何须觅。

自乐平生道，烟萝石洞间。野情多放旷，长伴白云间。

有路不通世，无心孰可攀。石床孤夜坐，圆月上寒山。

报汝修道者，进求虚劳神。人有精灵物，无字复无文。

呼时历历应，隐处不居存。叮咛善保护，勿令有点痕。

一自遁寒山，养命餐山果。平生何所忧，此事随缘过。

日月如逝川，光阴石中火。任他天地移，我畅岩中坐。

闲自访高僧，烟山万万层。师亲指归路，月挂一轮灯。

世有多事人，广学诸知见。不识本真性，与道转悬远。

若能明实相，岂用陈虚愿。一念了自心，开佛之知见。

我见世间人，茫茫走路尘。不知此中事，将何为去津。

荣华能几日，眷属片时亲。纵有千斤金，不如林下贫。

世间何事最堪嗟，尽是三途造罪渣。

不学白云岩下客，一条寒衲是生涯。

众星罗列夜明深，岩点孤灯月未沈。

圆满光华不磨莹，挂在青天是我心。

石屋禅师

我本禅宗不会禅。甘休林下度余年。

鹑衣百结通身挂。竹篾三条蓦肚缠。

山色溪光明祖意。鸟啼花笑悟机缘。

有时独上台磐石。午夜无云月一天。

四十余年独隐居。不知尘世几荣枯。

夜炉助暖烧松叶。午钵充饥摘野蔬。

坐石看云闲意思。朝阳补衲静工夫。

有人问我西来意。尽把家私说向渠。

一镢足生涯。居山道者家。

有功惟种竹。无暇莫栽华。

水碓夜舂米。竹笼春焙茶。

人间在何处。隐隐见桑麻。

时时自解颜。年老得安闲。

心下浑无事。眼前惟有山。

天空鹏翥翼。雾重豹添斑。

独与梅花好。相期尽岁寒。

万缘休歇罢。一念绝中边。

尽日闲闲地。长年坦坦然。

山空云自在。天净月孤圆。

磨炼工夫到。难同知解禅。

红日半衔山。柴门便掩关。

绿蒲眠褥软。白木枕头弯。

松月来先照。溪云出未还。

迢迢清夜梦。不肯到人间。

过去事已过去了。未来不必预思量。

只今便道即今句。梅子熟时栀子香。

天湖水湛琉璃碧。霞雾山围锦幛红。

触目本来成现事。何须叉手问禅翁。

百千日月闲中度。八万尘劳静处消。

绿水光中山影转。红炉焰上雪花飘。

着意求真真转远。拟心断妄妄犹多。

道人一种平怀处。月在青天影在波。

几树山花红灼灼，一池春水绿漪漪。

衲僧若具超宗眼。不待无情为发机。

茅屋方方一丈悭。四檐松竹四围山。

老僧自住尚狭窄。哪许云来借半间。

禅余高诵寒山偈。饭后浓煎谷雨茶。

尚有闲情无著处。携篮过岭采藤花。

懒残和尚乐道歌

兀然无事无改换，无事何须论一段。

真心无散乱，他事不须断。

过去已过去，未来更莫算。

兀然无事坐，何曾有人唤？

向外觅功夫，总是痴顽汉。

粮不畜一粒，逢饭但知食。

世间多事人，相趁浑不及。

我不乐生天，亦不爱福田。

饥来即吃饭，睡来即卧眠。

愚人笑我，智乃知贤。

不是痴钝，本体如然。

要去即去，要住即住。

身被一破衲，脚著娘生裤。

多言复多请，由来久相误。

若欲度众生，无过且自度。

莫漫求真佛，真佛不可见。

妙性及灵台，何曾受勋练？

心是无事心，面是娘生面。

劫石可移动，个中难改变。

无事本无事，何须读文字？

削除人我本，实合个中意。

种种劳筋骨，不如林间睡兀兀。

举头见日高，乞饭从头喂。

将功用功，展转冥朦。

取则不得，不取自通。

吾有一言，绝虑忘缘。

巧说不得，只用心传。

更有一语，无过直与。

细如毫末，本无方所。

本自圆成，不劳机杼。

世事悠悠，不如山丘。

青松弊日，碧涧长流。

卧藤萝下，块石枕头。

山云当幕，夜月为钩。

不朝天子，岂羡王侯？

生死无虑，更须何忧？

水月无形，我常只宁。

万法皆尔，本自无生。

兀然无事坐，春来草自青。

慈受怀深

风动心摇树，云生性起尘。不明今日事，昧却本来人。

长庆慧棱

也大差，也大差。卷起帘来见天下。

有人问我是何宗？拈起拂子劈口打。

长沙景岑

学道之人不识真，只为从前认识神。

无量劫来生死本，痴人唤作本来人。

白云守端

为爱寻光纸上钻，不能透处几多难。

忽然撞着来时路，始觉平生被眼瞒。

妙普庵主

学道犹如守禁城，昼防六贼夜惺惺。

中军主将能行令，不动干戈致太平。

如庵主

三十年来住此山，郡符何事到林间？

休将琐碎尘寰事，换我一生闲又闲。

无门慧开

未举步时已先到，未动舌时先说了。

直饶着着在机先，更须知有向上窍。

天如怀则

纸上传来说得亲，飞腔易调转尖新。

是人爱听人言语，言语从来赚杀人。

憨山德清

空山寂寂绝诸缘，不学诸方五味禅。

参者不须向上求，但能放下自天然。

湛然圆澄

白云与我最相知，我住山时他亦随。

侵早和风辞嶂外，晚来依旧护柴扉。

无念深有

四十余年不住功，穷来穷去转无踪。

而今穷到无依倚，始悔从前错用功。

司空山本净

见道方修道，不见复何修。心性如虚空，虚空何所修？

遍观修道者，拨火觅浮沤。但看弄傀儡，线断一时休。

智常

无端起知见，着相求菩提。情存一念悟，宁越昔时迷？

自性觉源体，随照枉迁流。不入祖师室，茫然趣两头。

百丈怀海

幸为福田衣下僧，乾坤赢得一闲人。

有缘即住无缘去，一任清风送白云。

皎然

吾道本无我，未曾嫌世人。如今到城市，弥觉此心真。

汾阳善昭

荒草寻幽径，岩松回布荫。几多玄学客，失却本来心。

梵琦

平生爱山水，山水有清辉。不独还林鸟，吾心亦倦飞。

禅宗经典诗偈二

宝志公和尚大乘赞

大道常在目前，虽在目前难睹。

若欲悟道真体，莫除声色言语。

言语即是大道，不假断除烦恼。

烦恼本来空寂，妄情递相缠绕。

一切如影如响，不知何恶何好。

有心取相为实，定知见性不了。

若欲作业求佛，佛是生死大兆。

生死业常随身，黑暗狱中未晓。

悟理本来无异，觉后谁晚谁早。

法界量同太虚，众生智心自小。

但能不起吾我，涅槃法食常饱。

妄身临镜照影，影与妄身不殊。

但欲去影留形，不知身本同虚。

身本与影不异，不得一有一无。

若欲存一舍一，永与真理相疏。

更若爱圣憎凡，生死海里沉浮。

烦恼因心有故，无心烦恼何居。

不劳分别取相，自然得道须臾。

梦时梦中造作，觉时觉境都无。

翻思觉时与梦，颠倒二见不殊。

改迷取觉求利，何异贩卖商徒。

动静两亡常寂，自然契合真如。

若言众生异佛，迢迢与佛常疏。

佛与众生不二，自然究竟无余。

法性本来常寂，荡荡无有边畔。

安心取舍之间，被他二境回换。

敛容入定坐禅，摄境安心觉观。

机关木人修道，何时得达彼岸。

诸法本空无着，境似浮云会散。

忽悟本性元空，恰似热病得汗。

无智人前莫说，打尔色身星散。

报尔众生直道，非有即是非无。

非有非无不二，何须对有论虚。

有无妄心立号，一破一个不居。

两名由尔情作，无情即本真如。

若欲存情觅佛，将网山上罗鱼。

徒费功夫无益，几许枉用工夫。

不解即心即佛，真似骑驴觅驴。

一切不憎不爱，这个烦恼须除。

除之则须除身，除身无佛无因。

无佛无因可得，自然无法无人。

大道不由行得，说行权为凡愚。

得理返观于行，始知枉用工夫。

未悟圆通大理，要须言行相扶。

不得执他知解，回光返本全无。

有谁解会此说，教君向己推求。

自见昔时罪过，除却五欲疮疣。

解脱逍遥自在，随方贱卖风流。

谁是发心买者，亦得似我无忧。

内见外见总恶，佛道魔道俱错。

被此二大波旬，便见厌苦求乐。

生死悟本体空，佛魔何处安着。

只由妄情分别，前身后身孤薄。

轮回六道不停，结业不能除却。

所以流浪生死，皆由横生经略。

身本虚无不实，返本是谁斟酌。

有无我自能为，不劳妄心卜度。

众生身同太虚，烦恼何处安着。

但无一切希求，烦恼自然消落。

可笑众生蠢蠢，各执一般异见。

但欲傍鏊求饼，不解返本观面。

面是正邪之本，由人造作百变。

所须任意纵横，不假偏耽爱恋。

无着即是解脱，有求又遭罗罥。

慈心一切平等，真即菩提自现。

若怀彼我二心，对面不见佛面。

世间几许痴人，将道复欲求道。

广寻诸义纷纭，自救己身不了。

专寻他文乱说，自称至理妙好。

徒劳一生虚过，永劫沉沦生老。

浊爱缠心不舍，清净智心自恼。

真如法界丛林，返生荆棘荒草。

但执黄叶为金，不悟弃金求宝。

所以失念狂走，强力装持相好。

口内诵经诵论，心里寻常枯槁。

一朝觉本心空，具足真如不少。

声闻心心断惑，能断之心是贼。

贼贼递相除遣，何时了本语默。

口内诵经千卷，体上问经不识。

不解佛法圆通，徒劳寻行数墨。

头陀阿练苦行，希望后身功德。

希望即是隔圣，大道何由可得。

譬如梦里度河，船师度过河北。

忽觉床上安眠，失却度船轨则。

船师及彼度人，两个本不相识。

众生迷倒羁绊，往来三界疲极。

觉悟生死如梦，一切求心自息。

悟解即是菩提，了本无有阶梯。

堪叹凡夫伛偻，八十不能跋蹄。

徒劳一生虚过，不觉日月迁移。

向上看他师口，恰似失奶孩儿。

道俗峥嵘集聚，终日听他死语。

不观己身无常，心行贪如狼虎。

堪嗟二乘狭劣，要须摧伏六府。

不食酒肉五辛，邪眼看他饮咀。

更有邪行猖狂，修气不食盐醋。

若悟上乘至真，不假分别男女。

傅大士心王铭

观心空王，玄妙难测。无形无相，有大神力。

能灭千灾，成就万德。体性虽空，能施法则。

观之无形，呼之有声。为大法将，心戒传经。

水中盐味，色里胶青。决定是有，不见其形。

心王亦尔，身内居停。面门出入，应物随情。

自在无碍，所作皆成。了本识心，识心见佛。

是心是佛，是佛是心。念念佛心，佛心念佛。

欲得早成，戒心自律。净律净心，心即是佛。

除此心王，更无别佛。欲求成佛，莫染一物。

心性虽空，贪嗔体实。入此法门，端坐成佛。

到彼岸已，得波罗蜜。慕道真士，自观自心。

知佛在内，不向外寻。即心即佛，即佛即心。

心明识佛，晓了识心。离心非佛，离佛非心。

非佛莫测，无所堪任。执空滞寂，于此漂沉。

诸佛菩萨，非此安心。明心大士，悟此玄音。

身心性妙，用无更改。是故智者，放心自在。

莫言心王，空无体性。能使色身，作邪作正。

非有非无，隐显不定。心性虽空，能凡能圣。

是故相劝，好自防慎。刹那造作，还复漂沉。

清净心智，如世黄金。般若法藏，并在身心。

无为法宝，非浅非深。诸佛菩萨，了此本心。

有缘遇者，非去来今。

毗婆尸佛

身从无相中受生，犹如幻出诸形象。

幻人心识本来无，罪福皆空无所住。

尸弃佛

起诸善法本是幻，造诸恶业亦是幻。

身如聚沫心如风，幻出无根无实性。

毗舍浮佛

假借四大以为身，心本无生因境有。

前境若无心亦无，罪福如幻起亦灭。

拘留孙佛

见身无实是佛身，了心如幻是佛幻。

了得身心本性空，斯人与佛何殊别？

拘那含牟尼佛

佛不见身知是佛，若实有知别无佛。

智者能知罪性空，坦然不怖于生死。

迦叶佛

一切众生性清净，从本无生无可灭。

即此身心是幻生，幻化之中无罪福。

释迦牟尼佛

法本法无法，无法法亦法。今付无法时，法法何曾法？

迦叶尊者

法法本来法，无法无非法。何于一法中，有法有不法？

阿难尊者

本来付有法，付了言无法。各各须自悟，悟了无无法。

提多迦尊者

通达本法心，无法无非法。悟了同未悟，无心亦无法。

弥遮迦尊者

无心无可得，说得不名法。若了心非心，始解心心法。

婆须蜜多尊者

心同虚空界，示等虚空法。证得虚空时，无是无非法。

摩拏罗尊者

心随万境转，转处实能幽。随流认得性，无喜复无忧。

鹤勒那尊者

认得心性时，可说不思议。了了无可得，得时不说知。

师子比丘

正说知见时，知见俱是心。当心即知见，知见即于今。

不如密多尊者

真性心地藏，无头亦无尾。应缘而化物，方便呼为智。

六祖

何期自性本自清净

何期自性本不生灭

何期自性本自具足

何期自性本无动摇

何期自性能生万法

礼本折慢幢，头奚不至地？有我罪即生，亡功福无比。

法达

经诵三千部，曹溪一句亡，未明出世旨，宁歇累生狂。

羊鹿牛权设，初中后善扬，谁知火宅内，元是法中王。

法海

即心元是佛，不悟而自屈。我知定慧因，双修离诸物。

智通

三身元我体，四智本心明，身智融无碍，应物任随形。

　　起修皆妄动，守住匪真精，妙旨因师晓，终亡染污名。

智常

无端起知见，著相求菩提，情存一念悟，宁越昔时迷？

自性觉源体，随照枉迁流，不入祖师室，茫然趣两头。

志彻

因守无常心，佛说有常性，不知方便者，犹春池拾砾。

我今不施功，佛性而现前，非师相授与，我亦无所得。

庞蕴

无我复无人，作么有疏亲。劝君休历座，不似直求真。

金刚般若性，外绝一纤尘，我闻并信受，总是假名陈。

香严智闲

我有一机，瞬目视伊，若人不会，别唤沙弥。

寒山

有一餐霞子，其居讳俗游。论时实萧爽，在夏亦如秋。

幽涧常沥沥，高松风飕飕。其中半日坐，忘却百年愁。

智者君抛我，愚者我抛君。非愚亦非智，从此断相闻。

入夜歌明月，侵晨舞白云。焉能拱口手，端坐鬓纷纷。

登陟寒山道，寒山路不穷。溪长石磊磊，涧阔草濛濛。

苔滑非关雨，松鸣不假风。谁能超世累，共坐白云中。

惯居幽隐处，乍向国清中。时访丰干道，仍来看拾公。

独回上寒岩，无人话合同。寻究无源水，源穷水不穷。

卜择幽居地，天台更莫言。猿啼谿雾冷，岳色草门连。

折叶覆松室，开池引涧泉。已甘休万事，采蕨度残年。

下愚读我诗，不解却嗤诮。中庸读我诗，思量云甚要。

上贤读我诗，把著满面笑。杨修见幼妇，一览便知妙。

粤自居寒山，曾经几万载。任运遁林泉，栖迟观自在。

寒岩人不到，白云常叆叇。细草作卧褥，青天为被盖。

快活枕石头，天地任变改。

可重是寒山，白云常自闲。猿啼畅道内，虎啸出人间。

独步石可履，孤吟藤好攀。松风清飒飒，鸟语声关关。

闲游华顶上，日朗昼光辉。四顾晴空里，白云同鹤飞。

寒山有一宅，宅中无阑隔。六门左右通，堂中见天碧。

房房虚索索，东壁打西壁。其中一物无，免被人来惜。

寒到烧软火，饥来煮菜吃。不学田舍翁，广置牛庄宅。

尽作地狱业，一入何曾极。好好善思量，思量知轨则。

秉志不可卷，须知我匪席。浪造山林中，独卧盘陀石。

辩士来劝余，速令受金璧。凿墙植蓬蒿，若此非有益。

以我栖迟处，幽深难可论。无风萝自动，不雾竹长昏。

涧水缘谁咽，山云忽自屯。午时庵内坐，始觉日头暾。

久住寒山凡几秋，独吟歌曲绝无忧。

蓬扉不掩常幽寂，泉涌甘浆长自流。

石室地炉砂鼎沸，松黄柏茗乳香瓯。

饥餐一粒伽陀药，心地调和倚石头。

我家本住在寒山，石岩栖息离烦缘。

泯时万象无痕迹，舒处周流遍大千。

光影腾辉照心地，无有一法当现前。

方知摩尼一颗珠，解用无方处处圆。

水清澄澄莹，彻底自然见。心中无一事，水清众兽现。

心若不妄起，永劫无改变。若能如是知，是知无背面。

时人见寒山，各谓是风颠。貌不起人目，身唯布裘缠。

我语他不会，他语我不言。为报往来者，可来向寒山。

自在白云间，从来非买山。下危须策杖，上险捉藤攀。

涧底松常翠，谿边石自斑。友朋虽阻绝，春至鸟关关。

大海水无边，鱼龙万万千。递互相食啖，冗冗痴肉团。

为心不了绝，妄想起如烟。性月澄澄朗，廓尔照无边。

自见天台顶，孤高出众群。风摇松竹韵，月现海潮频。

下望青山际，谈玄有白云。野情便山水，本志慕道伦。

心高如山岳，人我不伏人。解讲围陀典，能谈三教文。

心中无惭愧，破戒违律文。自言上人法，称为第一人。

愚者皆赞叹，智者抚掌笑。阳焰虚空花，岂得免生老。

不如百不解，静坐绝忧恼。

寄语诸仁者，复以何为怀。达道见自性，自性即如来。

天真元具足，修证转差回。弃本却逐末，只守一场呆。

常闻释迦佛，先受然灯记。然灯与释迦，只论前后智。

前后体非殊，异中无有异。一佛一切佛，心是如来地。

昔日极贫苦，夜夜数他宝。今日审思量，自家须营造。

掘得一宝藏，纯是水精珠。大有碧眼胡，密拟买将去。

余即报渠言，此珠无价数。

一生慵懒作，憎重只便轻。他家学事业，余持一卷经。

无心装褾轴，来去省人擎。应病则说药，方便度众生。

但自心无事，何处不惺惺。

我见出家人，不入出家学。欲知真出家，心净无绳索。

澄澄孤玄妙，如如无倚托。三界任纵横，四生不可泊。

无为无事人，逍遥实快乐。

自羡山间乐，逍遥无倚托。逐日养残躯，闲思无所作。

时披古佛书，往往登石阁。下窥千尺崖，上有云盘泊。

寒月冷飕飕，身似孤飞鹤。

五言五百篇，七字七十九。三字二十一，都来六百首。

一例书岩石，自夸云好手。若能会我诗，真是如来母。

千云万水间，中有一闲士。白日游青山，夜归岩下睡。

倏尔过春秋，寂然无尘累。快哉何所依，静若秋江水。

高高峰顶上，四顾极无边。独坐无人知，孤月照寒泉。

泉中且无月，月自在青天。吟此一曲歌，歌终不是禅。

寒山唯白云，寂寂绝埃尘。草座山家有，孤灯明月轮。

石床临碧沼，虎鹿每为邻。自羡幽居乐，长为象外人。

我见利智人，观者便知意。不假寻文字，直入如来地。

心不逐诸缘，意根不妄起。心意不生时，内外无余事。

出生三十年，当游千万里。行江青草合，入塞红尘起。

炼药空求仙，读书兼咏史。今日归寒山，枕流兼洗耳。

有人笑我诗，我诗合典雅。不烦郑氏笺，岂用毛公解。

不恨会人稀，只为知音寡。若遣趁宫商，余病莫能罢。

忽遇明眼人，即自流天下。

家有寒山诗，胜汝看经卷。书放屏风上，时时看一遍。

禅宗经典诗偈三

丹霞禅师 孤寂吟

时人见余守孤寂，为言一生无所益。

余则闲吟孤寂章，始知光阴不虚掷。

不弃光阴须努力，此言虽说人不识。

识者同为一路行，岂可颠坠缘榛棘。

榛棘茫茫何是边，只为终朝尽众喧。

众喧不觉无涯际，哀哉真实不虚传。

传之响之只不闻，犹如灯烛合盂盆。

共知总有光明在，看时未免暗昏昏。

昏昏不觉一生了，斯类尘沙比不少。

直似潭中吞钩鱼，何异空中荡罗鸟。

此患由来实是长，四维上下远茫茫。

倏忽之间迷病死，尘劳难脱哭怆怆。

怆怆哀怨终无益，只为将身居痛室。

到此之时悔何及，云泥未可访孤寂。

孤寂宇宙穷为良，长吟高卧一闲堂。

不虑寒风吹落叶，岂愁桑草遍遭霜。

但看松竹岁寒心，四时不变流清音。

春夏暂为群木映，秋冬方见郁高林。

故知世相有刚柔，何必将心清浊流。

二时粗糖随缘过，一身遮莫布毛裘。

随风逐浪往东西，岂愁地迮与天低。

时人未解将为错，余则了然自不迷。

不迷须有不迷心，看时浅浅用时深。

此中真珠若采得，岂同樵夫负黄金。

黄金烹练转为真，明珠含光未示人。

了即毛端滴巨海，始知大地一微尘。

尘滴存乎未免愆，莫弃这边留那边。

直似长空搜鸟迹，始得玄中又更玄。

举一例诸足可知，何用喃喃说引词。

只见饿夫来取饱，未闻浆逐渴人死。

多人说道道不行，他家未悟诈头明。

三寸利刀开旷路，万株榛棘拥身生。

尘滓茫茫都不知，空将辩口泻玄微。

此物哪堪为大用，千生万劫作贫儿。

聊书孤寂事还深，钟期能听伯牙琴。

道者知音指其掌，方贵名为孤寂吟。

玩珠吟

识得衣中宝，无明醉自惺。百骸俱溃散，一物镇长灵。

知境浑非体，寻珠不见形。悟即三身佛，迷疑万卷经。

在心心岂测，居耳耳难听。罔像先天地，渊玄出杳冥。

本刚非锻炼，元净莫澄停。盘泊逾朝日，玲珑映晓星。

瑞光流不灭，真澄浊还清。鉴照崆峒寂，劳笼法界明。

悍凡功不灭，超圣果非盈。龙女心亲献，蛇王口自倾。

护鹅人却活，黄雀义犹轻。解语非关舌，能言不是声。

绝边弥瀚漫，三际等空平。演教非为教，闻名不认名。

二边俱不立，中道不须行。见月休看指，归家罢问程。

诚心岂测佛，何佛更堪成？

丹霞有一宝，藏之岁月久。从来人不识，余自独防守。

山河无隔碍，光明处处透。体寂常湛然，莹彻无尘垢。

世间采取人，颠狂逐路走。余则为渠说，抚掌笑破口。

忽遇解空人，放旷在林薮。相逢不擎出，举意便知有。

骊龙珠吟

骊龙珠，骊龙珠，光明灿烂与人殊，

十方世界无求处，纵然求得亦非珠。

珠本有，不升沉，时人不识外追寻，

行尽天涯自疲极，不如体取自家心。

莫求觅，损功夫，转求转见转元无。

恰如渴鹿趁阳焰，又似狂人在道途。

须自体，了分明，了得不用更磨莹，

深知不是人间得，非论六类及生灵。

虚用意，损精神，不如闲处绝纤尘，

停心息意珠常在，莫向途中别问人。

自迷失，珠元在，此个骊龙终不改。

虽然埋在五阴山，自是时人生懈怠。

不识珠，每抛掷，却向骊龙前作客，

不知身是主人公，弃却骊龙别处觅。

认取宝，自家珍，此珠元是本来人，

拈得玩弄无穷尽，始觉骊龙本不贫，

若能晓了骊珠后，只这骊珠在我身。

弄珠吟

般若神珠妙难测，法性海中亲认得。

隐现时游五蕴山，内外光明大神力。

此珠无状非大小，昼夜圆明悉能照。

用时无处复无踪，行住相随常了了。

先圣相传相指授，信此珠人世希有。

智者号明不离珠，迷人将珠不识走。

吾师权指喻摩尼，采人无数入春池。

争拈瓦砾将为宝，智者安然而得之。

言下非近亦非远，体用如如转无转。

万机珠对寸心中，一切时中巧方便。

皇帝曾游于赤水，视听争求都不遂。

罔像无心却得珠，能见能闻是虚伪。

非自心，非因缘，妙中之妙玄中玄。

森罗万像光中现，寻之不见有根源。

烧六贼，烁四魔，能摧我山竭爱河。

龙女灵山亲献佛，贫儿衣里枉蹉跎。

亦非性，亦非心，非性非心超古今。

体绝名言名不得，权时题作弄珠吟。

懒融禅师证道歌

贪多祸亦多 取少孽也少

是个贫僧客 身穿破衲衣

日不怕风吹 夜不怕贼盗

饥时托钵化 倦则和衣倒

有也不欢喜 无也不烦恼

这点穷快活 谁人讨得到

做个自在人 真是无价宝

贫贱与富贵 都是无根草

诸人身后事 各自讨分晓

我不论你非 你休道我好

有日无常到 大家都空了

性空真自在 不住中内外

本性洞然明 了然无挂碍

前殿由它倒 后殿由它坏

香也不去烧 佛也无心念

人来不奉茶 客至无款待

骂也由他骂 怪也随他怪

问我吃什么 黄荠共野菜

四方懒去游 睡到红日晒

守这一明珠 价值三千界

有人问我买 无心懒去卖

还了合天价 我自终不卖

有人问我禅 泥土并瓦块

有人笑我懒 懒中无比赛

达摩是初祖 我是第二代

有人学得我 自在真自在

布袋和尚偈颂

只个心心心是佛，十方世界最灵物。

纵横妙用可怜生，一切不如心真实。

腾腾自在无所为，闲闲究竟出家儿。

若睹目前真大道，不见纤毫也大奇。

万法何殊心何异，何劳更用寻经义？

心王本自绝多知，智者只明无学地。

非圣非凡复若乎，不强分别圣情孤。

无价心珠本圆净，凡是异相妄空呼。

人能弘道道分明，无量清高称道情。

携锡若登故国路，莫愁诸处不闻声。

是非憎爱世偏多，子细思量奈我何。

宽却肚肠须忍辱，豁开心地任从他。

若逢知己须依分，纵遇冤家也共和。

若能了此心头事，自然证得六波罗。

我有一布袋，虚空无罣碍。展开遍十方，入时观自在。

吾有三宝堂，里空无色相。不高亦不低，无遮亦无障。

学者体不如，求者难得样。智慧解安排，千中无一匠。

四门四果生，十方尽供养。

吾有一躯佛，世人皆不识。不塑亦不装，不雕亦不刻。

无一滴灰泥，无一点彩色。人画画不成，贼偷偷不得。

体相本自然，清净非拂拭。虽然是一躯，分身千百亿。

龙牙和尚诗偈

夫人学道莫贪求。万事无心道合头。

无心体得无心道。体得无心道也休。

学道先须且学贫。学贫贫后道方亲。

一朝体得成贫道。道用还如贫底人。

学道蒙师指却闲。无中有路隐人间。

直饶讲得千经论。一句临机下口难。

学道先须立自身。直教行处不生尘。

僧真不假居岩室。到处无心自在人。

学道先须有悟由。还如曾斗快龙舟。

虽然旧阁闲田地。一度赢来方始休。

学道先须息万机。将机学道转生疑。

此门广大无遮障。学者虽多达者稀。

一得无心便道情。六门休歇不劳形。

有缘不是余朋友。无用双眉却弟兄。

一得无心便豁空。只因先圣祖门通。

个中若向三乘学。万劫无因得遇逢。

自体如如任运常。因兹行歇住三湘。

双眉无用是毫相。说处无分舌广长。

自小从师学祖宗。闲花犹似缠人蜂。

僧真不假栖云外。得后无心色亦空。

得圣超凡不作声。卧龙长怖碧潭清。

人生若得长如此。大地那能留一名。

得道还同未得人。心无胜负自安神。

从前古德称贫道。向此门中能几人。

心空不及道空安。道与心空状一般。

参玄不是道空士。一乍相逢不易看。

此生不息息何时。息在今生共要知。

心息只因无妄想。妄空心息是休时。

劫火曾将无气吹。不劳心力当时萎。

人天不见风尘起。怖息无招各自归。

道者无端学画龙。元来未得笔头踪。

一朝体得真龙后。始觉平生枉用功。

何事朝愁与暮愁。少年不学老还羞。

骊珠不是骊龙惜。自是时人不解求。

了得心源处处安。何须终日对林峦。

玉向火中烧转润。莲华在水叶长干。

扫地煎茶及针把。更无余事可留心。

山门有路人皆到。我户无门哪畔寻。

或居城郭或居山。得道无心在处闲。

实似小儿归父母。身衣随分补遮寒。

道情六用如眉用。用处如眉始可观。

人见道时如寂寞。人情全是道情安。

拟学论情实苦哉。疑心不断妄难摧。

未了携囊须且去。得闲无事却回来。

四气吹成物不虚。可怜青叶下垂珠。

虽然种得无心宝。一任傍人恣意须。

世人心下不能治。致祸愁生累及眉。

一朝体得心无事。眉放毫光自不知。

僧房阒寂夏修持。闭户疏人怪亦知。

侬家自有同风事。千里无来却肯伊。

临窗不觉寸阴移。火急修行早是迟。

白日只陪人事过。园林哪得道成时。

缘觉声闻未尽空。人天来往访真宗。

争如佛是无疑士。端坐无心只么通。

顶相拟求终不见。应缘同谷不违方。

此门别处无寻路。只有休心便厮当。

三事无忧乐道情。且陪云水不求名。

任渠更作千般解。体自无瑕不染青。

将心除妄妄难忘。不体玄微事转忙。

未了只言如来秘。觉后方知不覆藏。

人若无心称道情。觑见无明道已明。

人能弘道道能显。道在人中人自宁。

凡有含生共一尘。先圣精勤早出伦。

彼既丈夫我亦尔。谁遣他春我不春。

毫厘有差千里隔。刹那一悟祖师齐。

玄微须向玄中体。道用还教道者知。

参玄道者莫因循。学处须教皂白分。

千圣从来无异路。忘缘机智有多门。

向前吴氏学丹青。不体僧瑶事不精。

画马不成驴亦失。时人尽笑枉平生。

粉壁朱门事岂繁。高墙扄户住如山。

莫言城郭无休士。人若无心在处闲。

俭用贵图延日月。补衣还免到人间。

无心道者方如此。未得无心也大难。

冷月霜天道者孤。一堂禅侣守寒炉。

衲衣穿处冰侵骨。夜坐更深炭也无。

万般施设不如常。又不惊人又久长。

如常恰似秋风至。无意凉人人自凉。

膝裤斑阑火炙成。浑身破碎不能惊。

山房独坐观极乐。豁然无事畅人情。

一室一床居物外。一瓶一钵寄生涯。

门前纵有通村路。是我何曾识一家。

昔生未了今须了。此生度取累生身。

古佛未悟同今者。悟了今人即古人。

木食草衣心似月。一生无念复无涯。

时人若问居何处。绿水青山是我家。

朝看花开满树红。暮观花落树还空。

若将花比人间事。花与人间事一同。

柳色含烟花笑枝。莺啼林下几人知。

后生正好寻玄路。莫弃光阴虚度时。

志慕空门誓不休。莫将闲事挂心头。

白云便是修行伴。从听时光去不留。

知身是幻不求名。浮沤出没几时生。

借问云山学道者。此去修行早晚成。

在梦哪知梦是虚。觉来方觉梦中无。

迷时恰似梦中士。悟后还同睡起夫。

迷人未了劝盲聋。土上加泥更一重。

了人有意如迷意。只在迷中迷不逢。

人情浓厚道情微。道用人情世岂知。

空有人情无道用。人情能得几多时。

成佛人稀念佛多。念来岁久却成魔。

君今欲得易成佛。无念之心不较多。

家具摐摐一老翁。眉间长发白匆匆。

心休意息从何有。只为心头万事空。

二时粥饭随长短。三界休求也大精。

世间大有多求者。直至无常不称情。

未了及时亲遍礼。不须端坐守清贫。

直似罗候罗密行。争如迦叶不闻闻。

若教求道似求名。世上无人道不成。

心静道场何曾到。世间尘路等闲行。

杉松直拔映峰峦。一色长青道者看。

四气盛衰无变异。岂同凡木有多般。

就中慈母感儿情。失便哀啼处处惊。

门市人多非是母。虽然观瞩泪还盈。

母来寻见儿还见。当下回颜不作声。

眉间毫相焰光身。事见争如理见亲。

事有只因于理有。理慈方便化天人。

一朝大悟俱消却。方得名为无事人。

沙门莫苦远祗洹。身四威仪且自观。

蓬若出麻终不直。僧离清众太无端。

从前上古诸先德。尽向丛林里获安。

人天须假像行持。无像无形世岂知。

空生体得岩中坐。华雨由来责见迟。

三乘欲学如斯事。直似空生方始知。

一切名山到因脚。辛苦年深与袜著。

如今年老不能行。手里把个破木杓。

破木杓。俵与众生甘露药。

众生吃了尽惺惺。一切昏迷皆失却。

无端遣向墨池边。染得身衣黑似烟。

却去上流清处洗。身心用尽亦如然。

令教脱却重披素。不免依前著净缘。

染净二途俱不了。到头须得自心玄。

拟住城隍守不非。见云生处又思归。

三间茅舍喜犹在。九带青萝尚绕围。

松柏近栽方始盛。槿花秋首未尝萎。

山云叆叇虽垂布。承揽不知谁复谁。

自从知始觉无明。一衲随缘只么行。

被人骂辱无心诤。见说无为上拟争。

只合守愚居暗室。又缘缁素要分明。

为报往来参学者。得师无意始无生。

微微细雨下多时。百卉抽枝长不知。

正化叵兴民自赡。叵兴民赡亦如斯。

天观万物如刍狗。有覆无心更望伊。

不因无事在林下。争觉王侯有此资。

备米柴茶是事殷。茅茨蓬户不惊人。

晨朝有粥斋时饭。资我如常任运身。

冬至息心随分过。春来量力事须勤。

支持若得今生度。来世还如无事人。

学道如钻火。逢烟且莫休。直待金星现。归家始到头。

阎浮有大宝。见少得人稀。若人将献我。成佛一饷时。

悟则一饷时。能了万劫疑。若人万劫疑。不了一饷时。

不了万劫疑。古德岂论之。为报参玄士。须怀悔底时。

寻牛须访迹。学道访无心。迹在牛还在。无心道易寻。

唯念门前树。能容鸟泊栖。来者无心唤。腾身不慕归。

若人心似树。与道不相违。

夜寒宜向火。护众到天明。日出身温暖。心惺思更惺。

岂是无干意。多求失道情。我见多求者。年高事不成。

老似临江树。风摇枝必危。岸崩随水去。入海勿人追。

道死如枯木。波涛岂更违。时人虽不顾。能歇海盲龟。

新创三间舍。多泥虑有风。门前无贵客。拙意懒迎逢。

饭吃随时食。衣穿独自缝。若人来问我。招手报伊聋。

十月夜明深。山寒冷彻心。弃缘求大道。一衲更无衾。

体得如来意。知无寒暑侵。悟无成佛者。有质事须襟。

守道无干意。化缘如响音。大凡成佛者。一一尽无心。

破布裹闲身。无言可示人。居山山得乐。住郭郭还欣。

体得无生意。朝朝近古人。若也更不会。虽乐苦临身。

唯念深秋扇。临冬转就闲。银装将物裹。篾作插檐间。

只为因无用。方能伴住山。不因无用后。伴我住应难。

拄杖行低道。逢溪澡漱多。平田偏乐坐。人命可经过。

守道身心息。资缘岂挠他。除非僧次外。归寺补袈裟。

觉倦烧炉火。安铛便煮茶。就中无一事。唯有野僧家。

一念心清净。莲华处处开。一华一净土。一土一如来。

头戴朝生菌。身披补破衣。见贫人可可。同道乃方知。

龙牙山里龙。形非世间色。世上画龙人。巧巧描不得。

唯有识龙人。一见便心息。

西来意未明，徒学诸知见，不识本真性，与道即悬远。

禅宗经典诗偈四

宝志公十四科颂十四首

菩提烦恼不二

众生不解修道，便欲断除烦恼。

烦恼本来空寂，将道更欲觅道。

一念之心即是，何须别处寻讨。

大道只在目前，愚倒迷人不了。

佛性天真自然，亦无因缘修造。

不识三毒虚假，妄执浮沉生老。

昔时迷日为晚，今日始觉非早。

持犯不二

丈夫运用无碍，不为戒律所制。

持犯本自无生，愚人被他禁系。

智者造作皆空，声闻触途为滞。

大士肉眼圆通，二乘天眼有翳。

空中妄执有无，不达色心无碍。

菩萨与俗同居，清净曾无染世。

愚人贪着涅槃，智者生死实际。

法性空无言说，缘起略无人会。

百岁无智小儿，小儿有智百岁。

佛与众生不二

众生与佛无殊，大智不异于愚。

何须向外求宝，身田自有明珠。

正道邪道不二，了知凡圣同途。

迷悟本无差别，涅槃生死一如。

究竟攀缘空寂，惟求意想空虚。

无有一法可得，翛然自入无余。

事理不二

心王自在翛然，法性本无十缠。

一切无非佛事，何须摄念坐禅。

妄想本来空寂，不用断除攀缘。

智者无心可得，自然无诤无喧。

不识无为大道，何时得证幽玄。

佛与众生一种，众生即是世尊。

凡夫妄生分别，无中执有迷奔。

了达贪瞋空寂，何处不是真门。

静乱不二

声闻厌喧求静，犹如弃面求饼。

饼即从来是面，造作随人百变。

烦恼即是菩提，无心即是无境。

生死即是涅槃，贪瞋如焰如影。

智者无心求佛，愚人执邪执正。

徒劳空过一生，不见如来妙顶。

了达淫欲性空，镬汤炉炭自冷。

善恶不二

我自身心快乐，翛然无善无恶。

法身自在无方，触目无非正觉。

六尘本来空寂，凡夫妄生执着。

涅槃生死本平，四海阿谁厚薄。

无为大道自然，不用将心画度。

菩萨散诞灵通，所作常含妙觉。

声闻执法坐禅，如蚕吐丝自缚。

法性本来圆明，病愈何须执药。

了知诸法平等，翛然清虚快乐。

色空不二

法性本无青黄，众生谩造文章。

吾我说他止观，自意扰扰颠狂。

不识圆通妙理，何时得会真常。

自疾不能治疗，却教他人药方。

外看将为是善，心内犹若豺狼。

愚人畏其地狱，智者不异天堂。

对境心常不起，举足皆是道场。

佛与众生不二，众生自作分张。

若欲除却三毒，迢迢不离灾殃。

智者知心是佛，愚人乐往西方。

生死不二

世间诸法如幻，生死犹若雷电。

法身自在圆通，出入山河无间。

颠倒妄想本空，般若无迷无乱。

三毒本自解脱，何须摄念禅观。

只为愚人不了，从他戒律决断。

不识寂灭真如，何时得登彼岸。

智者无恶可断，运用随心合散。

法性本来空寂，不为生死所绊。

若欲断除烦恼，此是无明痴汉。

烦恼即是菩提，何用别求禅观。

实际无佛无魔，心体无形无段。

断除不二

丈夫运用堂堂，逍遥自在无妨。

一切不能为害，坚固犹若金刚。

不着二边中道，翛然非断非常。

五欲贪瞋是佛，地狱不异天堂。

愚人妄生分别，流浪生死猖狂。

智者达色无碍，声闻无不恓惶。

法性本无瑕翳，众生妄执青黄。

如来引接迷愚，或说地狱天堂。

弥勒身中自有，何须别处思量。

弃却真如佛像，此人即是颠狂。

声闻心中不了，惟只趁逐言章。

言章本非真道，转加斗争刚强。

心里蚖蛇蝮蝎，螫着便即遭伤。

不解文中取义，何时得会真常。

死入无间地狱，神识枉受灾殃。

真俗不二

法师说法极好，心中不离烦恼。

口谈文字化他，转更增他生老。

真妄本来不二，凡夫弃妄觅道。

四众云集听讲，高座论义浩浩。

南坐北坐相争，四众为嫌为好。

虽然口谈甘露，心里寻常枯燥。

自己元无一钱，日夜数他珍宝。

恰似无智愚人，弃却真金担草。

心中三毒不舍，未审何时得道。

解缚不二

律师持律自缚，自缚亦能缚他。

外作威仪恬静，心内恰似洪波。

不驾生死船筏，如何渡得爱河。

不解真宗正理，邪见言辞繁多。

有二比丘犯律，便却往问优波。

优波依律说罪，转增比丘网罗。

方丈室中居士，维摩便即来诃。

优波默然无对，净名说法无过。

而彼戒性如空，不在内外娑婆。

劝除生灭不肯，忽悟还同释迦。

境照不二

禅师体离无明，烦恼从何处生。

地狱天堂一相，涅槃生死空名。

亦无贪瞋可断，亦无佛道可成。

众生与佛平等，自然圣智惺惺。

不为六尘所染，句句独契无生。

正觉一念玄解，三世坦然皆平。

非法非律自制，翛然真入圆成。

绝此四句百非，如空无作无依。

运用不二

我今滔滔自在，不羡公王卿宰。

四时犹若金刚，苦乐心常不改。

法宝踰于须弥，智慧广于江海。

不为八风所牵，亦无精进懈怠。

任性浮沉若颠，散诞纵横自在。

遮莫刀剑临头，我自安然不釆。

迷悟不二

迷时以空为色，悟即以色为空。

迷悟本无差别，色空究竟还同。

愚人唤南作北，智者达无西东。

欲觅如来妙理，常在一念之中。

阳焰本非其水，渴鹿狂趁匆匆。

自身虚假不实，将空更欲觅空。

世人迷倒至甚，如犬吠雷哄哄。

宝志公和尚十二时颂

平旦寅。狂机内有道人身。

穷苦已经无量劫，不信常擎如意珍。

若捉物，入迷津，但有纤毫即是尘。

不住旧时无相貌，外求知识也非真。

日出卯。用处不须生善巧。

纵使神光照有无，起意便遭魔事娆。

若施功，终不了，日夜被他人我拗。

不用安排只么从，何曾心地生烦恼。

食时辰。无明本是释迦身。

坐卧不知元是道，只么忙忙受苦辛。

认声色，觅疏亲，只是他家染污人。

若拟将心求佛道，问取虚空始出尘。

禺中巳。未了之人教不至。

假使通达祖师言，莫向心头安了义。

只守玄，没文字，认着依前还不是。

暂时自肯不追寻，旷劫不遭魔境使。

日南午。四大身中无价宝。

阳焰空华不肯抛，作意修行转辛苦。

不曾迷，莫求悟，任你朝阳几回暮。

有相身中无相身，无明路上无生路。

日昳未。心地何曾安了义。

他家文字没亲疏，不用将心求的意。

任纵横，绝忌讳，长在人间不在世。

运用不离声色中，历劫何曾暂抛弃。

晡时申。学道先须不厌贫。

有相本来权积聚，无形何用要求真。

作净洁，却劳神，方认愚痴作近邻。

言下不求无处所，暂时唤作出家人。

日入酉。虚幻声音不长久。

禅悦珍馐尚不餐，谁能更饮无明酒。

勿可抛，勿可守，荡荡逍遥不曾有。

纵你多闻达古今，也是痴狂外边走。

黄昏戌。狂子施功投暗室。

假使心通无量时，历劫何曾异今日。

拟商量，却啾唧，转使心头黑如漆。

昼夜舒光照有无，痴人唤作波罗蜜。

人定亥。勇猛精进成懈怠。

不起纤毫修学心，无相光中常自在。

超释迦，越祖代，心有微尘还质碍。

放荡长如痴兀人，他家自有通人爱。

半夜子。心住无生即生死。

生死何曾属有无，用时便用无文字。

祖师言，外边事，识取起时还不是。

作意搜求实没踪，生死魔来任相试。

鸡鸣丑。一颗圆光明已久。

内外推寻觅总无，境上施为浑大有。

不见头，亦无手，天地坏时渠不朽。

未了之人听一言，只这如今谁动口。

石头禅师参同契

竺土大仙心，东西密相付，人根有利钝，道无南北祖，

灵源明皎洁，枝派暗流注，执事元是迷，契理亦非悟，

门门一切境，回互不回互，回而更相涉，不尔依位住。

色本殊质象，声元异乐苦，暗合上中言，明明清浊句。

四大性自复，如子得其母，火热风动摇，水湿地坚固，

眼色耳音声，鼻香舌咸醋，然依一一法，依根叶分布。

本末须归宗，尊卑用其语，当明中有暗，勿以暗相遇。

当暗中有明，勿以明相睹，明暗各相对，比如前后步。

万物自有功，当言用及处，事存函盖合，理应箭锋拄。

承言须会宗，勿自立规矩，触目不会道，运足焉知路？

进步非近远，迷隔山河固，谨白参玄人，光阴莫虚度。

腾腾和尚了元歌

修道道无可修。问法法无可问。

迷人不了色空。悟者本无逆顺。

八万四千法门。至理不离方寸。

识取自家城郭。莫谩寻他乡郡。

不用广学多闻。不要辩才聪俊。

不知月之大小。不管岁之余闰。

烦恼即是菩提。净华生于泥粪。

人来问我若为。不能共伊谈论。

寅朝用粥充饥。斋时更餐一顿。

今日任运腾腾。明日腾腾任运。

心中了了总知。且作佯痴缚钝。

石头和尚草庵歌

吾结草庵无宝贝，饭了从容图睡快，

成时初见茆草新，破后还将茆草盖。

住庵人，镇常在，不属中间与内外，

世人住处我不住，世人爱处我不爱。

庵虽小，含法界，方丈老人相体解，

上乘菩萨信无疑，中下闻之必生怪。

问此庵，坏不坏，坏与不坏主元在，

不居南北与东西，基上坚牢以为最。

青松下，明窗内，玉殿朱楼未为对，

衲帔幪头万事休，此时山僧都不会。

住此庵，休作解，谁夸铺席图人买，

回光返照便归来，廓达灵根非向背。

遇祖师，亲训诲，结草为庵莫生退，

百年抛却任纵横，摆手便行且无罪。

千种言，万般解，只要教君长不昧，

欲识庵中不死人，岂离而今遮皮袋。

道吾和尚乐道歌

乐道山僧纵性多，天回地转任从他，

闲卧孤峰无伴侣，独唱无生一曲歌。

无生歌，出世乐，堪笑时人和不着，

畅情乐道过残生，张三李四浑忘却。

大丈夫，须气概，莫顺人情无妨碍，

汝言顺即是菩提，我谓从来自相背。

有时憨，有时痴，非我途中争得知？

特达一生常任运，野客无乡可得归。

今日山僧只遮是，元本山僧更若为。

探祖机，空王子，体似浮云没隈倚。

自古长披一衲衣，曾经几度遭寒暑。

不是真，不是伪，打鼓乐神施拜跪，

明明一道汉江云，青山绿水不相似。

禀性成，无揩改，结角罗纹不相碍。

或运慈悲喜舍心，或即逢人以棒闓。

慈悲恩爱落牵缠，棒打教伊破恩爱。

报乎月下旅中人，若有恩情吾为改。

罗汉桂琛禅师明道颂

至道渊旷，勿以言宣，言宣非旨，孰云有是。

触处皆渠，岂喻真虚，真虚设辨，如镜中现。

有无虽彰，在处无伤，无伤无在，何拘何阂。

不假功成，将何法尔，法尔不尔，俱为唇齿。

若以斯陈，理没宗旨，宗非意陈，无以见闻。

见闻不脱，如水中月，于此不明，翻为剩法。

一法有形，翳汝眼睛，眼睛不明，世界峥嵘。

我宗奇特，当阳显赫，佛及众生，皆承恩力。

不在低头，思量难得，拶破面门，覆盖乾坤。

快须荐取，脱却根尘，其如不晓，谩说如今。

慈受怀深退步诗十二首

万事无如退步人。摩头至踵自观身。

只因吹灭心头火。不见从前肚里瞋。

万事无如退步人。孤云野鹤自由身。

松门十里时来往。笑揖峯头月一轮。

万事无如退步人。淡中滋味最天真。

炉边向火慵开口。睡里抓头忘却身。

万事无如退步休。百年浮幻水中沤。

赵州不为争餬饼。要得时人劣处求。

万事无如退步休。本来无证亦无修。

明窗高挂多留月。黄菊深裁盛得秋。

万事无如退步休。华言巧语诳时流。

世间种种皆儿戏。何必区区弄笔头。

万事无如退步行。世间名利两重坑。

前头光景无多子。莫与扶尸鬼子争。

万事无如退步居。青山僻处结茅庐。

听他人笑生涯拙。自喜闲身得自如。

万事无如退步看。箇中生死不相干。

兜兜怛怛从他做。兀兀痴痴我自安。

万事无如退步僧。发长懒剃貌稜层。

出言吐气多山野。逆耳之谈谁肯听。

万事无如退步眠。放教痴钝却安然。

漆因有用遭人割。膏为能明彻夜煎。

万事无如退步眠。松床纸帐暖如毡。

梦中说话无花草。况是山僧不会禅。

慈受怀深省缘六首

学道先须要省缘。莫教到被世情牵。

二时但得钵盂湿。囊底何妨无一钱。

学道先须要省缘。随时过得莫忧煎。

无求坐卧常安乐。有意身心不坦然。

学道先须要省缘。省缘一法最安然。

有来有往有违顺。无往无来无过愆。

学道先须要省缘。他人长短莫喧传。

祸门不闭终无益。参取维摩老子禅。

学道先须要省缘。莫教到被世情牵。

牵来牵去无休日。直到阎罗老子前。

学道先须要省缘。浮生傀儡暗抽牵。

机关用尽成何事。赢得三涂鬼火煎。

慈受怀深家中四威仪

家中行。寻常违顺不须争。

若知步步无阶级。何必莲华脚下生。

家中住。早起开门夜闭户。

运水般柴莫请人。方知佛是凡夫做。

家中坐。一室寥寥是什么。

灵光一点甚分明。何必青山寻达磨。

家中卧。展脚缩脚皆由我。

若能一觉到天明。始信参禅输懒堕。

云门禅师宗派颂

如来一大事，出现于世间。五千方便教，流传几百年。

四十九年说，未曾忤出言。如来灭度后，付嘱迦叶边。

西天二十八，祖佛印相传。达摩观东土，五叶气相连。

九年来面璧，唯有吃茶言。二祖为上首，达摩回西天。

六祖曹溪住，衣钵后不传。派分三五六，各各达真源。

七八心忙乱，空花坠目前。苦哉明眼士，认得止啼钱。

外道多毁谤，弟子得生天。昔在灵山上，今日获安然。

六门俱休歇，无心处处闲。如有玄中客，但除人我山。

一味醍醐药，百病悉皆安。因缘契会者，无心便安禅。

禅宗经典诗偈五

同安察禅师十玄谈

心印

问君心印作何颜。心印何人敢授传。

历劫坦然无异色。呼为心印早虚言。

须知本自虚空性。将喻红炉火里莲。

莫谓无心便是道。无心犹隔一重关。

祖意

祖意如空不是空。灵机争堕有无功。

三贤固未明斯旨。十圣那能达此宗。

透网金鳞犹滞水。回途石马出沙笼。

殷勤为说西来意。莫问西来及与东。

玄机

迢迢空劫勿能收。岂为尘机作系留。

妙体本来无处所。通身何更有踪由。

灵然一句超群象。迥出三乘不假修。

撒手那边千圣外。回程堪作火中牛。

尘异

浊者自浊清者清。菩提烦恼等空平。

谁言卞璧无人鉴。我道骊珠到处晶。

万法泯时全体现。三乘分别强安名。

丈夫皆有冲天志。莫向如来行处行。

演教

三乘次第演金言。三世如来亦共宣。

初说有空人尽执。后非空有众皆缘。

龙宫满藏医方义。鹤树终谈理未玄。

真净界中才一念。阎浮早已八千年。

达本

勿于中路事空王。策杖还须达本乡。

云水隔时君莫住。雪山深处我非忘。

寻思去日颜如玉。嗟叹回来鬓似霜。

撒手到家人不识。更无一物献尊堂。

还源

返本还源事已差。本来无住不名家。

万年松迳雪深覆。一带峰峦云更遮。

宾主穆时全是妄。君臣合处正中邪。

还乡曲调如何唱。明月堂前枯树华。

回机

涅槃城里尚犹危。陌路相逢没定期。

权挂垢衣云是佛。却装珍御复名谁。

木人夜半穿靴去。石女天明戴帽归。

万古碧潭空界月。再三捞漉始应知。

转位

披毛戴角入廛来。优钵罗华火里开。

烦恼海中为雨露。无明山上作云雷。

镬汤炉炭吹教灭。剑树刀山喝使摧。

金锁玄关留不住。行于异类且轮回。

一色

枯木岩前差路多。行人到此尽蹉跎。

鹭鸾立雪非同色。明月芦华不似他。

了了了时无可了。玄玄玄处亦须诃。

殷勤为唱玄中曲。空里蟾光撮得么。

廓庵禅师十牛图

寻牛

茫茫拨草去追寻，水阔山长路更深。

力尽神疲无觅处，但闻枫树晚蝉吟。

见迹

水边林下见遍多，芳草离披见也么？

纵是深山更深处，辽天鼻孔怎藏他？

见牛

黄莺枝上一声声，日暖风和柳岸青。

只此更无回避处，森森头角画难成。

得牛

竭尽精神获得渠，心强力壮卒难除。

有时才到高原上，又入烟霞深处居。

牧牛

鞭索时时不离身，恐伊纵步入埃尘。

相将牧得纯和也，羁锁无拘自逐人。

骑牛归家

骑牛迤逦欲还家，羌笛声声送晚霞。

一拍一歌无限意，知音何必鼓唇牙！

忘牛存人

骑牛已得到家山，牛也空兮人也闲。

红日三竿犹作梦，鞭绳空顿草堂间。

人牛俱忘

鞭索人牛尽属空，碧天辽阔信难通。

红炉焰上争容雪，到此方能合祖宗。

返本还源

返本还源已费功，争如直下若盲聋。

庵中不见庵前物，水自茫茫花自红。

入廛垂手

露胸跣足入廛来，抹土涂灰笑满腮。

不用神仙真秘诀，直教枯木放花开。

牛头法融禅师心铭

心性不生，何须知见。本无一法，谁论熏炼。

往返无端，追寻不见。一切莫作，明寂自现。

前际如空，知处迷宗。分明照境，随照冥蒙。

一心有滞，诸法不通。去来自尔，胡假推穷。

生无生相，生照一同。欲得心净，无心用功。

纵横无照，最为微妙。知法无知，无知知要。

将心守静，犹未离病。生死忘怀，即是本性。

至理无诠，非解非缠。灵通应物，常在目前。

目前无物，无物宛然。不劳智鉴，体自虚玄。

念起念灭，前后无别。后念不生，前念自绝。

三世无物，无心无佛。众生无心，依无心出。

分别凡圣，烦恼转盛。计较乖常，求真背正。

双泯对治，湛然明净。不须功巧，守婴儿行。

惺惺了知，见网转弥。寂寂无见，暗室不移。

惺惺无妄，寂寂明亮。万象真常，森罗一相。

去来坐立，一切莫执。决定无方，谁为出入。

无合无散，不迟不疾。明寂自然，不可言及。

心无异心，不断贪淫。性空自离，任运浮沉。

非清非浊，非浅非深。本来非古，见在非今。

见在无住，见在本心。本来不存，本来即今。

菩提本有，无须用守。烦恼本无，无须用除。

灵知自照，万法归如。无归无受，绝观忘守。

四德不生，三身本有。六根对境，分别非识。

一心无妄，万缘调直。心性本齐，同居不携。

无生顺物，随处幽栖。觉由不觉，即觉无觉。

得失两边，谁论好恶。一切有为，本无造作。

知心不心，无病无药。迷时舍事，悟罢非异。

本无可取，今何用弃。谓有魔兴，言空象备。

莫灭凡情，唯教息意。意无心灭，心无行绝。

不用证空，自然明彻。灭尽生死，冥心入理。

开目见相，心随境起。心外无境，境外无心。

将心灭境，彼此由侵。心寂境如，不遣不拘。

境随心灭，心随境无。两处不生，寂静虚明。

菩提影现，心水常清。德性如愚，不立亲疏。

宠辱不变，不择所居。诸缘顿息，一切不忆。

永日如夜，永夜如日。外似顽嚚，内心虚真。

对境不动，有力大人。无人无见，无见常现。

通达一切，未尝不遍。思维转昏，汩乱精魂。

将心止动，转止转奔。万法无所，只有一门。

不入不出，非静非喧。声闻缘觉，智不能论。

实无一物，妙智独存。本际虚冲，非心所穷。

正觉无觉，真空不空。三世诸佛，皆乘此宗。

此宗毫末，沙界含容。一切莫顾，安心无处。

无处安心，虚明自露。寂静不生，放旷纵横。

所作无滞，去住皆平。慧日寂寂，定光明明。

照无相苑，朗涅槃城。诸缘忘毕，诠神定质。

不起法座，安眠虚室。乐道恬然，优游真实。

无为无得，依无自出。四等六度，同一乘路。

心若不生，法无差互。知生无生，现前常住。

智者方知，非言诠悟。

达摩大师

夜坐偈

一更端坐结跏趺，怡神寂照泯同虚。

旷劫由来不生灭，何须生灭灭无余。

一切诸法皆如幻，本性自空那用除。

若识心性非形像，湛然不动自真如。

二更凝神转明净，不起忆想同真性。

森罗万象并归空，更执有空还是病。

诸法本自非空有，凡夫妄想论邪正。

若能不二其居怀，谁道即凡非是圣。

三更心净等虚空，遍满十方无不通。

山河石壁无能障，恒沙世界在其中。

世界本性真如性，亦无无性即含融。

非但诸佛能如此，有情之类普皆同。

四更无灭亦无生，量与虚空法界平。

无去无来无起灭，非有非无非暗明。

不起诸见如来见，无名可名真佛名。

唯有悟者应能识，未会众生由若盲。

五更般若照无边，不起一念历三千。

欲见真如平等性，慎勿生心即目前。

妙理玄奥非心测，不用寻逐令疲极。

若能无念即真求，更若有求还不识。

外息诸缘，内心无喘。心如墙壁，可以入道。

明佛心宗，等无差误。行解相应，名之曰祖。

诸佛说空法，为破诸见故。而复著于空，诸佛所不化。

生时唯空生，灭时唯空灭，实无一法生，实无一法灭。

心神向寂，无色无形。睹之不见，听之无声。

似暗非暗，如明不明。舍之不灭，取之无生。

大即廓周法界，小即毛竭不停。

烦恼混之不浊，涅槃澄之不清。

真如本无分别，能辩有情无情。

收之一切不立，散之普遍含灵。

妙神非知所测，正觅绝于修行。

灭则不见其坏，生则不见其成。

大道寂号无相，万像窈号无名。

如斯运用自在，总是无心之精。

昔日迷时为有心，尔时悟罢了无心。

虽复无心能照用，照用常寂即如如。

无心无照亦无用，无照无用即无为。

此是如来真法界，不同菩萨为辟支。

我本求心心自持，求心不得待心知。

佛性不从心外得，心生便是罪生时。

我本求心不求佛，了知三界空无物。

若欲求佛但求心，只这心心心是佛。

归宗理事偈

归宗事理绝，日轮正当午。

自在如师子，不与物依怙。

独步四山顶，优游三大路。

吹嘘飞禽堕，频申众兽怖。

机竖箭易及，影没手难覆。

施张如工伎，剪截成尺度。

巧镂万般名，归宗还似土。

语密音声绝，理妙言难措。

弃个耳还聋，取个眼还瞽。

一鏃破三关，分明箭后路。

可怜个丈夫，先天为心祖。

兜率丛悦

等闲行处 步步皆如 虽居声色 宁滞有无

一心靡异 万法非殊 休分体用 莫择精粗

临机不碍 应物无拘 是非情尽 凡圣皆除

谁得谁失 何亲何疏 拈头作尾 指实为虚

翻身魔界 转脚邪涂 了无逆顺 不犯工夫

空室道人

物我元无异，森罗镜像同。明明超主伴，了了彻真空。

一体含多法，交参帝网中。重重无尽处，动静悉圆通。

浮山法远

孤舟夜静泛波澜，两岸芦花对月圆。

金鳞自入深潭去，空使渔翁执钓竿。

来时无物去亦无，譬似浮云布太虚。

抛下一条皮袋骨，还如霜雪入红炉。

幻世出没有何穷，幻化本来体自空。

南山起云北山雨，楼头鼓动庆阳钟。

三平义忠

即此见闻非见闻，无余声色可呈君。

个中若了全无事，体用何妨分不分。

曹山

觉性圆明无相身，莫将知见妄疏亲。

念异便于玄体昧，心差不与道为邻。

情分万法沈前境，识鉴多端丧本真。

如是句中全晓会，了然无事昔时人。

庞蕴诗偈

楞伽宝山高 四面无行路 惟有达道人 乘空到彼处

罗汉若悟空 掷锡腾空去 缘觉若悟空 醒见三生事

菩萨若悟空 十方同一处 诸佛若悟空 妙理空中住

空理真法身 法身即常住　佛身只这是　迷人自不悟

一切若不空　苦厄从何度　大海阔三千　巨深五六万

余特七尺躯　入里饮一顿　当时枯竭尽　龙王自出现

大阅经藏门　请为说一遍　依如说无法　龙王悟知见

浑身总是佛　迷人自不悟 八十随形好　相有三十二

四谛及三乘　同一无生智　名为一合相　非是人同类

凡夫共佛同　一体无有异　若论心与境　悬隔不相似

凡夫惟妄想　攀缘遍天地　常怀三毒心　损他将自利

佛心常慈悲　善恶无有二　蠢动诸众生　心同一子地

六识空无生　六尘将布施　意根成妙觉　七识平等智

诸佛为我爷 我是世尊儿　儿今已长大　替父为导师

父子同宅住　寸步不相离　法身无相貌　世人那得知

此个一群贼　生生欺主人　即今识汝也　不共汝相亲

你若不伏我　我则处处说　教人总识汝　遣汝行路绝

你若能伏我　我亦不分别　共汝同一身　永离于生灭

世人重珍宝　我则不如然　名闻即知足　富贵心不缘

唯乐箪瓢饮　无求澡镜铨　饥食西山稻　渴饮本源泉

寒披无相服　热来松下眠　知身无究竟　任运了残年

云何为人演　离相说如如　心镜俱空静　无实亦无虚

心通常默用　出世入无余　梵释咸恭敬　菩萨亦同居

语是凡夫语　理合释迦书　若能如是学　不枉用工夫

寅朝饮稀粥　饭后两束薪　货得二升米　支我有余身

身无饥火逼　安余无相神　神安佛土净　内外绝埃尘

无间说般若　豁达启关津　火烧家计尽　全成无事人

着相求菩提　不免还他债　香山有栴檀　宝山无伊兰

金山照毛头　毛头百亿宽　净心空室坐　妙德四方安

空生知内外　相事付阿难　如能达此理　无处即泥洹

若能相用语　教君一个诀　捏取三毒箭　一时总拗折

田地成四空　五狗牙总缺　色蕴自消亡　六贼俱磨灭

阎罗成法王　罗剎成菩萨　勿论己一身　举国一时悦

外若绝攀缘　欢喜常现前　本来何所得　吉祥自现形

空生称长老　燃灯常照明　弥勒是同学　释迦是长兄

神通次第坐　无劳问姓名　名相有差别　法身同一形

无念清凉寺　蕴空真五台　对境心无垢　当情心死灰

妙理于中现　优昙空里开　无求真法眼　离相见如来

若能如是学　不动出三灾

常闻阿閦佛　拟向东方讨　今日审思惟　不动自然到

语汝守门奴　何须苦烦燥　我奏父王知　与汝改名号

破却有为功　显示无为道

识乐众生乐　缘绳妄走作　智乐菩萨乐　无绳亦无缚

若有发心者　直须学无作　莫道怕落空　得空亦不恶

见矿不别金　入矿方知错

识若不受尘　心亦不颠狂　妙智作心师　名为破有王

须臾证六度　动用五种香　此即真极乐　亦是真西方

释迦无量寿　同居此道场

俗务不废作　内秘贪心学　世上假名闻　超然总莫着

息念三界空　无求出五浊　法报皆圆满　意根成正觉

若能如此修　轮王亦不羡

我是凡夫身　乐说真如理　为性不悭贪　常行平等施

凡夫事有为　佛智超生死　作佛作凡夫　一切自由你

耳闻无相理　眼空不受色　鼻嗅无相香　舌尝无相食

身着无相衣　意随无相得

心静越诸天　神清见弥勒 十方同一乘　无心记南北

诸佛与众生　元来同一家　不识亲尊长　外面认假爷

优昙不肯摘　专采葫芦花　葫芦花未落　常被三五枷

如斯之等类　轮转劫恒沙

山中失却心　任运腾腾语　语即说空空　空中无蛇鼠

有心波浪起　无心是净土　净土生真佛　佛还传佛语

佛能度众生　众生是佛母

外求非是宝　无念自家珍　心外求佛法　总是倒行人

般若名尚假　岂可更依文　有相皆虚妄　无形实是真

意根无自性　万法本来虚　外尘都不有　三界自然无

五蕴今何在　尽总入无余　河沙过去佛　并在一毛如

人有一卷经　无相亦无名　无人能转读　有我不能听

如能转读得　入理契无生　非论菩萨道　佛亦不劳成

禅宗经典诗偈六

永嘉大师证道歌

君不见！

绝学无为闲道人，不除妄想不求真。

无明实性即佛性，幻化空身即法身。

法身觉了无一物，本源自性天真佛。

五阴浮云空去来，三毒水泡虚出没。

证实相，无人法，刹那灭却阿鼻业。

若将妄语诳众生，自招拔舌尘沙劫。

顿觉了，如来禅，六度万行体中圆。

梦里明明有六趣，觉后空空无大千。

无罪福，无损益，寂灭性中莫问觅。

比来尘镜未曾磨，今日分明须剖析。

谁无念？谁无生？若实无生无不生。

唤取机关木人问，求佛施功早晚成。

放四大，莫把捉，寂灭性中随饮啄。

诸行无常一切空，即是如来大圆觉。

决定说，表真乘，有人不肯任情征。

直截根源佛所印，摘叶寻枝我不能。

摩尼珠，人不识，如来藏里亲收得。

六般神用空不空，一颗圆光色非色。

净五根，得五力，唯证乃知难可测。

镜里看形见不难，水中捉月争拈得。

常独行，常独步，达者同游涅槃路。

调古神清风自高，貌悴骨刚人不顾。

穷释子，口称贫，实是身贫道不贫。

贫则身常披缕褐，道则心藏无价珍。

无价珍，用无尽，利物应机终不吝。

三身四智体中圆，八解六通心地印。

上士一决一切了，中下多闻多不信。

但自怀中解垢衣，谁能向外夸精进。

从他谤，任他非，把火烧天徒自疲。

我闻恰似饮甘露，销融顿入不思议。

观恶言，是功德，此则成我善知识。

不因讪谤起怨亲，何表无生慈忍力。

宗亦通，说亦通，定慧圆明不滞空。

非但我今独达了，恒沙诸佛体皆同。

师子吼，无畏说，百兽闻之皆脑裂。

香象奔波失却威，天龙寂听生欣悦。

游江海，涉山川，寻师访道为参禅。

自从认得曹溪路，了知生死不相关。

行亦禅，坐亦禅，语默动静体安然。

纵遇锋刀常坦坦，假饶毒药也闲闲。

我师得见然灯佛，多劫曾为忍辱仙。

几回生，几回死，生死悠悠无定止。

自从顿悟了无生，于诸荣辱何忧喜。

入深山，住兰若，岑崟幽邃长松下。

优游静坐野僧家，阒寂安居实潇洒。

觉即了，不施功，一切有为法不同。

住相布施生天福，犹如仰箭射虚空。

势力尽，箭还坠，招得来生不如意。

争似无为实相门，一超直入如来地。

但得本，莫愁末，如净琉璃含宝月。

既能解此如意珠，自利利他终不竭。

江月照，松风吹，永夜清宵何所为。

佛性戒珠心地印，雾露云霞体上衣。

降龙钵，解虎锡，两钴金环鸣历历。

不是标形虚事持，如来宝杖亲踪迹。

不求真，不断妄，了知二法空无相。

无相无空无不空，即是如来真实相。

心镜明，鉴无碍，廓然莹彻周沙界。

万象森罗影现中，一颗圆光非内外。

豁达空，拨因果，莽莽荡荡招殃祸。

弃有著空病亦然，还如避溺而投火。

舍妄心，取真理，取舍之心成巧伪。

学人不了用修行，深成认贼将为子。

损法财，灭功德，莫不由斯心意识。

是以禅门了却心，顿入无生知见力。

大丈夫，秉慧剑，般若锋兮金刚焰。

非但能摧外道心，早曾落却天魔胆。

震法雷，击法鼓，布慈云兮洒甘露。

龙象蹴踏润无边，三乘五性皆醒悟。

雪山肥腻更无杂，纯出醍醐我常纳。

一性圆通一切性，一法遍含一切法。

一月普现一切水，一切水月一月摄。

诸佛法身入我性，我性同共如来合。

一地具足一切地，非色非心非行业。

弹指圆成八万门，刹那灭却三祇劫。

一切数句非数句，与吾灵觉何交涉。

不可毁，不可赞，体若虚空勿涯岸。

不离当处常湛然，觅即知君不可见。

取不得，舍不得，不可得中只么得。

默时说，说时默，大施门开无壅塞。

有人问我解何宗，报道摩诃般若力。

或是或非人不识，逆行顺行天莫测。

我早曾经多劫修，不是等闲相诳惑。

建法幢，立宗旨，明明佛敕曹溪是。

第一迦叶首传灯，二十八代西天记。

法东流，入此土，菩提达摩为初祖。

六代传衣天下闻，后人得道无穷数。

真不立，妄本空，有无俱遣不空空。

二十空门元不著，一性如来体自同。

心是根，法是尘，两种犹如镜上痕。

痕垢尽除光始现，心法双忘性即真。

嗟末法，恶时世，众生福薄难调制。

去圣远兮邪见深，魔强法弱多怨害。

闻说如来顿教门，恨不灭除令瓦碎。

作在心，殃在身，不须怨诉更尤人。

欲得不招无间业，莫谤如来正法轮。

栴檀林，无杂树，郁密深沉师子住。

境静林间独自游，走兽飞禽皆远去。

师子儿，众随后，三岁便能大哮吼。

若是野干逐法王，百年妖怪虚开口。

圆顿教，勿人情，有疑不决直须争。

不是山僧逞人我，修行恐落断常坑。

非不非，是不是，差之毫厘失千里。

是则龙女顿成佛，非则善星生陷坠。

吾早年来积学问，亦曾讨疏寻经论。

分别名相不知休，入海算沙徒自困。

却被如来苦诃责，数他珍宝有何益。

从来蹭蹬觉虚行，多年枉作风尘客。

种性邪，错知解，不达如来圆顿制。

二乘精进没道心，外道聪明无智慧。

亦愚痴，亦小騃，空拳指上生实解。

执指为月枉施功，根境法中虚捏怪。

不见一法即如来，方得名为观自在。

了即业障本来空，未了应须还夙债。

饥逢王膳不能餐，病遇医王怎得瘥。

在欲行禅知见力，火中生莲终不坏。

勇施犯重悟无生，早时成佛于今在。

师子吼，无畏说，深嗟懵懂顽皮靼。

只知犯重障菩提，不见如来开秘诀。

有二比丘犯淫杀，波离萤光增罪结。

维摩大士顿除疑，犹如赫日销霜雪。

不思议，解脱力，妙用恒沙也无极。

四事供养敢辞劳，万两黄金亦消得。

粉骨碎身未足酬，一句了然超百亿。

法中王，最高胜，恒沙如来同共证。

我今解此如意珠，信受之者皆相应。

了了见，无一物，亦无人，亦无佛。

大千沙界海中沤，一切圣贤如电拂。

假使铁轮顶上旋，定慧圆明终不失。

日可冷，月可热，众魔不能坏真说。

象驾峥嵘慢进途，谁见螳螂能拒辙。

大象不游于兔径，大悟不拘于小节。

莫将管见谤苍苍，未了吾今为君诀。

六祖大师偈颂

菩提本无树，明镜亦非台，本来无一物，何处惹尘埃？

有情来下种，因地果还生，无情既无种，无性亦无生。

说通及心通，如日处虚空，唯传见性法，出世破邪宗。

　　法即无顿渐，迷悟有迟疾，只此见性门，愚人不可悉。

　　说即虽万般，合理还归一，烦恼暗宅中，常须生慧日。

　　邪来烦恼至，正来烦恼除，邪正俱不用，清净至无余。

　　菩提本自性，起心即是妄，净心在妄中，但正无三障。

　　世人若修道，一切尽不妨，常自见己过，与道即相当。

　　色类自有道，各不相妨恼，离道别觅道，终身不见道。

　　波波度一生，到头还自懊，欲得见真道，行正即是道。

　　自若无道心，暗行不见道，若真修道人，不见世间过。

若见他人非，自非却是左，他非我不非，我非自有过。

但自却非心，打除烦恼破，憎爱不关心，长伸两脚卧。

　　欲拟化他人，自须有方便，勿令彼有疑，即是自性现。

　　佛法在世间，不离世间觉，离世觅菩提，恰如求兔角。

　　正见名出世，邪见是世间，邪正尽打却，菩提性宛然。

此颂是顿教，亦名大法船，迷闻经累劫，悟则刹那间。

心平何劳持戒，行直何用修禅

恩则孝养父母，义则上下相怜。

让则尊卑和睦，忍则众恶无喧。

若能钻木出火，淤泥定生红莲。

苦口的是良药，逆耳必是忠言。

改过必生智慧，护短心内非贤。

日用常行饶益，成道非由施钱。

菩提只向心觅，何劳向外求玄？

听说依此修行，西方只在目前。

迷人修福不修道，只言修福便是道。

布施供养福无边，心中三恶元来造；

拟将修福欲灭罪，后世得福罪还在。

但向心中除罪缘，名自性中真忏悔；

忽悟大乘真忏悔，除邪行正即无罪。

学道常于自性观，即与诸佛同一类。

吾祖惟传此顿法，普愿见性同一体；

若欲当来觅法身，离诸法相心中洗。

努力自见莫悠悠，后念忽绝一世休。

若悟大乘得见性，虔恭合掌至心求。

即心名慧，即佛乃定，定慧等持，意中清净。

悟此法门，由汝习性，用本无生，双修是正。

汝今名法达，勤诵未休歇，空诵但循声，明心号菩萨。

汝今有缘故，吾今为汝说，但信佛无言，莲华从口发。

心迷法华转，心悟转法华，诵经久不明，与义作仇家。

无念念即正，有念念成邪，有无俱不计，长御白牛车。

自性具三身，发明成四智，不离见闻缘，超然登佛地。

吾今为汝说，谛信永无迷，莫学驰求者，终日说菩提。

大圆镜智性清净，平等性智心无病，

妙观察智见非功，成所作智同圆镜。

五八六七果因转，但用名言无实性。

若于转处不留情，繁兴永处那伽定。

不见一法存无见，大似浮云遮日面。

不知一法守空知，还如太虚生闪电。

此之知见瞥然兴，错认何曾解方便？

汝当一念自知非，自己灵光常显现。

无上大涅槃，圆明常寂照，凡愚谓之死，外道执为断。

诸求二乘人，目以为无作，尽属情所计，六十二见本。

妄立虚假名，何为真实义，惟有过量人，通达无取舍。

以知五蕴法，及以蕴中我，外现众色象，一一音声相。

平等如梦幻，不起凡圣见，不作涅槃解，二边三际断。

常应诸根用，而不起用想，分别一切法，不起分别想。

劫火烧海底，风鼓山相击，真常寂灭乐，涅槃相如是。

吾今强言说，令汝舍邪见，汝勿随言解，许汝知少分。

慧能没伎俩，不断百思想，对境心数起，菩提作么长。

生来坐不卧，死去卧不坐，一具臭骨头，何为立功课。

心地无非自性戒，心地无痴自性慧，

心地无乱自性定，不增不减自金刚， 身去身来本三昧。

一切无有真，不以见于真，若见于真者，是见尽非真。

若能自有真，离假即心真，自心不离假，无真何处真。

有情即解动，无情即不动，若修不动行，同无情不动。

若觅真不动，动上有不动，不动是不动，无情无佛种。

能善分别相，第一义不动，但作如此见，即是真如用。

报诸学道人，努力须用意，莫于大乘门，却执生死智。

若言下相应，即共论佛义，若实不相应，合掌令欢喜。

此宗本无诤，诤即失道意，执逆诤法门，自性入生死。

心地含诸种，普雨悉皆萌，顿悟华情已，菩提果自成。

真如自性是真佛，邪见三毒是魔王；

邪迷之时魔在舍，正见之时佛在堂。

性中邪见三毒生，即是魔王来住舍；

正见自除三毒心，魔变成佛真无假。

法身报身及化身，三身本来是一身；

若向性中能自见，即是成佛菩提因。

本从化身生净性，净性常在化身中，

性使化身行正道，当来圆满真无穷。

淫性本是净性因，除淫即是净性身，

性中各自离五欲，见性刹那即是真。

今生若遇顿教门，忽悟自性见世尊；

若欲修行觅作佛，不知何处拟求真？

若能心中自见真，有真即是成佛因；

不见自性外觅佛，起心总是大痴人。

顿教法门今已留，救度世人须自修；

报汝当来学道者，不作此见大悠悠。

兀兀不修善，腾腾不造恶，寂寂断见闻，荡荡心无著。

三祖僧璨大师信心铭

至道无难，唯嫌拣择。但莫憎爱，洞然明白。

毫厘有差，天地悬隔。欲得现前，莫存顺逆。

违顺相争，是为心病。不识玄旨，徒劳念静。

圆同太虚，无欠无余。良由取舍，所以不如。

莫逐有缘，勿住空忍。一种平怀，泯然自尽。

止动归止，止更弥动。唯滞两边，宁知一种？

一种不通，两处失功。遣有没有，从空背空。

多言多虑，转不相应。绝言绝虑，无处不通。

归根得旨，随照失宗。须臾返照，胜却前空。

前空转变，皆由妄见。不用求真，唯须息见。

二见不住，慎莫追寻。才有是非，纷然失心。

二由一有，一亦莫守。一心不生，万法无咎。

无咎无法，不生不心。能随境灭，境逐能沉。

境由能境，能由境能。欲知两段，元是一空。

一空同两，齐含万象。不见精粗，宁有偏党。

大道体宽，无易无难。小见狐疑，转急转迟。

执之失度，必入邪路。放之自然，体无去住。

任性合道，逍遥绝恼。系念乖真，昏沉不好。

不好劳神，何用疏亲。欲取一乘，勿恶六尘。

六尘不恶，还同正觉。智者无为，愚人自缚。

法无异法，妄自爱着。将心用心，岂非大错？

迷生寂乱，悟无好恶。一切二边，良由斟酌。

梦幻空花，何劳把捉。得失是非，一时放却。

眼若不睡，诸梦自除。心若不异，万法一如。

一如体玄，兀尔忘缘。万法齐观，归复自然。

泯其所以，不可方比。止动无动，动止无止。

两既不成，一何有尔。究竟穷极，不存轨则。

契心平等，所作俱息。狐疑尽净，正信调直。

一切不留，无可记忆。虚明自照，不劳心力。

非思量处，识情难测。真如法界，无他无自。

要急相应，唯言不二。不二皆同，无不包容。

十方智者，皆入此宗。宗非促延，一念万年。

无在不在，十方目前。极小同大，忘绝境界。

极大同小，不见边表。有即是无，无即是有。

若不如是，必不须守。一即一切，一切即一。

但能如是，何虑不毕。信心不二，不二信心。

言语道断，非去来今。

禅宗经典诗偈七

曹山

从缘荐得相应疾，就体消停得力迟。

瞥起本来无处所，吾师暂说不思议。

雪峰

苦屈世间错用心，低头曲躬寻文章。

妄情牵引何年了，辜负灵台一点光。

君觅路边花表柱，天下忙忙总一般。

琵琶拗捩随手转，广陵妙曲无人弹。

若有人能解弹得，一弹弹尽天下曲。

世中有一事，奉劝学者取。虽无半钱活，流传历劫逼。

登天不借梯，遍地无行路。包尽乾坤处，禅子火急悟。

寅朝不肯起，贪座昏黄晡。鱼被网裹却，张破獦帅肚。

法演

三界唯心，万法唯识。唯识唯心，眼声耳色。

色不到耳，声何触眼。眼色耳声，万法成办。

万法匪缘，岂观如幻。山河大地，谁坚谁变？

佛眼

有道只因频退步。谦和元自惯回光。

不知已在青云上。犹更将身入众藏。

司空山本净

四大无主复如水，遇曲逢直无彼此。

净秽两处不生心，壅决何曾有二意。

触境但似水无心，在世纵横有何事？

见闻觉知无障碍，声香味触常三昧。

如鸟空中只么飞，无取无舍无憎爱。

若会应处本无心，始得名为观自在。

道体本无修，不修自合道。若起修道心，此人不会道。

弃却一真性，却入闹浩浩。忽逢修道人，第一莫向道。

推真真无相，穷妄妄无形。返观推穷心，知心亦假名。

会道亦如此，到头亦只宁。

善既从心生，恶岂离心有？善恶是外缘，于心实不有。

舍恶送何处？取善令谁守？伤嗟二见人，攀缘两头走。

若悟本无心，始悔从前咎。

视生如在梦，梦里实是闹。忽觉万事休，还同睡时悟。

智者会悟梦，迷人信梦闹。会梦如两般，一悟无别悟。

富贵与贫贱，更无分别路。

大珠慧海

忍辱第一道，先须除我人，事来无所受，即真菩提身。

我今意况大好，他人骂时无恼，

无言不说是非，涅槃生死同道。

识达自家本宗，犹来无有青草。

一切妄想分别，将知世人不了。

寄言凡夫末代，除却心中蒿草。

我今意况大宽，不语无事心安。

从容自在解脱，东西去易不难，

终日无言寂寞，念念向理思看。

自然逍遥见道，生死定不相干。

我今意况大奇，不向世上侵欺。

荣华总是虚诳，弊衣粗食充饥。

道逢世人懒语，世人咸说我疾。

外道瞪瞪暗钝，心中明若琉璃。

默契罗侯密行，非汝凡夫所知。

玄沙师备

万里神光顶后相，没顶之时何处望？

事已成，意亦休，此个来踪触处周。

智者撩著便提取，莫待须臾失却头。

玄沙游迳别，时人切须知。三冬阳气盛，六月降霜时。

有语非关舌，无言切要词。会我最后句，出世少人知。

长沙景岑

万法一如不用拣，一如谁拣谁不拣？

即今生死本菩提，三世如来同个眼。

千年竹，万年松。

枝枝叶叶尽皆同。为报四方玄学者，

动手无非触祖公。

洛浦元安神剑歌

异哉神剑实标奇，自古求人得者稀。

在匣谓言无照耀，用来方觉转光辉。

破犹预，除狐疑，壮心胆兮定神姿。

六贼既因斯剪拂，八方尘劳尽乃挥。

斩邪徒，务妒孽，生死荣枯齐了决。

三尺灵蛇覆碧潭，一片晴光莹寒月。

愚人志剑克舟求，奔驰浊浪徒悠悠。

抛弃澄源逐浑沠，岂知神剑不随流。

他人剑兮带血腥。我之剑兮含灵鸣。

他人有剑伤物命，我之有剑救生灵。

君子得时离彼此，小人得处自轻生。

他家不用我家剑，世上高低早晚平。

须知神剑功难纪，慑魔威兮定生死。

未得之者易成难，得剑之人难却易。

展则周遍法界中，收乃还归一尘里。

若将此剑镇乾坤，四塞终无阵云起。

子湖踪利

三十年来住子湖，二时斋粥气力粗。

无事上山行一转，借问时人会也无。

智通禅师

举手攀南斗，回身倚北辰。出头天外看，谁是我般人？

公畿和尚

有名非大道，是非俱不禅。欲识个中意，黄叶止啼钱。

大同济禅师

十二时中哪事别？子丑寅卯吾今说。

若会唯心万法空，释迦弥勒从兹决。

龙济绍修

欲识解脱道，诸法不相到。眼耳绝见闻，声色闹浩浩。

初心未入道，不得闹浩浩。钟声里荐取，鼓声里颠倒。

诸佛不出世，四十九年说。祖师不西来，少林有妙诀。

万法是心光，诸缘唯性晓。本无迷悟人，只要今日了。

是柱不见柱，非柱不见柱。是非已去了，是非里荐取。

云居晓舜

云居不会禅，洗脚上床眠。冬瓜直儱侗，瓠子曲弯弯。

白云守端

丝毫有趣皆能进，毕竟无归若可当，

逐日退身行兴尽，忽然得见本爷娘。

兜率从悦

无法亦无心，无心复何舍。要真尽属真，要假全归假。

平地上行船，虚空里走马。九年面壁人，有口还如痖。

石头怀志

万机休罢付痴憨，踪迹时容野鹿参。

不脱麻衣拳作枕，几生梦在绿萝庵。

空室智通道人

物我元无异，森罗镜像同。明明超主伴，了了彻真空。

一体含多法，交参帝网中。重重无尽处，动静悉圆通。

西蜀銮法师

众卖华兮独卖松，青青颜色不如红。

算来终不与时合，归去来兮翠霭中。

遁迹隐高峰，高峰又不容。不如归锦里，依旧卖青松。

寒山诗

琴书须自随，禄位用何为。投辇从贤妇，巾车有孝儿。

风吹曝麦地，水溢沃鱼池。常念鹪鹩鸟，安身在一枝。

天生百尺树，剪作长条木。可惜栋梁材，抛之在幽谷。

年多心尚劲，日久皮渐秃。识者取将来，犹堪柱马屋。

家住绿岩下，庭芜更不芟。新藤垂缭绕，古石竖巉岩。

山果猕猴摘，池鱼白鹭衔。仙书一两卷，树下读喃喃。

手笔太纵横，身材极瑰玮。生为有限身，死作无名鬼。

自古如此多，君今争奈何。可来白云里，教尔紫芝歌。

俊杰马上郎，挥鞭指绿杨。谓言无死日，终不作梯航。

四运花自好，一朝成萎黄。醍醐与石蜜，至死不能尝。

生前大愚痴，不为今日悟。今日如许贫，总是前生作。

今生又不修，来生还如故。两岸各无船，渺渺难济渡。

独卧重岩下，蒸云昼不消。室中虽暡叆，心里绝喧嚣。

梦去游金阙，魂归度石桥。抛除闹我者，历历树间瓢。

一向寒山坐，淹留三十年。昨来访亲友，大半入黄泉。

渐减如残烛，长流似逝川。今朝对孤影，不觉泪双悬。

桃花欲经夏，风月催不待。访觅汉时人，能无一个在。

朝朝花迁落，岁岁人移改。今日扬尘处，昔时为大海。

白拂栴檀柄，馨香竟日闻。柔和如卷雾，摇拽似行云。

礼奉宜当暑，高提复去尘。时时方丈内，将用指迷人。

贪爱有人求快活，不知祸在百年身。但看阳焰浮沤水，

便觉无常败坏人。丈夫志气直如铁，无曲心中道自真。

行密节高霜下竹，方知不枉用心神。

汝为埋头痴兀兀，爱向无明罗刹窟。再三劝你早修行，

是你顽痴心恍惚。不肯信受寒山语，转转倍加业汩汩。

直待斩首作两段，方知自身奴贼物。

恶趣甚茫茫，冥冥无日光。人间八百岁，未抵半宵长。

此等诸痴子，论情甚可伤。劝君求出离，认取法中王。

蒸砂拟作饭，临渴始掘井。用力磨碌砖，那堪将作镜。

佛说元平等，总有真如性。但自审思量，不用闲争竞。

不须攻人恶，何用伐己善。行之则可行，卷之则可卷。

禄厚忧积大，言深虑交浅。闻兹若念兹，小子当自见。

世有聪明士，勤苦探幽文。三端自孤立，六艺越诸君。

神气卓然异，精彩超众群。不识个中意，逐境乱纷纷。

层层山水秀，烟霞锁翠微。岚拂纱巾湿，露沾蓑草衣。

足蹑游方履，手执古藤枝。更观尘世外，梦境复何为。

人生不满百，常怀千载忧。自身病始可，又为子孙愁。

下视禾根土，上看桑树头。秤锤落东海，到底始知休。

世有一等流，悠悠似木头。出语无知解，云我百不忧。

问道道不会，问佛佛不求。子细推寻著，茫然一场愁。

寒山多幽奇，登者皆恒慑。月照水澄澄，风吹草猎猎。

凋梅雪作花，杌木云充叶。触雨转鲜灵，非晴不可涉。

寒山有裸虫，身白而头黑。手把两卷书，一道将一德。

住不安釜灶，行不赍衣裓，常持智慧剑，拟破烦恼贼。

我今稽首礼，无上法中王。慈悲大喜舍，名称满十方。

众生作依怙，智慧身金刚。顶礼无所著，我师大法王。

多少天台人，不识寒山子。莫知真意度，唤作闲言语。

老病残年百有馀，面黄头白好山居。布裘拥质随缘过，

岂羡人间巧样模。心神用尽为名利，百种贪婪进己躯。

浮生幻化如灯烬，冢内埋身是有无。

千年石上古人踪，万丈岩前一点空。

明月照时常皎洁，不劳寻讨问西东。

寒山顶上月轮孤，照见晴空一物无。

可贵天然无价宝，埋在五阴溺身躯。

世人何事可吁嗟，苦乐交煎勿底涯。

生死往来多少劫，东西南北是谁家。

张王李赵权时姓，六道三途事似麻。

只为主人不了绝，遂招迁谢逐迷邪。

余家本住在天台，云路烟深绝客来。

千仞岩峦深可遁，万重谿涧石楼台。

桦巾木屐沿流步，布裘藜杖绕山回。

自觉浮生幻化事，逍遥快乐实善哉。

我见瞒人汉，如篮盛水走。一气将归家，篮里何曾有。

我见被人瞒，一似园中韭。日日被刀伤，天生还自有。

不见朝垂露，日烁自消除。人身亦如此，阎浮是寄居。

切莫因循过，且令三毒祛。菩提即烦恼，尽令无有馀。

可畏轮回苦，往复似翻尘。蚁巡环未息，六道乱纷纷。

改头换面孔，不离旧时人。速了黑暗狱，无令心性昏。

可畏三界轮，念念未曾息。才始似出头，又却遭沈溺。

假使非非想，盖缘多福力。争似识真源，一得即永得。

昨日游峰顶，下窥千尺崖。临危一株树，风摆两枝开。

雨漂即零落，日晒作尘埃。嗟见此茂秀，今为一聚灰。

劝你三界子，莫作勿道理。理短被他欺，理长不奈你。

世间浊滥人，恰似黍粘子。不见无事人，独脱无能比。

早须返本源，三界任缘起。清净入如流，莫饮无明水。

三界人蠢蠢，六道人茫茫。贪财爱淫欲，心恶若豺狼。

地狱如箭射，极苦若为当。兀兀过朝夕，都不别贤良。

好恶总不识，犹如猪及羊。共语如木石，嫉妒似颠狂。

不自见己过，如猪在圈卧。不知自偿债，却笑牛牵磨。

人生在尘蒙，恰似盆中虫。终日行绕绕，不离其盆中。

神仙不可得，烦恼计无穷。岁月如流水，须臾作老翁。

寒山出此语，复似颠狂汉。有事对面说，所以足人怨。

心真出语直，直心无背面。临死度奈河，谁是喽罗汉。

冥冥泉台路，被业相拘绊。

我见多知汉，终日用心神。岐路逞喽罗，欺谩一切人。

唯作地狱滓，不修正直因。忽然无常至，定知乱纷纷。

世有一般人，不恶又不善。不识主人公，随客处处转。

因循过时光，浑是痴肉脔。虽有一灵台，如同客作汉。

可叹浮生人，悠悠何日了。朝朝无闲时，年年不觉老。

总为求衣食，令心生烦恼。扰扰百千年，去来三恶道。

时人寻云路，云路杳无踪。山高多险峻，涧阔少玲珑。

碧嶂前兼后，白云西复东。欲知云路处，云路在虚空。

寒山栖隐处，绝得杂人过。时逢林内鸟，相共唱山歌。

瑞草联谿谷，老松枕嵯峨。可观无事客，憩歇在岩阿。

可贵一名山，七宝何能比。松月飕飕冷，云霞片片起。

周匝几重山，回还多少里。溪涧静澄澄，快活无穷已。

迥耸霄汉外，云里路岧峣。瀑布千丈流，如铺练一条。

下有栖心窟，横安定命桥。雄雄镇世界，天台名独超。

盘陀石上坐，谿涧冷凄凄。静玩偏嘉丽，虚岩蒙雾迷。

怡然憩歇处，日斜树影低。我自观心地，莲花出淤泥。

隐士遁人间，多向山中眠。青萝疏麓麓，碧涧响联联。

腾腾且安乐，悠悠自清闲。免有染世事，心静如白莲。

自从出家后，渐得养生趣。伸缩四肢全，勤听六根具。

褐衣随春冬，粝食供朝暮。今日恳恳修，愿与佛相遇。

忆得二十年，徐步国清归。国清寺中人，尽道寒山痴。

痴人何用疑，疑不解寻思。我尚自不识，是伊争得知。

低头不用问，问得复何为。有人来骂我，分明了了知。

虽然不应对，却是得便宜。

寒岩深更好，无人行此道。白云高岫闲，青嶂孤猿啸。

我更何所亲，畅志自宜老。形容寒暑迁，心珠甚可保。

岩前独静坐，圆月当天耀。万象影现中，一轮本无照。

廓然神自清，含虚洞玄妙。因指见其月，月是心枢要。

今日岩前坐，坐久烟云收。一道清溪冷，千寻碧嶂头。

白云朝影静，明月夜光浮。身上无尘垢，心中那更忧。

我见人转经，依他言语会。口转心不转，心口相违背。

心真无委曲，不作诸缠盖。但且自省躬，莫觅他替代。

可中作得主，是知无内外。

栖迟寒岩下，偏讶最幽奇。携篮采山菇，挈笼摘果归。

蔬斋敷茅坐，啜啄食紫芝。清沼濯瓢钵，杂和煮稠稀。

当阳拥裘坐，闲读古人诗。

昔日经行处，今复七十年。故人无来往，埋在古冢间。

余今头已白，犹守片云山。为报后来子，何不读古言。

欲向东岩去，于今无量年。昨来攀葛上，半路困风烟。

径窄衣难进，苔粘履不全。住兹丹桂下，且枕白云眠。

寒山无漏岩，其岩甚济要。八风吹不动，万古人传妙。

寂寂好安居，空空离讥诮。孤月夜长明，圆日常来照。

虎丘兼虎谿，不用相呼召。世间有王傅，莫把同周邵。

我自遁寒岩，快活长歌笑。

禅宗经典诗偈八

洞山禅师

圣主由来法帝尧，御人以礼曲龙腰。

有时闹市头边过，到处文明贺圣朝。

净洗浓妆为阿谁？子规声里劝人归。

百花落尽啼无尽，更向乱峰深处啼。

枯木花开劫外春，倒骑玉象趁麒麟。

而今高隐千峰外，月皎风清好日辰。

众生诸佛不相侵，山自高兮水自深。

万别千差明底事。鹧鸪啼处百花新。

头角才生已不堪，拟心求佛好羞惭。

迢迢空劫无人识，肯向南询五十三。

洞山禅师宝镜三昧

如是之法，佛祖密付。汝今得之，宜善保护。

银碗盛雪，明月藏鹭。类之弗齐，混则知处。

意不在言，来机亦赴，动成窠臼，差落顾伫。

背触俱非，如大火聚。但形文彩，即属染污。

夜半正明，天晓不露。为物作则，用拔诸苦。

虽非有为，不是无语。如临宝镜，形影相睹。

汝不是渠，渠正是汝。如世婴儿，五相完具。

不去不来，不起不住。婆婆和和，有句无句。

终不得物，语未正故。重离六爻，偏正回互。

叠而为三，变尽成五。如荎草味，如金刚杵。

正中妙挟，敲唱双举。通宗通涂，挟带挟路。

错然则吉，不可犯忤。天真而妙，不属迷悟。

因缘时节，寂然昭著。细入无间，大绝方所。

毫忽之差，不应律吕。今有顿渐，缘立宗趣。

宗趣分矣，即是规矩。宗通趣极，真常流注。

外寂中摇，系驹伏鼠。先圣悲之，为法檀度。

随其颠倒，以缁为素。颠倒想灭，肯心自许。

要合古辙，请观前古。佛道垂成，十劫观树。

如虎之缺，如马之馵。以有下劣，宝几珍御。

以有惊异，狸奴白牯。羿以巧力，射中百步。

箭锋相直，巧力何预。木人方歌，石女起舞。

非情识到，宁容思虑。臣奉于君，子顺于父。

不顺非孝，不奉非辅。潜行密用，如愚若鲁。

但能相续，名主中主。

曹山禅师

学者先须识自宗，莫将真际杂顽空。

妙明体尽知伤触，力在逢缘不借中。

出语直教烧不着，潜行须与古人同。

无身有事超歧路，无事无身落始终。

白衣虽拜相，此事不为奇。积代簪缨者，休言落魄时。

子时当正位，明正在君臣。未离兜率界，乌鸡雪上行。

焰里寒冰结，杨花九月飞。泥牛吼水面，木马逐风嘶。

正宫初降日，玉兔不能离。未得无功旨，人天何太迟。

混然藏理事，朕兆卒难明。威音王未晓，弥勒岂惺惺。

古德宗旨颂

洞下门庭理事全，白云岩下莫安眠。

纵饶枯木生花去，反照荒郊不直钱。

临济义玄

沿流不止问如何，真照无边说似他。

离相离名人不禀，吹毛用了急须磨。

芙蓉道楷

一法元无万法空，个中哪许悟圆通。

将谓少林消息断，桃花依旧笑春风。

慈明禅师

照用不同时，时人会者稀。秋空黄叶坠，春尽落花飞。

一喝分宾主，照用一时行。会得个中意，是午打三更。

三关颂

黄龙颂

我手何似佛手？禅人直下荐取。

不动干戈道出，当处超佛越祖。

我脚驴脚并行，步步踏着无生。

会得云收月皎，方知此道纵横。

生缘有路人皆委，水母何曾离得虾。

但得日头东畔出，谁能更吃赵州茶。

真净文颂

我手何似佛手？翻覆谁辨好丑？

若是师子之儿，野干谩为开口。

我脚何似驴脚？隐显千差万错。

豁开金刚眼睛，看取目前善恶。

人人有个生缘处，认着依然还失路。

长空云破月华明，东西南北从君去。

景福顺颂

长江云散水滔滔，忽尔狂风浪便高。

不识渔家玄妙意，却于浪里飐风涛。

南海波斯入大唐，有人别宝便商量。

或时遇贱或时贵，日到西峰影渐长。

黄龙老和尚，有个生缘语。

山僧承嗣伊，今日为君举。

为君举猫儿，偏解捉老鼠。

南堂静颂

我手何似佛手？炉鞴钳锤扫帚。

曾烹紫磨金身，光射七星牛斗。

我脚何似驴脚？白刃红旗闪烁。

坐断百战场中，妙用六韬三略。

人人有个生缘，视听俯仰折旋。

顶戴寰中日月，怀藏阃外威权。

圆悟勤颂

我手何似佛手？随分拈花折柳。

忽然撞着头蛇，未免遭他一口。

我脚何似驴脚？赵州石桥略表。

忽然筑起皮球，崩倒三山五岳。

人人有个生缘，蹲身无地钻研。

若也眼皮进绽，累他桶底踢穿。

湛堂准颂

我手佛手，十八十九。云散月圆，痴人夜走。

我脚驴脚，放过一着。庞公笊篱，清平木杓。

人人生缘，北律南禅。道吾舞笏，华亭撑船。

海印信颂

我手佛手，谁人不有？直下分明，何须狂走。

我脚驴脚，高低踏着。雨过苔青，云开日烁。

问尔生缘，处处不疑。直语心无病，谁论是与非。

万庵颂

我手何似佛手？不用思前算后。

世间多少痴人，只是随人背走。

我脚何似驴脚？拟议遭他毒药。

又见白衣拜相，从前更无官爵。

人人有个生缘，桑梓人物骈阗。

借问东邻西舍，西天十万八千。

三界唯心颂

三界唯心万法澄，盘镮钗钏一同金。

映阶碧草自春色，隔叶黄鹂空好音。

万法唯识颂

不曾出世立功勋，万国文明草木春。

野老不知尧舜力，冬冬打鼓祭江神。

总颂

不移寸步越河沙，地狱天堂混一家。

佛祖位中消息断，何妨尽赏洛阳花。

颂赞诸祖

初祖

老胡多事向西来，优钵罗花火里开。

却是梁王赢一着，长芦水急放船回。

二祖

少林面壁太多言，接得门人一臂全。

京洛至今三尺雪，天寒何止普通年。

三祖

潜溪水碧，天柱峰高。洞然明白，不隔丝毫。

由来生计平如掌，后代儿孙弄海潮。

四祖

慈云之塔，大医之师。瞻之仰之，双峰巍巍。

懒融不得西天钵，直付黄梅路上儿。

五祖

栽松何老，传衣何少。前身后身，一梦两觉。

白玉花开峰顶头，明月千年冷相照。

六祖

石坠腰间舂碓鸣，老卢便重不便轻。

黄梅衣钵虽亲得，犹较曹溪数十程。

北宗

鉴上时时拂旧痕，鸟啼花笑儿回春。

白莲峰顶无消息，铁钵输他踏碓人。

栽松道者

日出而作，栽松为乐。昔栽几何？今满岩壑。

白头人去小儿归，笑倒林梢千岁鹤。

牛头

紫气氤氲透白云，因逢宗匠指迷津。

衔花百鸟空惆怅，不见庵中旧主人。

永嘉

了知生死不相关，不到曹溪也是闲。

刚被老卢延一宿，重教言句落人间。

云门

辊出木球迷了眼，借婆裙子拜婆年。

一瓢恶水犹嫌少，欠负蒲鞋旧价钱。

雪窦

摩醯四日，混沌人窍。尺短寸长，一多二少。

云去云来，日月交照。拈花了也，不劳微笑。

天衣

残年七十，九坐道场。棘曲松道，山高水长。

两笠烟蓑人不识，一声秋笛落潇湘。

大阳

狸奴白牯问昆仑，金锁无须密闭门。

如意宝珠沉海底，邻家收得付儿孙。

投子

一只木履两牛皮，金乌啼处木鸡飞。

半夜卖油翁发笑，白头生得黑头儿。

云峰

真不掩伪，曲不藏直。祖师冤魔，人天宿德。

二千八百颗明珠，三生藏里人谁识？

黄龙

佛手驴脚，生缘缠缚。

云中老鹤唳三声，海底鲤鱼生两角。

白云

杨岐石牛，先生一犊。或触清风，或呼幽谷。

转方作圆，分三成六。

白云山下草绵绵，一度春来一度缘。

禅宗杂毒海

佛诞

大术胎中无伎俩。毗蓝园里逞风流。

年年恶水难回避。烦恼皆因强出头

从来家富产娇儿。才出胞胎便乱挥。

到得伎穷双树下。始知四十九年非。

未曾撞入摩耶腹。两手知他甚处安。

右胁出来魔境现。只堪惆怅不堪看。

指天指地展戈矛。直至如今战不休。

假使群灵都杀尽。一身还有一身愁。

摩耶今日产婴孩。刚道天宫降下来。

不是鸡窝生凤卵。分明象子出驴胎。

成道

瞿昙打失眼睛时。雪里梅花只一枝。

而今到处生荆棘。却笑春风恼乱吹。

六年雪岭道方成。打失从前鬼眼睛。

满面惭惶无着处。至今生怕见明星。

入山去何所图。出山来胡为乎。

早知今日事。悔不慎当初。

举头见星忽悟道。黄泥山上生茆草。

李婆自做老裁衣。不翦乾红翦香皂。

二千年前腊月八。黄面瞿昙眼睛活。

阿僧祇劫吃盐多。苦行六年添得渴。

今朝正是腊月八。释迦老子眼睛瞎。

青天白日被鬼迷。夜对明星将眼刮。

出山

不耐六年饥与寒。含羞又要出人间。

早知伎俩祇如此。何不当初莫入山。

头发髼松下翠微。冻云残雪缀伽黎。

不须更问山中事。观着容颜便得知。

饥寒难忍道难求。又去人间卖口头。

不得面皮黄似蜡。如何遮得者场羞。

王宫不住个痴呆。半夜逾城真怪哉。

苦行六年谁采你。计穷祇得出山来。

涅槃

灵山山上葛藤树。引蔓牵枝遍地生。

不得波旬推倒力。至今无路与人行。

临死当休未肯休。双趺一出便难收。

至今骨节连毛窍。暴露春风百草头。

维摩

毗耶城里老维摩。一默无言诡诈多。

三万二千狮子座。一时掀倒看如何。

不二深谈绝见知。默然早已涉支离。

当时若遇侬家在。拟议拳头擘面槌。

诈病从来不可医。文殊特为下针锥。

事褫一喙长三尺。问着依前似鼓椎。

示疾毗耶方丈。文殊亦难近旁。

看来无药可医。祇是忌口为上。

皱断娘生八字眉。这些病痛有谁知。

文殊针出膏肓穴。已是将为死马医。

善财

五十三人一缕穿。小儿虽小胆如天。

茫茫烟水无重数。买得风光不用钱。

平生担板逞娄罗。参罢归来事若何。

一百十城都历遍。识人多处是非多。

南方经历几云烟。收得珍奇货满船。

弹指便风帆到岸。一时翻作大光钱。

城东老姥

城东老姥坐莲台。大地众生正眼开。

与佛同生嫌见佛。一身难做二如来。

老婆眼里有瞿昙。故得分明见指端。

若谓一生不愿见。信他定是受他颟。

广额屠儿

放下屠刀处。棒打不回头。

云自帝乡去。水归江汉流。

是佛有何成不成。痴人说梦信为真。

须知一自放刀后。愈是刀刀见血生。

罗汉

虚空翦碎补虚空。惊得金乌出海东。

唤作衲衣衣下事。知君线路未曾通。

金针透处脱规模。放去收来得自如。

掣断手头红线子。赵州东壁挂葫芦。

横片竖片胡乱搭。长针短针信意联。

但见日从东畔出。不知尘世是何年。

离离披披破骨董。补一孔了又一孔。

三竿红日透篱边。看来何止七斤重。

寒时急用底物。趁暖着些针线。

忽然腊月到来。免致手忙脚乱。

始见些儿光影。要了末后一段。

若是无门拳头。不打者般钝汉。

肩背相挨航一苇。观於海者难为水。

龙王斗富我斗贫。不费一钱能使鬼。

破衲当阳举。何人眼有瞳。

山河并大地。只在一针锋。

攫雾拏云谩作狂。忽看平陆浪翻江。

是何尊者从何至。弹指声中即受降。

人间天上无心住。多在山边与水边。

弹指一声龙虎伏。脚跟不费草鞋钱。

未动舌头文彩露。五千余卷一时周。

若言待月重开卷。敢保驴年未彻头。

禅宗经典诗偈九

石屋诗

纸窗竹屋槿篱笆。客到蒿汤便当茶。

多见清贫长快乐。少闻浊富不骄奢。

看经移案就明月。供佛簪瓶折野花。

尽说上方兜率好。如何及得老僧家。

动则乖真静则差。非思量处更淆讹。

无心未合祖师意。有念尽为烦恼魔。

矮屋朝阳寒气少。疏篱种菊晚香多。

白云曳曳方拖练。又被风吹过绿萝。

松下双扉冷不扃。一龛金像照青灯。

眠云野鹿惊回梦。落涧猕猴坠折藤。

得意看山山转好。无心合道道相应。

多时不向门前去。藓叶苔花积几层。

三十余年住崦西。镢头边事不吾欺。

一园春色熟茶笋。数树秋风老栗梨。

山顶月明长啸夜。水边云暖独行时。

旧交多在名场里。竹户长开待阿谁。

莫谓山居便自由。年无一日不怀忧。

竹边婆子长偷笋。麦里儿童故放牛。

栗蟥地蚕伤菜甲。野猪山鼠食禾头。

施为便有不如意。只得消归自己休。

幽居自与世相分。苔厚林深草木薰。

山色雨晴常得见。市声朝暮罕曾闻。

煮茶瓦灶烧黄叶。补衲岩台剪白云。

人寿希逢年满百。利名何苦竞趋奔。

入得山来便学呆。寻常有口懒能开。

他非莫与他分辨。自过应须自剪裁。

瓦灶通红茶已熟。纸窗生白月初来。

古今谁解轻浮世。独许严陵坐钓台。

白发禅翁久住庵。衲衣风卷破褴毵。

溪边扫叶供炉灶。霜后苫茆覆橘柑。

本有天真非造化。现成公案不须参。

豁开户牖当轩坐。尽日看山不下帘。

卧云深处不朝天。只在重岩野水边。

竹榻梦回窗有月。砂锅粥熟灶无烟。

万缘歇尽非除遣。一性圆明本自然。

湛若虚空常不动。任他沧海变桑田。

岳顶禅房枕石台。白云飞去又飞来。

门前瀑布悬空落。屋后山峦起浪堆。

素壁淡描三世佛。瓦瓶香浸一枝梅。

下方田地虽平坦。难及山家无点埃。

破屋萧萧枕石台。柴门白日为谁开。

名场成队挨身入。古路无人跨脚来。

深夜雪寒唯火伴。五更霜冷只猿哀。

袈裟零落难缝补。收卷云霞自剪裁。

优游静坐野僧家。饮啄随缘度岁华。

翠竹黄花闲意思。白云流水淡生涯。

石头莫认山中虎。弓影休疑盏里蛇。

林下不知尘世事。夕阳长见送归鸦。

满头白发瘦棱层。日用生涯事事能。

木臼秋分舂白术。竹筐春半晒朱藤。

黄精就买山前客。紫菜长需海外僧。

谁道新年七十七。开池栽藕种茭菱。

卜得重岩远市朝。柴门半掩草萧萧。

是谁白发贫无谄。那个朱门富不骄。

急债莫于宽里做。妄情须是静中消。

白云也道青山好。夜夜飞来伴寂寥。

入此门来学此宗。切须仔细要推穷。

清虚体寂理犹在。忖度心忘境自空。

树挂残云成片白。山衔落日半边红。

是风动耶是幡动。不是幡兮不是风。

客爱幽闲到竹篱。逢仰应恕礼全亏。

满头白发髼松聚。一顶袈裟撩乱披。

黄叶火残终夜后。青猿声断五更时。

拥衾相对蒲团坐。各自忘言契此机。

自入山来万虑澄。平怀一种任腾腾。

庭前树色秋来减。槛外泉声雨后增。

挑荠煮茶延野客。买盆移菊送邻僧。

锦衣玉食公卿子。不及山僧有此情。

是身寿命若浮沤。只好挨排过了休。

事欲称情常不足。人能退步便无忧。

衰荣可逾花开落。聚散还同云去留。

我已久忘尘世念。颓然终日倚岑楼。

自觉从前世念轻。老来任运乐闲情。

芒鞋竹杖春三月。纸帐梅花梦五更。

求佛求仙全妄想。无忧无虑即修行。

松风昨夜炽然说。自是聋人不肯听。

逐日挨排过了休。明朝何必预先忧。

死生老病难期约。富贵功名不久留。

湖上朱门萦蔓草。涧边游径变荒丘。

所言皆是目前事。只是无人肯转头。

白发头陀老病侵。住来茅屋几年深。

消磨本有凡情执。析荡今从圣量心。

百鸟不来山寂寂。万松长在碧沉沉。

分明空劫那边事。一道神光自古今。

茅屋青山绿水边。往来年久自相便。

数株红白桃李树。一片青黄菜麦田。

竹榻夜移听雨坐。纸窗晴启看云眠。

人生无出清闲好。得到清闲岂偶然。

古人为道入山中。日用工夫在己躬。

添石坠腰舂白米。携锄带雨种青松。

担泥拽石何妨道。运水搬柴好用功。

躲懒借衣求食者。莫来相伴老禅翁。

万物生成感宿根。己长彼短不须论。

一团猛火利名路。三尺寒冰佛祖门。

草莽荆榛狐窟宅。云霄蓬岛鹤乾坤。

满头白发居岩谷。几度凭栏到日昏。

岩居我本为修行。不许人知每自评。

道性淳和余习尽。觉心圆净照功成。

种松锄菜一身健。补衲翻经两眼明。

世异事殊真好笑。避秦亦得隐山名。

历遍乾坤没处寻。偶然得住此山林。

茅庵高插云霄碧。藓迳斜过竹树深。

人为利名惊宠辱。我因禅寂老光阴。

苍松怪石无人识。犹更将心去觅心。

年老心闲身亦闲。扫除一榻卧松间。

岩扄幽寂自为喜。世路崎岖人转顽。

风暖野禽声琐碎。日斜华药影阑珊。

藜羹粟饭家常有。不用持盂更下山。

清晨汲水启柴门。看见天空四敛氛。

黄独火香思懒攒。碧桃花谢悟灵云。

林间猿鹤惯曾见。世上衰荣杳不闻。

几度坐来苔石暖。好山直看到斜昏。

白云深处结茅庐。随分生涯乐有余。

未死且留煨芊火。息机何必绝交书。

湛然凝寂通三际。廓尔圆明裹十虚。

庵内不知庵外事。几番花落又还敷。

细把浮生物理推。输赢难定一盘棋。

僧居青嶂闲方好。人在红尘老不知。

风飏茶烟浮竹榻。水流花瓣落青池。

如何三万六千日。不放身心静片时。

清贫长乐道人家。日用头头自偶谐。

昨夜西风吹古木。天明满地是干柴。

霞飘素炼粘丹壁。露滴真珠缀绿崖。

活计从来随现定。不劳辛苦去安排。

了了常知似不知。翛然如兀又如痴。

旋乾倒岳镇长静。一念万年终不移。

有耳听声风过树。无心应物月临池。

休言我独能明了。此事人人尽可为。

计拙惭亏应世才。聪明无分占痴呆。

自言境物皆虚幻。谁解资财尽倘来。

黄叶随流闲去住。白云横谷谩徘徊。

双眸合却方才好。为爱青山又放开。

法道寥寥不可模。一庵深隐是良图。

门前养竹高遮屋。石上分泉直到厨。

猿抱子来崖果熟。鹤移巢去涧松枯。

禅边大有闲情绪。收拾干柴向地炉。

深山僧住处。端的胜蓬莱。地上并无草。园中却有梅。

闲多诸想灭。静极自心开。一顶破禅衲。和云晒石台。

一阵从何起。飕飕遍九垓。撼他林木动。吹我竹门开。

本自无形段。如何有去来。欲穷穷不到。一虎笑岩台。

霞雾山头顶。云边阚小房。夏凉窗近竹。冬暖合朝阳。

茧纸衣裳软。山田粥饭香。此生随分过。无可得思量。

好山千万叠。屋占最高层。减塑三尊佛。长明一碗灯。

钟敲寒夜月。茶煮石池冰。客问西来意。惟言我不能。

结草便为庵。年年用覆苫。纸窗松叶暗。竹屋藓华粘。

麦饭惟饶火。藜羹不点盐。生涯随分过。谁管世人嫌。

年老庵居养病身。日高犹自未开门。

怕寒起坐烧松火。一曲樵歌隔坞闻。

屋后青松八九树。门前紫芋两三疄。

山居道者机关少。家火从头说向人。

此事谁人敢强为。除非知有莫能知。

分明月在梅花上。看到梅花早已迟。

万境万机俱寝息。一知一见尽消融。

闲闲两耳全无用。坐到晨鸡与暮钟。

岩房终日寂寥寥。世念何曾有一毫。

虽着衣裳吃粥饭。恰如死了未曾烧。

寒山诗

四时无止息，年去又年来。万物有代谢，九天无朽摧。

东明又西暗，花落复花开。唯有黄泉客，冥冥去不回。

玉堂挂珠帘，中有婵娟子。其貌胜神仙，容华若桃李。

东家春雾合，西舍秋风起。更过三十年，还成苷蔗滓。

城中娥眉女，珠珮珂珊珊。鹦鹉花前弄，琵琶月下弹。

长歌三月响，短舞万人看。未必长如此，芙蓉不耐寒。

可怜好丈夫，身体极棱棱。春秋未三十，才艺百般能。

金羁逐侠客，玉馔集良朋。唯有一般恶，不传无尽灯。

若人逢鬼魅，第一莫惊懅。捺硬莫采渠，呼名自当去。

烧香请佛力，礼拜求僧助。蚊子叮铁牛，无渠下觜处。

默默永无言，后生何所述。隐居在林薮，智日何由出。

枯槁非坚卫，风霜成夭疾。土牛耕石田，未有得稻日。

山中何太冷，自古非今年。沓嶂恒凝雪，幽林每吐烟。

草生芒种后，叶落立秋前。此有沈迷客，窥窥不见天。

有汉姓傲慢，名贪字不廉。一身无所解，百事被他嫌。

死恶黄连苦，生怜白蜜甜。吃鱼犹未止，食肉更无厌。

贪人好聚财，恰如枭爱子。子大而食母，财多还害己。

散之即福生，聚之即祸起。无财亦无祸，鼓翼青云里。

去家一万里，提剑击匈奴。得利渠即死，失利汝即殂。

渠命既不惜，汝命亦何辜。教汝百胜术，不贪为上谟。

瞋是心中火，能烧功德林。欲行菩萨道，忍辱护真心。

汝为埋头痴兀兀，爱向无明罗刹窟。再三劝你早修行，

是你顽痴心恍惚。不肯信受寒山语，转转倍加业汩汩。

直待斩首作两段，方知自身奴贼物。

有人把椿树，唤作白栴檀。学道多沙数，几个得泥洹。

弃金却担草，谩他亦自谩。似聚砂一处，成团也大难。

推寻世间事，子细总皆知。凡事莫容易，尽爱讨便宜。

护即弊成好，毁即是成非。故知杂滥口，背面总由伊。

冷暖我自量，不信奴唇皮。

欲识生死譬，且将冰水比。水结即成冰，冰消返成水。

已死必应生，出生还复死。冰水不相伤，生死还双美。

偃息深林下，从生是农夫。立身既质直，出语无谄谀。

保我不鉴璧，信君方得珠。焉能同泛滟，极目波上凫。

有树先林生，计年逾一倍。根遭陵谷变，叶被风霜改。

咸笑外凋零，不怜内文采。皮肤脱落尽，唯有贞实在。

我今稽首礼，无上法中王。慈悲大喜舍，名称满十方。

众生作依怙，智慧身金刚。顶礼无所著，我师大法王。

吁嗟贫复病，为人绝友亲。瓮里长无饭，甑中屡生尘。

蓬庵不免雨，漏榻劣容身。莫怪今憔悴，多愁定损人。

有身与无身，是我复非我。如此审思量，迁延倚岩坐。

足间青草生，顶上红尘堕。已见俗中人，灵床施酒果。

昔年曾到大海游，为采摩尼誓恳求。直到龙宫深密处，

金关锁断主神愁。龙王守护安耳里，剑客星挥无处搜。

贾客却归门内去，明珠元在我心头。

自从到此天台境，经今早度几冬春。

山水不移人自老，见却多少后生人。

众生不可说，何意许颠邪。面上两恶鸟，心中三毒蛇。

是渠作障碍，使你事烦拏。举手高弹指，南无佛陀耶。

上人心猛利，一闻便知妙。中流心清净，审思云甚要。

下士钝暗痴，顽皮最难裂。直待血淋头，始知自摧灭。

看取开眼贼，闹市集人决。死尸弃如尘，此时向谁说。

男儿大丈夫，一刀两段截。人面禽兽心，造作何时歇。

我有六兄弟，就中一个恶。打伊又不得，骂伊又不著。

处处无奈何，耽财好淫杀。见好埋头爱，贪心过罗刹。

阿爷恶见伊，阿娘嫌不悦。昨被我捉得，恶骂恣情掣。

趁向无人处，一一向伊说。汝今须改行，覆车须改辙。

若也不信受，共汝恶合杀。汝受我调伏，我共汝觅活。

从此尽和同，如今过菩萨。学业攻炉冶，炼尽三山铁。

至今静恬恬，众人皆赞说。

余家有一宅，其宅无正主。地生一寸草，水垂一滴露。

火烧六个贼，风吹黑云雨。子细寻本人，布裹真珠尔。

何以长惆怅，人生似朝菌。那堪数十年，亲旧凋落尽。

以此思自哀，哀情不可忍。奈何当奈何，托体归山隐。

我见黄河水，凡经几度清。水流如急箭，人世若浮萍。

痴属根本业，无明烦恼坑。轮回几许劫，只为造迷盲。

余劝诸稚子，急离火宅中。三车在门外，载你免飘蓬。

露地四衢坐，当天万事空。十方无上下，来去任西东。

若得个中意，纵横处处通。

世事绕悠悠，贪生早晚休。研尽大地石，何时得歇头。

四时周变易，八节急如流。为报火宅主，露地骑白牛。

可笑五阴窟，四蛇共同居。黑暗无明烛，三毒递相驱。

伴党六个贼，劫掠法财珠。斩却魔军辈，安泰湛如苏。

本志慕道伦，道伦常获亲。时逢杜源客，每接话禅宾。

谈玄月明夜，探理日临晨。万机俱泯迹，方识本来人。

劝你休去来，莫恼他阎老。失脚入三途，粉骨遭千捣。

长为地狱人，永隔今生道。勉你信余言，识取衣中宝。

世间一等流，诚堪与人笑。出家弊己身，诳俗将为道。

虽著离尘衣，衣中多养蚤。不如归去来，识取心王好。

身著空花衣，足蹑龟毛履。手把兔角弓，拟射无明鬼。

君看叶里花，能得几时好。今日畏人攀，明朝待谁扫。

可怜娇艳情，年多转成老。将世比于花，红颜岂长保。

桂栋非吾宅，松林是我家。一生俄尔过，万事莫言赊。

济渡不造筏，漂沦为采花。善根今未种，何日见生芽。

禅宗经典诗偈十

石屋诗

新缝纸被烘来暖。一觉安眠到五更。

闻得上方钟鼓动。又添一日在浮生。

门前枯木似人立。屋后好山如浪堆。

老我为人无可说。高高云路赚兄来。

山形凹凸路高低。石占云头屋占蹊。

地窄栽来蔬菜少。又营小圃在桥西。

西方有路不肯去。地狱无门斗要过。

金阁银台仙子少。镬汤炉炭罪人多。

要求作佛真个易。唯断妄心真个难。

几度霜天明月夜。坐来觉得五更寒。

万缘脱去心无事。诸有空来性坦然。

几度夜窗虚吐白。月和流水到门前。

一事无心万事休。也无欢喜也无忧。

无心莫谓便无事。尚有无心个念头。

于事无心风过树。于心无事月行空。

风声月色消磨尽。去却一重还一重。

新年头了旧年尾。明日四兮今日三。

道业未成空白首。大千无处着羞惭。

白发催人瘦入肩。住来茅屋已多年。

裈无腰带裤无口。一领褊衫没半边。

一轴楞伽看未周。夕阳斜影水东流。

云归自就茅檐宿。一日光阴又早休。

茅檐雨过日头红。瞬息阴晴便不同。

况是死生呼吸事。黄昏难保听朝钟。

明明见了非他见。了了常知无别知。

记得去秋烟雨里。猿来偷去一双梨。

半窗松影半窗月。一个蒲团一个僧。

盘膝坐来中夜后。飞蛾扑灭佛前灯。

长年心里浑无事。每日庵中乐有余。

饭罢浓煎茶吃了。池边坐石数游鱼。

饭炊五合陈黄米。羮煑数茎青荠苗。

淡薄自然滋味好。何须更要着姜椒。

移家深入乱峰西。烟树重重隔远溪。

年老心闲贪睡稳。厌闻钟响与鸡啼。

山风吹破故窗纸。片片雪花飞入来。

添尽布裘浑不暖。拾枯深拨地炉灰。

半窗斜日冷生光。破衲蒙头坐竹床。

枯叶满炉烧焰火。不知屋上有寒霜。

云未归时便掩扄。柴床眠稳思冥冥。

山家不养鸡和犬。日到茅檐梦未醒。

粥去饭来茶吃了。开窗独坐看青山。

细推百亿阎浮界。白日无人似我闲。

黑雾浓云拨不开。忽然去了忽然来。

任他伎俩自磨灭。红日依前照石台。

一天红日晓东南。自拔青苗插瘦田。

布裰半沾泥水湿。归来脱晒竹房前。

吃桃吐核核成树。树大花开又结桃。

春去秋来知几度。争教我不白头毛。

临机切莫避刀枪，拚死和他战一场。

打得赵州关子破。大千无处不归降。

有限光阴一百年。几人得到百年全。

纵饶百岁终归死。只是相分后与前。

一大藏经闲故纸。一千七百葛藤窠。

谁能去讨他分晓。起个念头犹是多。

溪边黄叶水去住。岭上白云风往来。

争似老僧常不动。长年无事坐岩台。

霞雾山高路又遥。庵居从简蔑三条。

却嫌住处太危险。落赚多人登陟劳。

老觉形枯气力衰。客来勉强出支陪。

自怜不解藏踪迹。松食荷衣忆大梅。

道人屋冷四檐竹。长者门高百尺墙。

屋冷道人心愈静。门高长者日多忙。

尽道凡心非佛性。我言佛性即凡心。

工夫只怕无人做。铁杵磨教作线针。

南北东西去复还。陆行车马水行船。

利名门路如天远。走杀世间人万千。

居山那得有工夫。种了冬瓜便种瓠。

设使一毫功不及。许多田地尽荒芜。

离众多年无坐具。入山长久没袈裟。

单单有个铁铛子。留待人来煮瀑花。

布衣破绽种青麻。粮食无时刈早禾。

辛苦做来牵补过。复身免得报檀那。

饭香麦麨和松粉。菜好藤花杂笋鞭。

我已尽形无别念。任他作佛与生天。

山居活计钁头边。衣食须营岂自然。

种稻下田泥没膝。卖柴出市担磨肩。

钁头添铁屋头悬。健即锄芸倦即眠。

红日正中黄独熟。甘香不在火炉边。

团团一个尖头屋。外面谁知里面宽。

世界大千都着了。尚余闲地放蒲团。

草庵盘结长松下。面面轩窗尽豁开。

目对青山终日坐。更无一事上心来。

深秋时节雨霏霏。藓叶层层印虎蹄。

一夜西风吹不住。晓来黄叶与阶齐。

团团红日上青山。竹屋柴门尚闭关。

白发老僧眠未起。劳生磨蚁正循环。

山舍清幽绝点尘。心闲与世自相分。

不知何处碧桃放。幽鸟衔来绕竹门。

老来无事可干怀。竹榻高眠日枕斜。

梦里不知谁是我。觉来新月到梅花。

楮阁安炉种炭团。床铺新荐被新棉。

一冬暖活如何说。梦想不思兜率天。

白云影里尖头屋。黄叶堆头折脚铛。

漏笊篱撩无米饭。破砂盆捣烂生姜。

修行岂得不成佛。水滴年深石也穿。

不是顽皮钻不破。惟人只欠自心坚。

独坐穷心寂杳冥。个中无法可当情。

西风吹尽拥门叶。留得空阶与月明。

玉蝶梅花香满树。水池洗菜绿浮科。

锦衣公子如知得。定是移家入薜萝。

逆顺未尝忘此道。穷通一味信前缘。

是他了达虚空性。不动纤毫本自然。

寒披荷叶衣裳暖。饥食松华饼饵香。

不比世人营口体。奔南走北一生忙。

新缝纸被暖烘烘。黄叶堆头火正红。

闲梦不知谁唤醒。五更听得下方钟。

旋斫青柴逐把挑。担头防脱莫过腰。

今朝未保来朝日。且了寒炉一夜烧。

今年难测是寒暄。一日阴晴变几番。

檐下纸窗干又湿。门前石迳湿还干。

峰顶团团尽是松。茅庐着在树阴中。

天风一阵来何处。吹起波涛响半空。

黄罗直裰紫伽梨。出入侯门得意时。

争似道人忘宠辱。松针柳线补荷衣。

春归暑退一秋凉。日晷如梭夜渐长。

尽把工夫闲杂话。几曾回首暂思量。

我见时人日夜忙。广营屋宅置田庄。

到头一事将不去。独有骷髅葬北邙。

个个闻知有死生。闻知何不早修行。

堂堂大道无人到。开眼明明入火坑。

尽说修行不在迟。今生还有后生期。

三涂一报五千劫。出得头来是几时。

歌十六首

山名霞幕泉天湖。卜居记得壬子初。

山头有块台磐石。宛如出水青芙蕖。

更有天湖一泉水。先天至今何曾枯。

就泉结屋拟终老。田地一点红尘无。

外面规模似狭窄。中间取用能宽舒。

碧纱如烟隔金像。雕盘沉水凌天衢。

蒲团禅椅列左右。香钟云板鸣朝晡。

瓷罂土种吉祥草。石盆水养龙湫蒲。

饭香粥滑山田米。瓜甜菜嫩家园蔬。

得失是非都放却。经行坐卧无相拘。

有时把柄白麈拂。有时持串乌木珠。

有时欢喜身舞蹈。有时默坐觜卢都。

懒举西来祖意。说甚东鲁诗书。

自亦不知是凡是圣。他岂能识是牛是驴。

客来未暇陪说话。拾枯先去烧茶炉。

红香旖旎。春华开敷。清阴繁茂。夏木翳如。

岩桂风前。唤回山谷。梅花雪里。清杀林逋。

人间无此真乐。山中有甚凶虞。

也不乐他。轻舆高盖。也不乐他。率众匡徒。

也不乐他。西方极乐。也不乐他。天上净居。

心下常无不足。目前触事有余。

夜籁合乐。晓天升乌。戏鱼翻跃。好鸟相呼。

路通玄以幽远。境超世而清虚。

骚人尽思。吟不成句。丹青极巧。画不成图。

独有渊明可起予。解道吾亦爱吾庐。

山中居。没闲时。无人会。惟自知。

绕山驱竹笕寒水。击石取火延朝炊。

香粳旋舂柴旋斫。砂锅未滚涎先垂。

开畬未及种紫芋。锄地更要栽黄箕。

白日不得手脚住。黄昏未到神思疲。

归来洗足上床睡。困重不知山月移。

隔林幽鸟忽唤醒。一团红日悬松枝。

今日明日也如是。来年后年还如斯。

春草离离。夏木葳葳。秋云片片。冬雪霏霏。

虚空落地须弥碎。三世如来脱垢衣。

晴明无争登霞峰。伸眉望极开心胸。

太湖万顷白潋滟。洞庭两点青蒙茸。

初疑仙子始绾角。碧纱帽子参差笼。

又疑天女来献花。玉盘捧出双芙蓉。

明知此境俱幻妄。对此悠然心未终。

徘徊不忍便归去。夕阳又转山头松。

干鹊傍檐鸣鹊唶。乌鸦绕屋声鸦哑。

西庵道者来送果。东邻稚子去偷瓜。

吉凶占相既有验。罪福果报应无差。

道人若有此见解。青铜镜面生痕瑕。

懒融一见四祖后。百鸟更不来衔花。

林木长新叶。绕屋清荫多。深草没尘迹。隔山听樵歌。

自耕还自种。侧笠披青蓑。好雨及时来。活我新栽禾。

游目周宇宙。物物皆消磨。既善解空理。不乐还如何。

寒山曾有言。吾心似秋月。我亦曾有言。吾心胜秋月。

秋月非不明。有圆复有缺。安得如我心。圆明常皎洁。

有问心如何。教我如何说。

月来照我门。风来吹我襟。劝君石上坐。听我山中吟。

玄鬓化为雪。朝光成夕阴。万事草头露。岂得长如今。

饭饱抱石睡。睡足起闲行。霭霭孟夏景。新树鸣黄莺。

俯仰玩时物。散诞畅吟情。只此是真乐。何必求虚名。

小不读佛书。大不识玄旨。焉知百万门。只在方寸里。

终日恣贪嗔。几时念生死。一朝老病来。懊恼亦徒尔。

种豆两三畦。离离覆原上。不知阳和功。惟言土力壮。

老兔伏崖根。心心欲希望。果能息汝贪。我宁不食酱。

山中一雨滋。原上百物好。手种三亩薯。亦可延昏早。

咄哉世间人。名利常关抱。头上雪纷纷。胸中尘浩浩。

结屋荒山巅。随缘度朝夕。卖柴籴米归。煮粥做饭吃。

虽是劳形骸。且免当户役。说妙与谈玄。个却晓不得。

放下全放下。佛也莫要做。动念即成魔。开口便招祸。

饮啄但随缘。只么闲闲过。执法去修行。牵牛来拽磨。

破屋三两椽。住在千峰上。云散天空清。放目聊四望。

世界空里花。起灭皆虚妄。日落山风寒。闭门烧火向。

结屋霞峰头。耕锄供日课。山田六七丘。道人三两个。

开池放月来。卖柴籴米过。老子少机关。家私都说破。

两个穷道人。三间弊漏屋。开得一丘田。收得半担谷。

煮粥尽有余。做饭却不足。也胜利名人。奔南又走北。

重岩之下十首

重岩之下。火种刀耕。有粟有蔬。可煮可烹。

了我目前。乐我余生。坐盻庭柯。几度衰荣。

重岩之下。希古为俦。彻证本根。一了便休。

纷纷玄徒。念死话头。待兔守株。求剑刻舟。

重岩之下。草莽日交。人影不来。黄叶飘飘。

谷鸟晚啼。山月夜高。松露鹤飞。湿我禅袍。

重岩之下。蛇虎为邻。我心既忘。彼性亦驯。

人生在世。各具天真。含齿戴发。胡为不仁。

重岩之下。未透本根。触境逢缘。扰扰纷纷。

应须悟理。超越见闻。久久自然。左右逢原。

重岩之下。静默自居。三际不来。心如镜如。

斜月半窗。残火一炉。嗟彼睡夫。蝶梦蘧蘧。

重岩之下。皤然一叟。裰兮无边。裤兮无口。

夜入禅那。昼勤陇亩。道在其中。别更何有。

重岩之下。目对千山。一根返源。六处皆闲。

白云飘飘。绿水潺潺。动静自忘。别是人间。

重岩之下。不修形骸。木食草衣。布袜笋鞋。

竹密暗窗。苔深覆阶。萧焉忘情。寂尔虚怀。

重岩之下。饱饭熟眠。纵情放逸。岁月虚延。

老病时临。众苦交煎。临渴掘井。热闷徒然。

禅宗经典诗偈十一

傅大士金刚经颂

如来涅槃日，娑罗双树间，阿难没忧海，悲恸不能前。

优婆初请问，经首立何言，佛教如是者，万代古今传。

空生初请问，善逝应机酬。先答云何住，次教如是修。

胎生卵湿化，咸令悲智收。若起众生见，还同著相求。

施门通六行，六行束三檀。资生无畏地，声色勿相干。

二边纯莫立，中道不须安。欲识无生处，背境向心观。

尸罗得清净，无量劫来因。妄想如怨贼，贪爱若参辰。

在欲而无欲，居尘不染尘。权于离垢地，当证法王身。

忍心如幻梦，辱境若龟毛。常能修此观，逢难转坚牢。

无非亦无是，无下亦无高。欲灭贪嗔贼，须行智慧刀。

进修名焰地，良为慧光舒。二智心中遣，三空境上祛。

无明念念灭，高下执情知。观心如不间，何啻至无为。

禅河随浪净，定水逐波清。澄神生觉性，息虑灭迷情。

遍计虚分别，由来假立名。若了依他起，无别有圆成。

慧灯如朗日，蕴界若干城。明来闇便谢，无暇暂时停。

妄心犹未灭，乃见我人形。妙智圆光照，唯得一空名。

三大僧祇劫，万行具齐修。既悟无人我，长依圣道流。

二空方渐证，三昧任遨游。创居欢喜地，常乐遂忘忧。

若论无相施，功德极难量。行悲济贫乏，果报不须望。

凡夫情行劣，初且略称扬。欲知檀貌状，如空遍十方。

如来举身相，为顺世间情。恐人生断见，权且立虚名。

　 假言三十二，八十也空声。有身非觉体，无相乃真形。

因深果亦深，理密奥难寻。当来末法世，唯虑法将沈。

空生情未达，闻义恐难任。如能信此法，定是觉人心。

信根生一念，诸佛尽能知。修因于此日，证果未来时。

三大经多劫，六度久安施。薰成无漏种，方号不思议。

人空法亦空，二相本来同。遍计虚分别，依他碍不通。

圆成说识海，流转若飘蓬。欲识无生理，心外断行踪。

有因名假号，无相乃驰名。有无无别体，无有有无形。

有无无自性，妄起有无情。有无如谷响，勿著有无声。

渡河须用筏，到岸不须船。人法知无我，悟理讵劳筌。

中流仍被溺，谁论在二边。有无如取一，即被污心田。

菩提离言说，从来无得人。须依二空理，当证法王身。

有心俱是妄，无执乃名真。若悟非非法，逍遥出六尘。

人法俱名执，了即二无为。菩萨能齐证，声闻离一非。

所知烦恼尽，空中无所依。常能作此观，得圣定无疑。

宝满三千界，赍持作福田。唯成有漏业，终不离人天。

持经取四句，与圣作良缘。欲入无为海，须乘般若船。

舍凡初入圣，烦恼渐轻微。断除人我执，创始证无为。

缘尘及身见，今者乃知非。七反人天后，趣寂不知归。

无生即无灭，无我复无人。永除烦恼障，长辞后有身。

境亡心亦灭，无复起贪嗔。无悲空有智，翛然独任真。

昔时称善慧，今日号能仁。看缘缘是妄，识体体非真。

法性非因果，如理不从因。谓得然灯记，宁知是旧身。

扫除心意地，名为净土因。无论福与智，先且离贪嗔。

庄严绝能所，无我亦无人。断常俱不染，颖脱出嚣尘。

须弥高且大，将喻法王身。七宝齐围绕，六度次相邻。

　 四色成山相，慈悲作佛因。有形终不大，无相乃为真。

恒沙为比量，分为六种多。持经取四句，七宝讵能过。

法门游历处，供养感修罗。经中称最胜，尊高似佛陀。

名中无有义，义上复无名。金刚喻真智，能破恶坚贞。

若到波罗岸，入理出迷情。智人心自觉，愚者外求声。

积尘成世界，析界作微尘。界喻人天果，尘为有漏因。

尘因因不实，界果果非真。果因知是幻，逍遥自在人。

施命如沙数，人天业转深。既掩菩提相，能障涅槃心。

猿猴探水月，莨菪拾花针。爱河浮更没，苦海出还沈。

经中称四句，应当不离身。愚人看似梦，智者见唯真。

法性无前后，无中非故新。蕴空无实法，凭何见有人。

闻经深解义，心中喜且悲。昔除烦恼障，今能离所知。

遍计于先了，圆成证此时。宿乘无碍慧，方便劝人持。

未有无心境，曾无无境心。境忘心自灭，心灭境无侵。

经中称实相，语妙理能深。证知唯有佛，小圣讵堪任。

空生闻妙理，如蓬植在麻。凡流信此法，同火出莲华。

恐人生断见，大圣预开遮。如能离诸相，定入法王家。

如能发心者，应当了二边。涅槃无有相，菩提离所缘。

无乘及乘者，人法两俱捐。欲达真如理，应当识本源。

波罗称彼岸，于中十种名。高卑缘妄识，次第为迷情。

焰里寻求水，空中觅响声。真如何得失，今始号圆成。

暴虐唯无道，时称歌利王。逢君出游猎，仙人横被伤。

频经五百世，前后极时长。承先忍辱力，今乃证真常。

菩萨怀深智，何时不带悲。投身忧虎饿，割肉恐鹰饥。

精勤三大劫，曾无一念疲。如能同此行，皆得作天师。

众生与蕴界，名别体非殊。了知心似幻，迷情见有余。

真言言不妄，实语语非虚。始终无变异，性相本来如。

证空便为实，执我乃成虚。非空亦非有，谁有复谁无。

对病应施药，无病药还祛。须依二空理，颖脱入无余。

众生及寿者，蕴上假虚名。如龟毛不实，似兔角无形。

舍身由妄识，施命为迷情。详论福比智，不及受持经。

所作依他性，修成功德林。终无趣寂意，唯有济群心。

行悲悲广大，用智智能深。利他兼自利，小圣讵能任。

先身有报障，今日受持经。暂被人轻贱，转重复还轻。

若了依他起，能除遍计情。常依般若观，何虑不圆成。

空生重请问，无心为自身。欲发菩提者，当了现前因。

行悲疑似妄，用智最言真。度生权立我，证理即无人。

人与法相待，二相本来如。法空人是妄，人空法亦祛。

人法两俱实，受记可非虚。一切皆如幻，谁言得有无。

天眼通非碍，肉眼碍非通。法眼唯观俗，慧眼直缘空。

佛眼如千日，照异体还同。圆明法界内，无处不含容。

依他一念起，俱为妄所行。便分六十二，九百乱纵横。

过去灭无灭，当来生不生。常能作此观，真妄坦然平。

八十随形好，相分三十二。应物万般形，理中非一异。

人法两俱遣，色心齐一弃。所以证菩提，寔由诸相离。

水陆同真际，飞行体一如。法中无彼此，理上岂亲疏。

自他分别遣，高下执情除。了斯平等性，咸共入无余。

施宝如沙数，唯成有漏因。不如无我观，了妄乃名真。

欲证无生忍，要假离贪嗔。人法知无我，逍遥出六尘。

涅槃含四德，唯我契真常。齐名入自在，独我最灵长。

非色非声相，心识岂能量。看时不可见，悟理即形彰。

界尘何一异，报应亦同然。非因亦非果，谁后复谁先。

事中通一合，理则两俱捐。欲达无生路，应当识本源。

如星翳灯幻，皆为喻无常。漏识修因果，谁言得久长。

危脆同泡露，如云影电光。饶经八万劫，终是落空亡。

颂遍计

妄计因成执，迷绳谓是蛇。心疑生闇鬼，眼病见空花。

一境虽无异，三人乃见差。了兹名不实，长驭白牛车。

颂依他

依他非自立，必假众缘成。日谢树无影，灯来室乃明。

名因共业变，万像积微生。若悟真空色，翛然去有情。

颂圆成

相寂名亦遣，心融境亦亡。去来终莫见，语默永无方。

智入圆成理，身同法性常。证真还了俗，不废亦津梁。

石屋诗

吾家住在霅（炸）溪西。水满天湖月满溪。

未到尽惊山险峻。曾来方识路高低。

蜗涎素壁粘枯壳。虎过新蹄印雨泥。

闲闭柴门春昼永。青桐花发画胡啼。

柴门虽设未尝关。闲看幽禽自往还。

尺壁易求千丈石。黄金难买一生闲。

雪消晓嶂闻寒瀑。叶落秋林见远山。

古柏烟消清昼永。是非不到白云间。

荒冢累累没野蒿。昔人未葬尽金腰。

有求莫若无求好。进步何如退步高。

贪饵金鳞终落釜。出笼灵翮（音河）便冲霄。

山翁不管红尘事。自种青麻织布袍。

道在人弘孰可凭。发言须与行相应。

贪心似海何时足。妄念如苗逐日增。

几树梅花清处士。一园芋子乐闲僧。

而今随例庵居者。见道忘山似不曾。

翠窦丹崖列四傍。茅庵恰好在中央。

一身布衲衣裳暖。百念消融岁月忘。

石瘦种来蒲叶细。土深迸出笋芽长。

有时夜半闻钟磬。知有招提在下方。

庵住霞峰最上头。岩崖巇（音西）险少人游。

担柴出市青苔滑。负米登山白汗流。

口体无厌宜节俭。光阴有限莫贪求。

老僧不是闲忉怛。只要诸人放下休。

啸月眠云二十年。自怜衰老见时艰。

乌来索饭生台立。僧去化粮空钵还。

虾蚬人争捞白水。镢锄我且斫青山。

黄精食尽松花在。不着闲愁方寸间。

溪浅泉清见石沙。屋头无角寄藤萝。

夜深月下长猿啸。苔厚岩前少客过。

庭竹欹（音七）斜春雪重。岭梅消瘦夜寒多。

寥寥此道非今古。徒把砖来石上磨。

大道从来无盛衰。未明大道着便宜。

圣贤隐伏当斯世。邪法流行在此时。

痛策诸根休自纵。常存正念莫他为。

人身一失袈裟下。万劫千生不复追。

人寿相分一百年。有谁能得百年全。

危如茅草郎当屋。险似风波破漏船。

流俗沙门真可惜。贪名师德更堪怜。

寥寥世道今非昔。日把柴门紧闭关。

绿雾红霞竹径深。一庵终日冷沉沉。

等闲放下便无事。着意看来还有心。

古镜未磨含万象。洪钟才扣发圆音。

本源自性天真佛。非色非空非古今。

风樯（旗）来往塞宫塘。站马如飞日夜忙。

冒宠贪荣谋仕宦。贪生重利作经商。

人间富贵一时乐。地狱辛酸万劫长。

古往今来无药治。如何不早去修行。

百岁光阴过隙驹。几人于此审思惟。

己躬下事未明白。生死岸头真崄巇。

衲定线行娇妇泪。饭香玉粒老农脂。

莫言施受无因果。因在果成终有时。

竞利奔名何足夸。清闲独许野僧家。

心田不长无明草。觉苑长开智慧华。

黄土坡边多蕨笋。青苔地上少尘沙。

我年三十余来此。几度晴窗映落霞。

虿（音瘥）尾狼心满世间。争先各自使机关。

百年能得几回笑。一日曾无顷刻闲。

车覆有谁知改辙。祸来无地着羞惭。

老僧不是多饶舌。要与诸人揭盖缠。

乌兔奔忙不暂停。岩居忽尔到颓龄。

水边行道影偏瘦。松下看山眸转青。

红叶旋收供瓦灶。黄花时采插铜瓶。

劳生好饮利名酒。昏醉无由唤得醒。

恁么彻底恁么去。放下从头放下来。

两片唇皮堆白醭。一条古路长苍苔。

云边木马飞如电。海底泥牛吼似雷。

雪覆万峰晴月夜。暗香春信到寒梅。

圆颅方服作沙门。便见牟尼佛子孙。

止恶防非调意马。忘机息见制心猿。

炼磨道性真金净。涵养灵源美玉温。

把手牵他行不得。为人自肯乃方亲。

红日东升夜落西。黄昏钟了五更鸡。

乾坤老我一头雪。岁月消磨百瓮齑。

借地栽松将作栋。吃桃吐核又成蹊。

寄言世上伤弓羽。好向深山择木栖。

浮世光阴有几何。谁能挈挈又波波。

厨空旋去寻黄独。衲破方思剪绿荷。

麈尾罢拈言语断。佛经忘看蠹鱼多。

可怜身在袈裟下。趣境攀缘事似麻。

道人缘虑尽。触目是心光。何处碧桃谢。满溪流水香。

草深蛇性悦。日暖蝶心狂。曾见樵翁说。云边霅昼房。

岩台舒野望。依约见松门。唐代高僧寺。宋朝丞相坟。

溪光晴泻远。野色晚来昏。山路歌声绝。樵归烟火村。

屈曲黄泥路。团圞紫槿篱。纸窗开竹屋。瓦灶爇松枝。

平澹忘怀处。萧然绝照时。何人能似我。无事亦无为。

山厨修午供。泉白似银浆。羹熟笋鞭烂。饭炊粳米香。

油煎清顶蕈。醋煮紫芽姜。百味皆难及。何须说上方。

真空如湛海。微动即成沤。才受形骸报。便怀衣食忧。

识情奔野马。妄念走狂猴。不悟空王旨。轮回卒未休。

山家八月天。时物自相便。豆荚新垂陇。稻花香满田。

割茅修旧屋。斫竹觅清泉。世上谁知我。优游乐晚年。

茆庵竹树间。尘世不相关。门对一池水。窗开四面山。

烟熏茶灶黑。塺蒸布裘斑。不悟空王法。缘何得此间。

扶杖出松林。间行上翠岑。鹤群冲鹘散。树影落溪沉。

野果棘难采。药苗香易寻。澹烟斜日暮。红叶半岩阴。

取舍与行藏。人生各有方。乾坤容我懒。名利使他忙。

背日鸥眠埠。营窠燕绕梁。情迷随物转。不得悟空王。

凄凄茅舍新秋夜。白豆花开络纬啼。

山月如银牵老与。闲行不觉过峰西。

满山笋蕨满园茶。一树红花间白花。

大抵四时春最好。就中犹好是山家。

有人问我何年住。坐久才方省得来。

门外碧桃亲手种。春光二十度花开。

厌烦劳役爱安闲。个样如何居得山。

百丈已前岩穴士。生涯全在钁头边。

童子未曾归动火。水云早已到投斋。

山庵喜免征徭虑。剩种青松只卖柴。

玉堂银烛笙歌夜。金谷罗帏富贵家。

争似道人茅屋下。一天晴月晒梅花。

相逢尽说世途难。自向庵中讨不安。

除却渊明赋归去。更无一个肯休官。

山厨寂寂断炊烟。冻锁泉声欲雪天。

面壁老僧无定力。又思乞食到人间。

种了冬瓜便种茄。劳形苦骨做生涯。

众人若要厨堂好。须是园头常在家。

粥去饭来何日了。日生月落几时休。

都来与我无干涉。空起许多闲念头。

屋后青松八九树。门前紫芋两三疄。

山居道者机关少。家火从头说向人。

一日打眠三五度。也消不得许多闲。

循环数遍琅玕竹。又出青松望远山。

攀缘起倒易消停。卒急难除是爱憎。

我笑青山高突兀。青山嫌我廋陵层。

真空湛寂惟常在。不觉良田妄所朦。

真性何曾离妄有。花开花落自春风

年老气衰真个懒。晨朝更不见和南。

客来无语相抵对。辛苦空劳到草庵。

老去一身都是懒。闲来百念尽成灰。

与兄相见略弹指。无奈人情强接陪。

田地无尘长不扫。柴门有客扣方开。

雪晴斜月侵檐冷。梅影一枝窗上来。

茅屋低低三两间。团团环绕尽青山。

竹床不许闲云宿。日未斜时便掩关。

禅兄何事到烟萝。老我生涯苦不多。

岩下木樨香满树。园中菜甲绿成窠。

一片无尘新雨地。半边有藓古时松。

目前景物人皆见。取用谁知各不同。

禅宗经典诗偈十二

宋道川禅师颂金刚经

摩诃大法王，无短亦无长，本来无皂白。随处现青黄。

华发看朝艳，林凋逐晚霜。疾雷何太急，迅电亦非光。

凡圣犹难测，龙天岂度量。古今人不识，权立号金刚。

我，我，我，认著分明成两个。

不动纤毫合本然，知音自有松风和。

猿啼岭上，鹤唳林间。断云风卷，水激长湍。

最爱晚秋霜午夜，一声新雁觉天寒。

破二成三从此出，乾坤混沌未分前，已是一生参学毕。

清风明月镇相随，桃红李白蔷薇紫，问着东君总不知。

小名悉达，长号释迦。度人无数，摄伏群邪。

若言他是佛，自己却成魔。

只把一枝无孔笛，为君吹起太平歌。

独坐一炉香，金文诵两行。可怜车马客，门外任他忙。

巍巍堂堂，万法中王。三十二相，百千种光。

圣凡瞻仰，外道归降。

莫谓慈容难得见，不离祗园大道场。

饭食讫兮洗足已，敷座坐来谁共委。

向下文长知不知，看看平地波涛起。

隔墙见角便知是牛。隔山见烟便知是火。

独坐巍巍天上天下，南北东西拈龟打瓦。

你喜我不喜，君悲我不悲。雁思飞塞北，无忆旧巢归。

秋月春华无限意，个中只许自家知。

七手八脚，神头鬼面。棒打不开，刀割不断。

阎浮跳踯几千回，头头不离空王殿。

堂堂大道，赫赫分明。人人本具，个个圆成。

只因差一念，现出万般形。

蜀川十样锦，添华色转鲜。欲知端的意，北斗面南看。

虚空不碍丝毫念，所以张名大觉仙。

虚空境界岂思量，大道清幽理事长。

但得五湖风月在，春来依旧百华香。

身在海中休觅水，日行山岭莫寻山。

莺啼燕语皆相似，莫问前三与后三。

有相有求俱是妄，无形无见堕偏枯。

堂堂密密何曾间，一道寒光烁太虚。

三佛形仪总不真，眼中瞳子面前人。

若能信得家中宝，啼鸟山华一样春。

一佛二佛千万佛，各各眼横兼鼻直。

昔年曾种善根来，今日依前得渠力。须菩提，须菩提。

着衣吃饭寻常事，何须特地却生疑。

法相非法相，开拳复成掌。浮云散碧空，万里天一样。

得树攀枝未足奇，悬崖撒手丈夫儿。

水寒夜冷鱼难觅，留得空船载月归。

终日忙忙，那事无妨。不求解脱，不乐天堂。

但能一念归无念，高步毗卢顶上行。

云起南山雨北山，驴名马字几千般。

请看浩渺无情水，几处随方几处圆。

恁么也不得，不恁么也不得。廓落太虚空，鸟飞无影迹。

拨转机轮却倒回，南北东西任往来。

正人说邪法，邪法悉归正。邪人说正法，正法悉皆邪。

江北成枳江南橘，春来都放一般华。

宝满三千及大千，福缘应不离人天。

若知福德元无性，买得风光不用钱。

佛祖垂慈实有权，言言不离此经宣。

此经出处还相委，便向云中驾铁船。

佛法非法，能纵能夺。有放有收，有生有杀。

眉间常放白毫光，痴人犹待问菩萨。

三位声闻已出尘，往来求静有疏亲。

明明四果元无果，幻化空身即法身。

唤马何曾马，呼牛未必牛。两头都放下，中道一时休。

六门迸出辽天鹘，独步乾坤总不收。

蚌腹隐明珠，石中藏碧玉。有麝自然香，何用临风立。

活计看来恰似无，应用头头皆具足。

一手指天，一手指地。南北东西，秋毫不睹。

生来心胆大如天，无限群魔倒赤幡。

抖擞浑身白胜霜，芦花雪月转争光。

幸有九皋翘足势，更添朱顶又何妨。

见色非干色，闻声不是声。色声不碍处，亲到法王城。

山堂静夜坐无言，寂寂寥寥本自然。

何事西风动林野，一声寒雁唳长天。

拟把须弥作幻躯，饶君胆大更心粗。

目前指出千般有，我道其中一也无。

一二三四数恒沙，沙等恒河数更多。

算尽目前无一法，方能静处萨婆诃。

入海算沙从费力，区区未免走埃尘。

争如运出家中宝，枯木生花别是春。

似海之深，如山之固。左旋右转，不去不住。

出窟金毛狮子儿，全威哮吼众狐疑。

深思不动干戈处，直摄天魔外道归。

火不能烧，水不能溺。风不能飘，刀不能劈。

软似兜罗，硬如铁壁。天上人间，古今不识。

一手抬一手搦，左边吹右边拍。无弦弹出无生乐。

不嘱宫商格调新，知音知后徒名邈。

入草求人不奈何，利刀斫了手摩挲。

虽然出入无踪迹，纹彩全彰见也么。

头指天，脚踏地，饥则餐，困则眠。此土西天，西天此土。

到处元正是大年，南北东西只者是。

你有我亦有，君无我亦无。有无俱不立，相对嘴卢都。

伏手滑槌不换剑，善使之人皆总便。

不用安排本现成，个中须是英灵汉。

啰啰哩，哩啰啰。山花笑，野鸟歌。

此时如得意，随处萨婆诃。

自小来来惯远方，几回衡岳渡潇湘。

一朝踏着家乡路，始觉途中日月长。

远观山有色，近听水无声。春去华犹在，人来鸟不惊。

头头皆显露，物物体元平。如何言不会，只为太分明。

难难难，如平地，上青天。易易易，似和衣，一觉睡。

行船尽在把梢人，谁道波涛从地起。

冰不热，火不寒，土不湿，水不干。

金刚脚踏地，幡竿头指天。若人信得及，北斗面南看。

旧竹生新笋，新华长旧枝。雨催行客到，风送片帆归。

竹密不妨流水过，山高岂碍白云飞。

毛吞巨海水，芥子纳须弥。碧汉一轮满，清光六合辉。

踏得故乡田地稳，更无南北与东西。

是名第一波罗蜜，万别千差从此出。

鬼面神头对面来，此时莫道不相识。

如刀断水，似火吹光。明来暗去，那事无妨。

歌利王，歌利王。谁知远烟浪，别有好商量。

四大元无我，五蕴悉皆空。廓落虚无理，乾坤万古同。

妙峰巍巍常如故，谁管颠号括地风。

得之于心，应之于手。雪月风华，天长地久。

朝朝鸡向五更啼，春来处处山华秀。

朝游南岳，暮住天台。追之不及，忽然自来。

独行独坐无拘系，得宽怀处且宽怀。

不是众生不是相，春暖黄莺啼柳上。

说尽山河海月情，依前不会空惆怅。

休惆怅，万里无云天一样。

两个五百是一贯，阿爷元是丈夫汉。

分明对面报渠言，争奈好心无好报。

真语者，实语者，阿呵呵，喏喏喏。

硬似铁，软如酥。看时有，觅还无。

虽然步步常相守，要且无人识得渠。

世间万事不如常，又不惊人又久长。

如常恰似秋风至，无意凉人人自凉。

初心后发施心同，功德无边算莫穷。

争似信心心不立，一拳打破太虚空。

一拳打倒化城关，一脚踢翻玄妙寨。

南北东西信步行，休觅大悲观自在。

大乘说，最上乘说，一棒一条痕，一掌一握血。

堆山积岳来，一一尽尘埃。眼里瞳人碧，胸中气若雷。

出边沙塞静，入国贯英才。

一片寸心如海大，波涛几见去还来。

不学英雄不读书，波波役役走长途。

娘生宝藏无心用，甘作无知饿死夫。

与君同步又同行，起坐相从岁月长。

渴饮饥餐常对面，不须回首更思量。

赞不及，毁不及，若了一，万事毕。

无欠无余若太虚，为君题作波罗蜜。

亿千供佛福无边，争似常将古教看。

白纸上边书黑字，请君开眼目前观。

风寂寂兮水连连，谢家人只在鱼船。

良药多苦口，忠言多逆耳。冷暖自知，如鱼饮水。

何须他日待龙华，今朝先授菩提记。

若问云何住，非中及有无。

头无纤草盖，足不履阎浮。

细似邻虚析，轻如蝶舞初。

众生灭尽知无灭，此是随流大丈夫。

独坐翛然一室空，更无南北与西东。

虽然不借阳和力，争奈桃华一样红。

打鼓弄琵琶，相逢两会家。

君行杨柳岸，我宿渡头沙。

江上晚来初雨过，数峰苍翠接天霞。

上无片瓦，下无卓锥。日往月来，不知是谁。

上是天兮下是地，男是男兮女是女。

牧童撞着放牛儿，大家齐唱啰啰哩。

是何曲调万年欢。

生涯如梦若浮云，活计都无绝六亲。

留得一双青白眼，笑看无限往来人。

会造逡巡酒，能开顷刻华。

琴弹碧玉调，炉炼白朱砂。

几般伎俩从何得，须信风流出当家。

是法非法不是法，死水藏龙活泼泼。

是心非心不是心，逼塞虚空古到今。

只者是，绝追寻。

无限野云风卷尽，一轮孤月照天心。

天产英灵六尺躯，能文能武善经书。

一朝识破娘生面，方信闲名满五湖。

借婆衫子拜婆门，礼数周旋已十分。

竹影扫阶尘不动，月轮穿海水无痕。

有我元无我，寒时烧软火。

无心似有心，半夜拾金针。

无心无我分明道，不知道者是何人。

如来有五眼，张三只一双。

一般分皂白，的的别青黄。

其间些子爻讹处，六月炎天下雪霜。

眼观东南，意在西北。将谓猴白，更有猴黑。

一切众生一切心，尽逐无穷声与色。

一波才动万波随，似蚁循环岂了期。

今日为君都割断，出身方号丈夫儿。

三际求心心不见，两眼依然对两眼。

不须遗剑刻舟寻，雪月风花常见面。

罗汉应供薄，象身七宝珍。虽然多浊富，争似少清贫。

罔象只因无意得，离娄失在有心亲。

请君仰面看虚空，廓落无边不见踪。

若解转身些子力，头头物物总相逢。

有说皆为谤，无言亦不容。为君通一线，日向岭东红。

多年石马放毫光，铁牛哮吼入长江。

虚空一唱无踪迹，不觉潜身北斗藏。

指鹿岂能成骏马，言鸟谁谓是翔鸾。

虽然不许纤毫异，马字驴名几百般。

滴水生水信有之，绿杨芳草色依依。

春华秋月无穷事，不妨闲听鹧鸪啼。

僧是僧兮俗是俗，喜则笑兮悲则哭。

若能于此善参详，六六从来三十六。

是恶非恶，从善非善。将逐符行，兵随印转。

有时独上妙香峰，却来端坐阎王殿。

见尽人间只点头，大悲手眼多方便。

麒麟鸾凤不成群，尺璧寸珠那入市。

逐风之马不並驰，倚天长剑人难比。

乾坤不覆载，劫火不能坏。

凛凛威光混大虚，天上人间总不如。

生下东西七步行，人人鼻直两眉横。

哆啝悲喜皆相似，那时谁更向尊堂。

不见三头六臂，却能拈匙放箸。

有时醉酒骂人，忽尔烧香作礼。

手把破沙盆，身披罗绵绮。

做摸打样百千般，蓦鼻牵来只是你。

泥塑木雕缣彩画，堆青抹绿更妆金。

若言此是如来相，笑杀南无观世音。

有相身中无相身，金香炉下铁昆仑。

头头尽是吾家物，何必灵山问世尊。

见色闻声世本常，一重雪上一重霜。

君今要见黄头老，走入摩耶腹内藏。

不知谁解巧安排，捏聚依前又放开。

莫谓如来成断灭，一声还续一声来。

马下人因马上君，有高有下有疏亲。

一朝马死人归去，亲者如同陌路人。

似水如云一梦身，不知此外更何亲。

个中不许容他物，分付黄梅路上人。

衲卷秋云去复来，几回南岳与天台。

寒山拾得相逢笑，

且道笑个甚么，笑道同行步不抬。

一尘才起翳摩空，碎抹三千数莫穷。

野老不能收拾得，任教随雨又随风。

浑仑成两片，擘破却团圆。细嚼莫咬碎，方知滋味全。

千尺丝纶直下垂，一波才动万波随。

夜静水寒鱼不食，满船空载月明归。

行住坐卧，是非人我。忽喜忽瞋，不离这个。

只这个，劈面唾。

平生肝胆一时倾，四句妙门都说破。

得优游处且优游，云自高飞水自流。

只见黑风翻大浪，未闻沉却钓鱼舟。

水中捉月，镜里寻头。刻舟求剑，骑牛觅牛。

空华阳焰，梦幻浮沤。一笔勾断，要休便休。

巴歌社酒村田乐，不风流处也风流。

饥得食，渴得浆，病得瘥，热得凉。

贫人遇宝，婴子见娘。飘舟到岸，孤客归乡。

旱逢甘泽，国有忠良。四夷拱手，八表来降。

头头总是，物物全彰。古今凡圣，地狱天堂。

东西南北，不用思量。

刹尘沙界诸群品，尽入金刚大道场。

禅宗经典诗偈十三

中峰明本禅师拟寒山诗

参禅一句子，冲口已成迟，拟欲寻篇目，翻然堕水泥。

举扬无半字，方便有多歧，曲为同参者。吟成百首诗。

参禅奠执坐，坐忘而易过，迭足取轻安，垂头寻怠惰。

若不任空沉，定应随想做，心花无日开，徒使蒲团破。

参禅莫知解，解多成捏怪。公案播唇牙，经书塞皮袋。

举起尽合头，说来无缝罅，撞著生死魔，漆桶还不快。

参禅莫把玩，流光急如钻，那肯涉思惟，岂复容稽缓。

时刻不暂移，毫厘无间断，撒手万仞崖，乾坤无侣伴。

参禅莫涉缘，缘重被缘牵，世道随时熟，人情逐日添。

工夫情未瞥，酬应力难专，早不寻休歇，轮回莫怨天。

参禅莫习懒，懒与道相反，终日尚偷安，长年事疏散。

畏闻廊下鱼，愁听堂前板，与么到驴年，还他开道眼。

参禅莫动念，念动失方便，取舍任情迁，爱憎随境转。

野马追疾风，狂猿攀过电，蘸唾捉蓬尘，痴心要成片。

参禅莫毁犯，动辄成过患，作止诚可分，开遮岂容滥。

内外绝安排，自他俱了办。突出摩尼珠，光明照天岸。

参禅莫拣择，举世皆标格，曾不间闲忙，何尝分语默。

一念离爱僧，三界自明白，更拟问如何，当来有弥勒。

参禅莫顺己，动须合至理，工夫要彻头，志愿直到底。

瞥尔情念生，纷然境缘起，白日拟偷铃，难掩虚空耳。

参禅宜自肯，胸中常鲠鲠，不拟起精勤，自然成勇猛。

一念如火热，寸怀若冰冷，冷热两俱忘，金不重为矿。

参禅宜退步，勿踏行人路，横担一片板，倒拖三尺布。

得失岂相干，是非都不顾，蓦直走到家，万象开门户。

参禅宜具眼，庸鄙休观览，千里辨雌黄，双轮岂推挽。

洞见佛祖心，烁破鬼神胆，摇摇照世光，不受眉毛酣。

参禅宜朴实，朴实万无失，纤毫若涉虚，大千俱受屈。

话柄愈生疏，身心转坚密，一气直到头，捏出秤锤汁。

参禅宜努力，真心血滴滴，如登千仞高，似与万人敌。

有死不暇顾，无身未堪惜，冷地忽抬头，何曾离空寂。

参禅宜简径，只图明自性，了了非圣凡，历历无欠剩。

拟向即是魔，将离转成病，脱略大丈夫，尘尘自相应。

参禅宜及早，迟疑堕荒草，隙阴诚易迁，幻躯那可保。

当处不承当，转身何处讨，寄语玄学人，莫待算筒倒。

参禅宜正大，切勿求奇怪，真机绝覆藏，至理无成坏。

拽倒祖师关，打破魔军寨，赤手镇家庭，尘尘俱出碍。

参禅宜决定，莫只成话柄，瞥尔堕因循，灼然非究竟。

但欲了死生，何曾惜身命，一踏连底空，佛魔听号令。

参禅宜舍割，命根要深拨。活计再扫除，生涯重泼撒。

寸念空牢牢，万古阿刺刺，放出一毫头，光明吞六合。

参禅要明理，理是心王体，每与事交参，惟有智堪委。

法界即其源，禅河以为底，后园枯树桩，勿使重生耳。

参禅要直捷，一切无畏怯，用处绝疏亲，举起无分别。

法性元等平，至理非曲折，过去七如来，与今同一辙。

参禅要到家，不必口吧吧，履践无生熟，程途非迩遐。

寸心常不动，跬步亦何差，踏断芒鞋耳，门前日未斜。

参禅要脱略，何须苦斟酌，值理要便行，事物从教却。

岂是学无情，自然都不著，更起一丝头，茫茫且行脚。

参禅要精进，勿向死水浸，动若蹈轻冰，行如临大阵。

昼夜健不息，始终兴无尽，捱到髑髅干，光明生末运。

参禅要高古，备尽尝艰苦，身世等空花，利名如粪土。

深追雪岭踪，远接少林武，道者合如斯，岂是夸能所。

参禅要识破，万般皆自做，荣辱与安危，存亡并福祸，

元是现行招，等因前业堕。如是了了知，世间无罪过。

参禅要本分，只守个愚钝，岂解叙寒暄，何曾会谈论。

兀兀似枯桩，堆堆如米囤，一片好天真，常不离方寸。

参禅要孤硬，素不与物诤，白日面空壁，清尘堆古甑。

遇境自忘怀，随缘非苦行，昨夜煮虚空，煨破沙糖甍。

参禅要深信，岂应从浅近，直拟跨悬崖，不辞挨白刃。

横披古佛衣，高佩魔王印，道源功德山，咸承慈母孕。

参禅为生死，岂是寻常事。从始直至终，出此而没彼。

不啻万劫来，曾无片时止。今日更迟疑，又且从头起。

参禅为成道，丈夫宜自保。雪岭星欲沉，鳌山话将扫。

疾捷便翻身，更莫打之绕。转步涉途程，出门都是草。

参禅为超越，大地无途辙，寸心千丈坑，万里一条铁。

跃出威音前，坐断僧衹劫，回首照菱花，锐气生眉睫。

参禅为绝学，拟心成大错，既脱文字禅，还去空闲缚。

拈却死蛇头，打破灵龟壳，腰间无半钱，解跨扬州鹤。

参禅为究竟，直人金刚定，两端空悟迷，一道融凡圣。

澄潭浸夜月，太虚悬古镜，你拟著眼看，即堕琉璃阱。

参禅为直指，未举心先委。动足路千条，抬眸云万里。

安心逾杂金，忏罪乳加水。棒喝疾如风，暖热门庭耳。

参禅为己事，要明还扣己。得失莫回头，是非休启齿。

不肯涉蹊径，直欲探源底。流出自胸襟，孤风绝伦比。

参禅为圆顿，岂分根利钝，草木尚无偏，含灵皆有分。

一法印森罗，三藏绝言论。更拟觅端由，道人今日困。

参禅为求悟，胸中绝思虑，但欲破疑团，决不徇言路。

寝食两俱忘，身心全不顾，蹉脚下眠床，绊断娘生裤。

参禅为明宗，道不贵依通。鹫岭花犹在，熊峰髓不穷。

心空千古合，见谢五家同。情识犹分别，门庭是几重。

参禅无利钝，且不贵学问，妙悟在真疑，至功惟发愤。

任说他无缘，直言我有分，一踏桶底穿，瞧螟吞混沌。

参禅无古今，但勿外边寻，席上沉孤影，窗前惜寸阴。

志密行亦密，功深悟亦深，打开无尽藏，撮土是黄金。

参禅无贵贱，各各不少欠。密护在真诚，精操惟正念。

廊庙倦跻攀，舆台忘鄙厌。悟来心眼空，昭然无二见。

参禅无奇特，惟贵心无惑，对境消佛魔，当机泯空色。

问著有来由，举起无踪迹。曾不离平常，通身自明白。

参禅无巧妙，非觉亦非照，将底作光明，以何为孔窍？

佛祖弄泥团，象龙曈草料，海底黑波斯，却解逢人笑。

参禅无限量，古今称绝唱。跳下破绳床，拈起折拄杖。

祖令要亲行，佛亦难近傍。子细点检来，尽是做模样。

参禅无秘诀，只要生死切。心下每垂涎，眼中常滴血。

尽意决不休，从头打教彻。脱或未相应，轮回儿时歇。

参禅无僧俗，四大同机轴，一念根本迷，万死常相逐。

推开生死门，打破尘劳狱，携手下烟萝，共唱还乡曲。

参禅无愚智，家亲自为祟，智者落妄知，愚人堕无记。

拶破两头空，转归中道义，拈起一茎柴，覆却西来意。

参禅无静闹，尽被境缘罩，闻见有两般，混融无一窖。

水底月沉沉，树头风浩浩，更拟觅家乡，路长何日到。

参禅非义学，岂容轻ト度。拽断葛藤根，解开名相缚。

一句铁浑仑，千圣难穿凿，蹉口忽咬开，虚空鸣噪曝。

参禅非渐小，至体绝边表，难将有限心，来学无为道。

一证一切证，一了一切了，遥观免渡河，特地成烦恼。

参禅非可见，可见堕方便，鸟迹尚堪追，电光还有现，

灵鉴写群形，体用成一片，拟剔两茎眉，净云遮日面。

参禅非可闻，敲唱谩区分。语默影搏影，放收云合云。

石鼓鸣晴昼，烟钟送夕曛，未能忘口耳，响寂动成群。

参禅非劝诱，诱引那长久，超越须自心，出生离佛口。

一步跨向前，万夫约不后，作略解如斯，步步无窠白。

参禅非术数，单提第一句，佛祖不能窥，鬼神争敢觑。

静若须弥山，动如大火聚，遍界绝覆藏，当机无觅处。

参禅非息念，妙性图亲见，瞥起落缘尘，不续堕偏渐。

起灭有踪由，浑仑非背面，当处悟无生，尘尘离方便。

参禅非自许，至理通今古，觅处不从他，得来须契祖。

句句合官商，门门追步武，毫发若有差，惺惺成莽卤。

参禅非杜撰，要了旧公案，择法任胸臆，为人若冰炭。

道本绝疏亲，理争容混滥，一点更留情，自他何了办。

参禅非教外，亦不居教内。两头能混融，一道无向背。

法法契真宗，处处成嘉会，少存分别心，直人魔军队。

参禅绝所知，有知皆自欺，灵光虽洞烛，当体属无为。

獨瞎棒头眼，扫空绳上疑，更来存此迹，节外又生枝。

参禅绝能所，独行无伴侣，既不徇涯岸，何曾立门户。

空棒鞭铁牛，幻绳牵石虎，机关活卓卓，疑杀少林祖。

参禅绝圣凡，三界没遮栏，染净遭他惑，悟迷还自瞒。

倒卓青云眼，横趋赤肉团，欲名名不得，今古许谁看。

参禅绝阶级，坦荡又平直，拟动脚趾头，直堕心意识。

三界鼓狂花，万里栽荆棘，举似王老师，堪嗟又堪惜。

参禅绝露布，机前莫罔措，喝退赵州无，趁出云门顾。

缚住走盘珠，塞断通天路，不假拈一尘，两手都分付。

参禅绝有无，道人何所图，空中书梵字，梦里画神符。

不有何庸遣，非无曷用除，话头如不荐，徒费死工夫。

参禅绝真妄，语言难比况，幻名惟两端，空花非一状。

智者欲扫除，愚人常近傍，举措似勤渠，于法皆成谤。

参禅绝修证，生死那伽定，三有金刚圈，十虚大圆镜，

遍界净法身，极目真如性，动著一毛头，驴年会相应。

参禅绝照觉，道人休卜度，击碎明月珠，剪断黄金索，

拈过赤斑蛇，放出青霄鹤，去就不停机，依前未离错。

参禅绝影像，岂许做模样，象龙徒蹴踏，佛祖谩劳攘。

遍界觅无踪，当阳谁敢向？有人称悟明，快来曈拄杖。

参禅最易为，只要尽今时，不作身前梦，那生节外枝。

日移花上石，云破月来池，万法何曾异，劳生自著疑。

参禅最简捷，当念忘生灭，闻见绝罗笼，语言尽超越。

昨夜是愚痴，今朝成俊杰，好个解脱门，惜无人猛烈。

参禅最成现，元不隔条线，满眼如来光，通身菩萨面。

圆闻闻不闻，妙见见非见，堕此两重关，．人地狱如箭。

参禅最省力，不用从他觅，壮士臂屈伸，狮王影翻踯。

纤疑或未销，操心来辨的，回首望家乡，铁壁复铁壁。

参禅最广大，一切俱无碍，横亘十方空，竖穷三有界。

既不涉离微，曾何有憎爱？时暂不相当，依前人皮袋。

参禅最明白，大地无轨则，揭开三毒蛇，放出六门贼，

遍造业因缘，都成性功德。勿使路人知，恐他生谤惑。

参禅最瞥脱，不受人涂抹。来去赤条条，表里虚豁豁。

喜时则两与，怒来便双夺，触处不留情，是名真解脱。

参禅最安乐，不被情尘缚，真照岂思惟，灵机非造作。

一处证无为，千门成绝学，穷劫堕轮回，由来自耽搁。

参禅最枯淡，冥然忘毁赞，兀兀守工夫，孜孜要成办。

如饮木札羹，似曈铁钉饭，此心直要明，不怕虚空烂。

参禅最寂寞，寸怀空索索，四大寄禅床，双眸悬壁角。

疑团不自开，情窦徒加凿，但得志坚牢，何愁天日薄。

参禅不持戒，那更存知解，弗省是自瞒，尚欲添捏怪。

生死转坚牢，轮回无缝罅，坐待报缘消，且来偿宿债。

参禅不守己，硬要说道理。卜度须弥山，便是柏树子。

但只鼓唇牙，不肯忧生死，禅到眼光沉，噬脐无及矣。

参禅不合度，纷纷徇言路，公案熟记持，师资密传付。

世道愈相攀，己躬殊不顾，十册古传灯，转作砧基簿。

参禅不解意，才闻便深记，兜率有三关，曹洞列五位，

楞严选圆通，杂华宣十地，及话到己躬，一场无理会。

参禅不著物，立地要成佛，肯将生死心，沉埋是非窟。

从古堕因循，如今敢轻忽，生铁铸齿牙，一咬直见骨。

参禅不顾身，直与死为邻，时念空三际，双眸绝六亲。

门前皆客路，衣下匪家珍，谁共沧溟底，重重洗法尘。

参禅不可缓，自心须自判，迷悟隔千涂，首尾惟一贯。

掇转铁围山，现出金刚钻，变化不停机，把伊眼睛换。

参禅不屈己，人天咸赞美，英气逼丛林，真风振屏几。

千圣共抬眸，万灵皆侧耳，一句绝承当，敲出少林髓。

参禅不求胜，胜为禅人病。胜乃修罗心，胜即魔军令。

胜非解脱场，胜是轮回阱。惟佛无胜心，所以称殊胜。

参禅不求名，参禅不为利，参禅不涉思，参禅不解义。

参禅只参禅，禅非同一切，参到无可参，当知禅亦戏。

参禅第一义，全超真俗谛，达摩云不识，六祖道不会。

古月照林端，高风吹岭外，儿曹共指陈，呼作西来意。

参禅欲悟心，该古复该今，仰处如天阔，穷之似海深。

名闻三际断，体露十虚沉，圆湛含空色，奇花秀晚林。

参禅非戏论，直欲契灵知，积学非他得，施工是自欺。

精金离煅日，古镜却磨时，或未忘闻见，何曾出有为。

参禅禅有旨，旨悟亦无禅，少室空余月，灵山独剩天。

认声言直指，对影说单传，今古寻玄者，区区亦可怜。

参禅缘底事，猎县更游州，但觉千山晓，那知两鬓秋。

工夫增执缚，学问长轻浮，逗到龛帏下，清灯照古愁。

参禅何太急，东去又西驰，走杀天真佛，追回小厮儿。

空中施棒喝，靴里动钳锤，纵有神仙诀，难教出水泥。

参禅谁作倡，少室有神光，雪重齐腰冷，刀轻只臂亡。

真风陵大法，英气厉颓纲，孰谓千年后，门前贼献赃。

参禅无样子，样子在当人，本净通身白，元无彻骨贫。

胸襟悬古镜，怀抱积阳春，不待重开眼，何曾隔一尘。

参禅作么参，切忌口喃喃，摆尾淹鳌瓮，低头人草庵。

有言非向上，无句岂司南？未解如斯旨，前三复后三。

参禅参不尽，参尽若为论？鹤放青松坞，牛寻碧水村。

雨深苔藓路，云掩薜萝门，更觅禅参者，归家问世尊。

禅宗经典诗偈十四

中峰明本禅师诗偈

山居十首

胸中何爱复何憎，自愧人前百不能。

旋拾断云修破衲，高攀危磴阁枯藤。

千峰环绕半间屋，万境空闲一个僧。

除此现成公案外，且无佛法继传灯。

三尺茅檐耸翠岑，去城七十里崎钦。

谁同趣入忘宾主，我自住来空古今。

雪洞有声泉眼活，雨崖无路藓痕深。

为言海上参玄者，庵主痴顽勿访寻。

行脚年来路转多，争如缚屋住岩阿。

有禅可悟投尘网，无法堪传逐世波。

偷果黄猿摇绿树，衔花白鹿卧青莎。

道人唤作山中境，已堕清虚物外魔。

触处逢山便做家，只缘甘分老烟霞。

卢都唇嘴生青醭，荔苴形骸上白花。

四壁光吞蓬户月，一瓶香熟地炉茶。

苟非意外相知者，徒把空拳竖向他。

数朵奇峰列画屏，参差泉石畅幽情。

青茅旋赣尖头屋，黄叶频煨折脚铛。

云合暮山千种态，鸟啼春树百般声。

世间出世闲消息，不用安排总现成。

一住空山便斯当，两忘喧寂与闲忙。

但闻白日销金鼎，不见青苔烂石床。

印破虚空千丈月，洗清天地一林霜。

客来不用频饶舌，此事明明绝覆藏。

闲云终日闭柴扉，海上同参到者稀。

白发不因栽后出，青山何待买方归。

拽帘谂老投深阱，剃发曾郎堕险机。

要觅住庵人住处，拟心难免涉离微。

见山浑不厌居山，就树诛茅缚半间。

对竹忽惊禅影瘦，倚松殊觉老心闲。

束腰懒用三条蔑，扣己谁参一字关。

幸有埋尘砖子在，待磨成镜照空颜。

头陀真趣在山林，世上谁人识此心。

火宿篆盘烟寂寂，云开窗槛月沉沉。

崖悬有轴长生画，瀑响无弦太古琴。

不假修治常具足，未知归者漫追寻。

千岩万壑冷相看，不用安心心自安。

识马乍教离欲厩，情猿难使去玄坛。

竹烟透屋蒲龛密，松露沉空毳衲寒。

此意山居人未委，未居山者更无端。

水居十首

道人孤寂任栖迟，迹寄湖村白水西。

四壁烟昏茅屋窄，一天霜重板桥低。

惊涛拍岸明生灭，止水涵空示悟迷。

万象平沉心自照，波光常与月轮齐。

水边活计最天然，物外相忘事事便。

门柳每招黄蝶舞，岸莎常衬白鸥眠。

雨蒸荷叶香浮屋，风搅芦花雪满船。

不动舌根谈实相，客来何必竖空拳。

缚个茅庵际水涯，现成景致一何奢。

野塘水合鱼丛密，远浦风高雁阵斜。

道在目前安用觅，法非心外不须夸。

一声铁笛沧浪里，烟树依依接暮霞。

年晚那能与世期，水云深处分相宜。

菱蒲绕屋供晨爨，菱藕堆盘代午炊。

老岸欲隳添野药，废塘将种补新泥。

无心道者何多事，也要消闲十二时。

沤花深处寄幽栖，闻见天真分外奇。

一枕香吹红菡萏，四檐光浸碧琉璃。

绕围云水盈千众，烂嚼虚空遣二时。

幻住丛林无间歇，苟非同道欲谁知。

云漫漫又水漫漫，新缚茅龛眼界宽。

尽有池塘堪著月，且无田地可输官。

四时风味人谁得，万项烟波我自观。

却恐客来为境会，闭门收在一毫端。

住个茅庵远市尘，东西南北水为邻。

风休独露大圆镜，雪霁全彰净法身。

波底月明天不夜，炉中烟透室常春。

闲将法界图观看，心眼空来有几人。

水中图画发天藏，不到无心敦可当。

雪谷春深沉玉髓，冰壶夜永泛银浆。

洞然圆湛融三际，廓尔净明空八荒。

缚屋且依如是住，难将消息寄诸方。

水国庵居最寂寥，世途何事苦相招。

去村十里无行路，隔岸三家有断桥。

数点鸦声迎暮雨，一行鱼影涨春潮。

陈年佛法从教烂，岂是头陀懒折腰。

极目弥漫水一方，水为国土水为乡。

水中缚屋水围绕，水外寻踪水覆藏。

水似禅心涵镜像，水如道眼印天光。

水居一种真三昧，只许水居人厮当。

廛居十首

古称大隐为居廛，柳陌华衢间管弦。

毕竟色前无别法，良由声外有单传。

锦街破晓鸣金镫，绣巷迎春拥翠钿。

觌面是谁能委悉，茫茫随逐正堪怜。

绿水青山入眼尘，心空何物可相亲。

既无世务堪随俗，却有廛居最逼真。

月印前街连后巷，茶呼东舍与西邻。

客来不用论宾主，篆缕横斜满屋春。

足迹无端遍海涯，现成山水不堪夸。

市廛既可藏吾锡，城郭何妨著我家。

四壁虚明连栋月，数株红白过墙花。

见闻不假存方便，只么随缘遣岁华。

山居何似我廛居，对境无心体自如。

手版趣倾楼上酒，腰铃急送铺前书。

沉沉大梦方纯熟，扰扰虚名未破除。

白日无营贫道者，草深门外懒薅锄。

起灭循环事若何，万般妆点苦姿婆。

荣膺廊庙三更梦，寿满期颐一刹那。

玩月楼高门巷永，卖花声密市桥多。

头陀自得居廛趣，每笑前人隐薛萝。

廛市安居尽自由，百般成现绝驰求。

绿菘紫芥拦街卖，白米青柴倚户收。

十二时中生计足，数千年外道缘周。

苟于心外存诸见，敢保驴年会合头。

山根水际我尝谙，特地移居逼闹篮。

人影纷纷方杂沓，市声撩乱正沉酣。

千楼灯火为标准，万井笙歌作指南。

却喜头陀忘管带，无边法界是同参。

山居却似苦无缘，既不居山学隐廛。

新缚蒲团侵市色，旋移禅板近人烟。

庭花日暖藏春鸟，檐树风高噪晚蝉。

一钵普通年外雪，与谁同共润心田。

廛居不费买山钱，溢目风光意自便。

逐日骅骝蹄踏踏，弄晴蝴蝶翅翩翩。

见忘境不须频遣，执谢心常合本然。

如是住来知几劫，难将消息与人传。

市廛卜筑道何亲，物物头头契本真。

微有得心魔所摄，拟存住念鬼为邻。

招提禁夜钟声近，间巷催年鼓吹频。

三世如来诸法相，一回新又一回新。

拟古德十可行

宴坐

竟日巍然万虑忘，脊梁节节是纯钢，

待教七个蒲团破，却与空生较短长。

入室

莫邪横按碧油幢，叱咤神威孰敢当，

若是定乾坤好手，到来那肯犯锋芒。

普请

我扣华鲸汝便来，区区运水及搬柴，

为怜逐队随群者，伸手从人觅草鞋。

粥饭

两度烦他展钵盂，舌头谁不辨精粗，

醍醐毒药浑休问，粒米还曾咬著无？

洗衣

通身脱下笑抬眸，一片云霞浸碧流，

久雨不晴难晒晾，从教张在屋檐头。

扫地

荡尽从前垃圾堆，依然满地是尘埃，

等闲和柄都抛却，五叶昙花帚上开。

经行

当胸叉手去还来，多少阇黎踏破鞋，

金地绕旋知几币，老僧一步不曾抬。

讽经

萨恒他了悉度提，浩浩潮音播口皮，

清馨一声齐侧耳，子规啼血染花枝。

礼拜

紫金足下宝花坛，多少人来展布单，

既自倒时还自起，不知谁觉脑门寒。

道话

团团相聚火炉头，商略伪山水牯牛，

一语忽投人拍手，满天霜月下西楼。

示妙上人五首

护转面门爷不识，瞠开眼孔佛难亲，

一条性命先拼却，要做心空及第人。

参禅浑似咬生铁，齿破唇枯未肯休，

力尽忽然和口破，舌头拖地始风流。

三条椽下睡魔窟，七尺单前散乱坑，

笑倒骄陈如上座，驴年将会快平生。

工夫切勿堕空闲，念念拼身透祖关，

一刹那间成断灭，依前铁壁又银山。

上人忒煞不留情，和我先师共个名，

何似也吹无孔笛，教他千里外闻声。

寄玄鉴首座四首

妄谈般若罪无涯，项上先担生铁枷。

清净法身脓滴滴，令人追忆老玄沙。

十万八千家未远，六根四大病何多。

拨开眼里瞳人看，当体潜消佛与魔。

从林衰替不堪凭，少室儿孙没路行。

肚里有禅须吐却，莫留毫发误平生。

山中无路不须来，病足难禁著草鞋。

寸步未离言见了，如何真个到忘怀。

无隐

眼见耳闻元不隔，昼明夜暗绝商量，

本来成现何多事，切忌当机自覆藏。

古田

七佛如来陈佃户，五千余卷旧砧基，

稻花香熟黄云老，多少儿孙自不知。

偶成十首

檐头密布蜘蛛网，砌下高堆曲鳝泥，

达摩眼睛浑不顾，寻常读作一联诗。

秋云片片秋空阔，秋叶沉沉秋雨寒，

林下野人难晒晾，眉毛终日不曾干。

五色花狸与赤斑，南泉拭眼动慈颜，

太阿斩断虚空骨，白血横流满雪山。

青鞋布袜道人家，两眼何曾肯著花？

饭里忽逢砂一粒，无端弹破半边牙。

眼前何是复何非，好把龟毛一贯之。

撞著灯笼穿不透，是非筑杀老阇黎。

睡到五更无个梦，篱根壁底乱蛰吟。

夜来拾得铁酸馅，撇在床头鼠不侵。

起引来勾要到官，史曹磨勘事多端，

谁云款出囚人口，得个驴儿便喜欢。

宿雨洗空三伏暑，晓风吹动一天秋，

四时迁谢承谁力，疑杀伪山水牯牛。

一种秋砧几样声，为怜深夜最堪听，

老婆腕力无多子，断续浑如捣不成。

挂帐不须寻闭日，出行何用拣良时，

了知蚊呐非他物，家舍途中百事宜。

省庵

一声幽鸟到窗前，白发老僧惊昼眠，

走下竹床开两眼，方知屋外有青天。

定叟

为人散乱现威仪，千劫浑如坐片时，

白日未曾轻动著，西风吹白两茎眉。

警世廿二首

多生业累入胞胎，合水和泥与么来，

极目境缘遮道眼，未知何处得忘怀。

举心尽属轮回业，动念无非生死根，

要与太虚无向背，常吞一个铁浑仑。

聪明尽解诸家语，英俊横吞四库书，

这个念头如未瞥，口开都是费分疏。

贫穷致贱富生骄，等是无明火自烧，

倏忽报缘颠倒转，方知一点不相饶。

贪荣冒宠日忽忽，行到穷途兴转浓，

半点便宜非外得，无端亏杀主人公。

逆之则怒顺之欢，天下人情没两般，

肯信顺穷还逆至，眼开休把自心瞒。

梦眼未开重做梦，青天白日黑漫漫，

灵台幸是无遮盖，不识何缘转自瞒。

四序循环暖复寒，猕猴深恋六花村，

耳声眼色曾无暇，念念那知是死门。

把一片心迷得尽，又于迷处起规模，

自缠自缚夸能所，笑倒西天碧眼胡

饥来吃饭冷添衣，三尺之童也共知，

一个话头明历历，如何开眼恣愚痴。

口喃喃地说青黄，自谓高才压当行，

话著主人公分上，到头一点不承当。

衰残忽忽二毛斑，鹤骨鸡皮涩又酸，

老与病来呈伎俩，笑他皮袋有多般。

业缘牵引入娑婆，百岁光阴一刹那，

换面改头无了当，野田添得髑髅多。

髑髅未冷气犹抽，尚把青铜照两眸，

将谓百年多少事，徒增幻海一浮沤。

茶倾三奠复三奠，一个髑髅烧不干，

业识又钻皮袋去，铁人闻也骨毛寒。

火烧水浸与沙埋，白骨曾经几度来，

早不回光休歇去，又如何要巧安排。

三百六十段骨节，东柱西撑竖又横，

不做一回枯得尽，又来行了又来行。

男儿不肯受人欺，意气英豪也大奇，

衣底有珠浑不顾，万般都是吃便宜。

一条大路如弦直，开眼人人总现前，

彼此不知缘底事，更无人肯赋归田。

阎罗王是真弥勒，向镬汤中转法轮，

辊到圣凡情尽处，直教无法可相亲。

爱网空虚欲海干，千门万户是司南，

尘尘与么相亲者，方不谬称除馑男。

生死且无僧与俗，性真那有悟和迷。

伽陀写寄同参者，杜宇声干日又西。

禅宗经典诗偈十五

中峰明本禅师警策歌

三界尘劳如海阔，无古无今闹聒聒。

尽向自家心念生，一念不生都解脱。

既由自己有何难，做佛无劳一指弹。

此念即今抛不落，永劫钻头入闹蓝。

名何名，利何利，一息不来成鬼戏。

爱何爱，憎何憎，惹著毫毛是火坑。

既无人，还没我，你见空花曾结果？

休辨是，莫论非，大梦无根总自迷。

生死无常系双足，莫待这回重暝目。

翻身一抹过太虚，展开自己无生国。

有何难，有何易，只贵男儿有真志。

志真道力自坚强，力强进道如游戏。

有何熟，有何生，是路何愁不可行。

拼得一条穷性命，刀山剑岭也须登。

亦无钝，亦无利，别起眉毛休瞌睡。

不破疑团誓不休，寒喧寝食从教废。

亦无闹，亦无闲，静闹闲忙总不干。

如一人与万人敌，觌面那容眨眼看。

大丈夫，宜自决，莫只随情顺生灭。

今日不休何日休，今朝不歇何朝歇。

况是丛林正下秋，千门万户冷湫湫。

参禅必待寻师友，敢保工夫一世休。

师礼自心师，友结自心友，除却自心都莫守。

纵饶达摩与释迦，拟亲早是成窠臼。

自己丛林到处兴，谁分村墅与州城。

脊梁三尺纯钢铸，肯听堂前打板声。

行也做，坐也做，尺寸光阴休放过。

心存少见失真诚，意涉多缘成怠惰。

有般汉，更呆痴，文章今古要兼知。

参禅设使无灵验，也解人前动口皮。

口皮动得有何好，聪明只是添烦恼。

脚跟生死如未休，千里万里沉荒草。

穿马腹，入牛胎，涂炭曾经几度来。

此生幸作金仙子，莫把绳头易放开。

生同生，死同死，万年一念常如是。

胸中能所两俱忘，境寂心空无彼此。

蹉口咬破铁蒺藜，杰出从林也大奇。

休将万里西来意，黄叶空拳吓小儿。

德山棒，临济喝，尽有神机都泼撒。

一千七百烂葛藤，不劳动手和根拔。

心空及第真衲僧，堪传佛祖不传灯。

照世光明只这是，立地顶天谁不能。

到此时，尽由我，混众独居无不可。

团团一颗如意珠，觉知闻见全包裹。

也无禅，也无道，也无解脱并烦恼。

三界明明大脱空，凡圣悟迷何处讨。

尽是从前眼自花，然虽到此勿矜夸。

法尘见刺摆不脱，举足玄途鲜不差。

我语忉忉非眩惑，志在同参相警策。

五湖四海抱禅人，若未到家无自画。

寄此道监寺

此道自来无改变，城市山林总成现。

上而诸佛下众生，阿那个人曾少欠。

远经旷劫至目前，今古何尝隔丝线。

声前不解便承当，更为从头歌一遍。

灵山密付绝疏亲，少室单传无背面。

离陶镕，非煅炼，一法何须分顿渐。

若于语默未忘情，经书漫读三千卷。

如过狗，等流电，德山屋里贩扬州，

临济堂前开饭店。闻无闻，见无见，

杨岐倒跨三脚驴，盐官强索犀牛扇。

谁言佛法今下衰，此道依前有灵验。

满眼满耳非覆藏，自是当人不能荐。

缅思张公洞里老杜多，活捉生擒如虎健。

死关既掩气犹高，彼此男儿宜自劝。

黑漆桶底如未穿，幻影浮光休慕恋。

始终不放话头宽，何患工夫弗成片。

五蕴身中大脱空，不用弃离并健羡。

有何贵，有何贱，鸯掘持刃恶不恶，

罗喉沉空善非善。境逢逆顺谩依违，

缘遭憎爱无欣厌。古庙香炉，一条白练。

胸中寸寸结冰霜，消落圣凡诸妄念。

始知万法本空闲，自心未了徒攀援。

等闲瞥转目前机，此时方惬平生愿。

涅槃谩说安如山，生死从教急如箭。

十方世界铁浑仑，触著通身是方便。

拔出系驴概，拈却吹毛列，打开荆棘林，直入空王殿。

若教除却此道时，更唤谁为亲法眷。

明栯堂禅师山居诗四十首

千丈岩前倚杖藜，有为须极到无为。

言如悖出青天滓，行不中修白璧疵。

马喻岂能穷万物，羊亡徒自泣多歧。

霞西道者眉如雪，月下敲门送紫芝。

乱流尽处卜幽栖，独树为桥过小溪。

春雨桃开忆刘阮，晚山薇长梦夷齐。

寻僧因到石梁北，待月忽思天柱西。

借问昔贤成底事，十年骑马听朝鸡。

人间红日易西斜，万巧施为总莫夸。

剖出无瑕方是玉，画成有足即非蛇。

拳伸夜雨青林蕨，心吐春风碧树花。

世念一毫融不尽，功名捷径在烟霞。

白云影里呵呵笑，地老天荒更不疑。

樵径有霜寻药冷，石窗无月了经迟。

青羝夜雪怜苏武，黄犬西风叹李斯。

千古青编在天下，流芳遗臭更由谁。

何事随流又入流，麻衣松食我甘休。

昔人有意成欹器，后世无因用直钩。

五斗折腰元亮仕，千钟僭爵董权侯。

寻常阅遍荣枯事，输与空山枕石头。

人生不满一百岁，今是昨非无定名。

天下由来轻两臂，世间何故重连城。

龙亡大泽群鳅舞，兔尽平原走狗烹。

满目乱坡眠白石，有时特地忆初平。

自知疏拙不可及，土凳柴床住翠嶒。

夜火晴收枫坞叶，午茶寒煮石池冰。

青林有雀安知鹄，碧海非鲲不化鹏。

从此交游远朝市，乱山截截路稜稜。

自是不闲闲便得，矜功负势总徒劳。

乾坤不换蜩双翼，泰华何殊牛一毛。

揭石出潭秋水怒，卷茅落地晚风号。

满头白发干时政，谩说商山四皓高。

千载繁华一弹指，区区朝暮欲何为。

黄金百镒有时尽，白发数茎无药医。

蕉下谩夸寻死鹿，海中谁解接盲龟。

西风一夜天如洗，人世南柯梦正痴。

念念心心不得住，胡为自抱百年忧。

虚空有体需亲证，定慧无门莫妄修。

睡起碧天三丈日，诗成青树一声鸠。

双林大士分明说，会取桥流水不流。

与世不干诸境尽，更将何事入思量。

观河不改初年见，种菊唯期晚节香。

烟暖鹿眠三径草，夜寒雁叫一天霜。

凭谁说与贪痴客，荒陇枯骸晒夕阳。

乱山环碧不知重，残日晴霞映岳红。

数有废兴秦失鹿，物无得丧楚亡弓。

虚名万事雪填井，幻景百年绳系风。

转忆天台旧游处，倚松看瀑石桥东。

寥寥此道语何人，独掩柴扉日又昏。

六凿未分谁扰扰，一爻才动自纭纭。

空林雨歇鸠呼妇，阴壑风寒虎啸群。

毁桀誉尧情未尽，有身赢得卧深云。

一瓢饮涧碧云凉，老桂吹香满石房。

未熟黄梁犹作梦，忽观青镜自生狂。

八还有变千差起，六度无修万法忘。

闲拍长松发长叹，战争三月火咸阳。

异草灵苗世莫栽，萝龛禅起独徘徊。

岳僧近写茶经去，海客遥寻药坞来。

晓洞云腥龙孕子，夜天月冷兔怀胎。

不知世异真风远，武帝开池问劫灰。

千年明镜忽生尘，逐妄迷真岂有因。

海上刻舟求剑客，市中正昼攫金人。

万牛难挽清风转，两曜偏催白发新。

此事知音古来少，碧天无际地无垠。

雪晴春色透篱门，碧嶂生寒翠窦昏。

诗向静中通造化，道从空外见根源。

营营狡兔占三窟，逐逐蜣蜋转一丸。

输我此时都不会，半檐冻日见羲轩。

心心心已歇驰求，纸帐卷云眠石楼。

生死百年花上露，悟迷一旦镜中头。

人言见道方修道，我笑骑牛又觅牛。

举足便超千圣去，百川昨夜转西流。

溪隔红尘树锁烟，寒蒲终日自安然。

黄河定是有清日，曲木其如无直年。

道在玄珠澄赤水，德亡神剑跃深渊。

从来不结东林社，屋外开池自种莲。

太古淳风久未回，滔滔末劫转堪哀。

素丝受色离蚕口，明月蒙尘出蚌胎。

无病空花宁翳眼，有疑弓影自沉杯。

何人死得偷心尽，来共锄云伴种梅。

节节梯云入翠微，剪藤就树缚茅茨。

道存颜巷一瓢乐，力尽楚歌千古悲。

平地起波方是险，连云开栈未为危。

此生自许无他事，长与青山绿水期。

古道何曾涉战争，目前蛮触自相陵。

醉人富贵九醖酒，缚世困穷三尺绳。

失意徒悲乌绕树，得时谁念鼠侵藤。

何因平得世间路，万别千差出爱憎。

曦车一忽不容留，祸福无门是自求。

理绝情忘金出井，尘空垢尽镜涵秋。

徒夸季子六朝印，谩说元龙百尺楼。

满屋黄金难买寿，青山垒垒葬公侯。

无为毕竟无为也，毕竟无为那处安。

玉轴晓开先佛偈，翠微晴扫古仙坛。

从他铸印复销印，任尔弹冠与挂冠。

直入千峰万峰去，人间谩说路行难。

闲看青天走白日，自来堪叹不堪言。

盗思高冢藏金瓮，鬼笑豪家限铁门。

漠北征夫秋饮马，岭南迁客夜闻猿。

古今谁似寒山子，千偈能穷万法源。

利名忙不到云林，白日自升还自沉。

诗出杳冥空有象，道超玄妙合无心。

棕鞋踏冻石梯滑，松帚扫霜山径阴。

刖足燃脐总堪笑，一庵长掩乱云深。

山中久住无人识，百摺烟痕老布袍。

尘净一盘珠湛湛，机生四海浪滔滔。

春风金谷园何在，明月首阳山转高。

人世白驹飞过隙，可怜留核种蟠桃。

残山剩水占斜阳，休说秦王与汉王。

易外无爻翻否泰，尘中有国系兴亡。

秋风蓬岛仙乡远，夜雪蓝关客路长。

古佛有言如皎月，照人烦恼作清凉。

从他鹿角马头安，历历千年此道存。

刑法措时应返朴，是非齐后自归源。

相韩卿赵裩中虱，霸楚王吴槛外猿。

一句无私今古共，人间天上与谁论。

一念不生万缘尽，楮裯茅席亦胜毡。

采薇义士耻周粟，饮水圣人辞盗泉。

自爱山中无杂事，谁言教外有单传。

古今岸谷几迁变，华屋朱门保百年。

铁载能浮羽楫沉，败非成是迹休寻。

谩言解返秦庭璧，须信难藏郿坞金。

甜到尽时忘蜜味，酸从回处见梅心。

青山若个不堪住，独买沃州支遁林。

荒径欹斜挂藋蓬，半箩红粟倩溪舂。

山中有客见真虎，尘内何人识卧龙。

秋竹走箯穿断石，老藤行蔓上枯松。

晚风断送云归去，僧打原西寺里钟。

我自将心与我安，从他迷悟不相干。

养来木马追风急，放去泥牛饮海干。

念起万途皆有碍，理穷千圣透应难。

红炉焰上看飞雪，刹刹尘尘海岳寒。

施为动转无他事，万两黄金也合消。

百岁光阴多自弃，一身荣辱是谁招。

灌蔬月下担寒浪，移石云根接断桥。

轩冕难辞功业盛，古贤时亦负渔樵。

拟将黄叶止儿啼，搔首碧天红日低。

谗舌不磨铦似剑，利心非酒醉如泥。

堪嗟西社无人结，却笑南华有物齐。

门外桃花锦千树，分明画出武林溪。

扰扰尘劳役世途，谁从静地下工夫。

五丁凿路真堪笑，万里筑城何太愚。

土暖碧松生琥珀，潭寒青石长珊瑚。

暮山隐约云零乱，一簇天开古画图。

鼠肝虫臂从他化，世上闲名岂足论。

一火烧畲春采蕨，半蓑披雨晓锄园。

皂旗出塞将军贵，金带趋朝宰相尊。

田接东阡地西陌，何曾耕凿到儿孙。

百年三万六千日，特地思量尘世间。

铜雀已成身早殁，玉门虽远愿生还。

斩蛟胆恶先忘水，逐鹿心狂岂见山。

何似白云最深处，老松枯石伴身闲。

即今休去便休去，何事却求身后名。

世乱孙吴谋略展，才高屈贾是非生。

沟中断木千年恨，海上乘槎万里情。

谁识枯禅凉夜月，松根一片石床平。

竹屋数声清磬断，隔溪疏雨遣斜晖。

一机忘去是非尽，万法空来体用归。

黄狖林中偷果去，翠禽篱下引雏飞。

有官有佛从人选，独坐秋阶纳毳衣。